[image: image1.png]cC®
* *
* 4 *

EBponeinckm cbio3 ONAK.EKcneptu B gencrene EBponelickm coumaneH ¢oHA
MHBecTMUMU B XopaTta






РЕЗЮМЕ НА СЪДЕБНА ПРАКТИКА ПО ИСКОВИТЕ ПРОИЗВОДСТВА
І. Субсидиарен установителен иск по чл. 128, ал.2 от АПК.

Определение № 4 от 15.01.2013 г. на ВКС по гр. д. № 42/2012 г., 5-членен с-в, ГК

С предявената искова молба ищецът оспорва съществуването на публично задължение, породено от ревизионни актове, като погасено по давност. Р. акт е изпълнително основание по чл. 209, ал. 2, т. 1 ДОПК и подлежи на събиране по предвидения в този кодекс ред, т.е. по административен такъв. Съответно споровете във връзка със съществуването на задължението, породено от административния акт, представляващ изпълнително основание, са от компетентност на административните съдилища. Без значение е, че в случая конкретното, сочено от ищеца изпълнително производство е образувано по реда на ГПК. За публичните си вземания държавата винаги се счита присъединен взискател - чл. 458 ГПК. За определяне приложимия ред за защита следва да се вземе предвид не вида на образуваното изпълнително производство, а характера на вземането, чието несъществуване се претендира. След като произтича от ревизионен акт, то не е гражданскоправно, а има публичен характер. Ето защо разглеждането на спора е от компетентност на административните съдилища.
Определение № 4 от 26.02.2014 г. на ВКС по гр. д. № 43/2013 г., 5-членен с-в, ГК, докладчик съдията Здравка Първанова

Производството е образувано по жалба на М. Д., в която е твърдяла, че влязлото в сила съдебно решение по гр. д. № 172/1993 г. е неправилно, тъй като в него е прието, че разпореждане от 1.10.1990 г. на ръководителя на БТ- Н., с което е настанена на работа по реда на чл. 98, ал. 2 КТ /ред. до ДВ, бр. 100/1992 г./ е нищожен административен акт. С молбата - уточнение на своето искане, жалбоподателката е посочила, че иска съдът да се произнесе по валидността на този акт като бъде признат той за действителен. В случая е налице искане до административния съд, касаещо валидността на постановено в административна процедура разпореждане на ръководител на Бюро по труда по чл. 98 (отм.) КТ. Компетентен да се произнесе по жалбата е Административен съд - Бургас. Ако съдът прецени, че искът за обявяването му за валиден е недопустим по реда на чл. 128, ал. 1 АПК, то той ще следва да прекрати производството по делото. Тази преценка обаче следва да се направи от сезирания административен съд, а не от гражданския съд. По начало гражданският съд е компетентен да се произнесе само инцидентно по валидността на административен акт, но самостоятелен иск за прогласяване нищожността/валидността на административен акт той не може да разглежда. Не се касае за гражданско-правен спор - за защита и съдействие на лично или имуществено право, вкл. ищцата не е заявила претенции във връзка с възникване, изменение или прекратяване на трудово правоотношение срещу работодателя, където била настанена на работа по реда на чл. 98, ал. 2 (отм.) КТ. Следователно в разглеждания случай компетентен да се произнесе по предявения иск, в т. ч. по неговата допустимост, е Административен съд - Бургас.

Определение № 558 от 13.01.2011 г. на ВАС по адм. д. № 13653/2010 г., III о.

чл. 45 ЗМСМА
 
Производството е по реда на чл. 229 от Административнопроцесуалния кодекс (АПК) и е образувано по частната жалба на "Екоклима 11" ЕООД със седалище гр. Бургас против определение, постановено в открито съдебно заседание по адм. д. № 1014 по описа за 2010 г. по описа на Административен съд - Бургас, с което е оставена без разглеждане исковата молба на частния жалбоподател против община Бургас и Общински съвет Бургас, а образуваното съдебно производство - прекратено.

Производството пред Административен съд - Бургас е било образувано по повод предявения от "Екоклима 11" ЕООД, като правоприемник на ЕТ "Венус - 11 - Георги Иванов" отрицателен установителен иск по чл. 128, ал. 2 от АПК, с който желае да се приеме за установено по отношение на ответниците Община Бургас като юридическо лице и Общински съвет Бургас, че не съществува административно правоотношение по протоколното решение на Общински съвет Бургас, взето на заседание на 27.03.2008 г. по т. 8 от дневния ред, обективирано в протокол № 7 от същата дата.

В обстоятелствената част на исковата молба е посочено, е на 27.04.2006 г. Общински съвет Бургас е взел решение за извършване на замяна на недвижими имоти - частна общинска собственост с недвижими имоти, собственост на ЕТ "Венус-11-Георги Иванов", чийто правоприемник е ищецът. Решението е било оспорено по съдебен ред на осн. чл. 32, ал. 2 от ЗА от областния управител и Окръжния прокурор, но оспорването е отхвърлено с решение № 2788 от 4.03.2009 г. на Върховен административен съд. Междувременно Общинският съвет е приел решение от 27.03.2008 г. по т. 8 от Протокол№ 7 от същата дата, с което е отменил решението си от 27.04.2006 г. за извършване на замяната. Ищецът "Екоклима 11" ЕООД е обжалвал по реда на чл. 145 и с. решението по т. 8 на общинския съвет от 27.03.2008 г. по протокол № 7 от същата дата, но, а Административен съд - Бургас е обявил неговата нищожност, но с решение № 2845 от 4.03.2010 г. Върховен административен съд е обезсилил решението на административния съд, оставил е без разглеждане жалбата и е прекратил съдебното производство. Интересът от провеждане на исковото производство се обосновава с обстоятелството, че дружеството не разполага с друг ред на защита по смисъла на същия чл. 128, ал. 2 от АПК. Освен това то има интерес да установи, че протоколното решение на общинския съвет не поражда правно действие и целеното с него административно правоотношение не съществува и в случай, че искът бъде уважен ще се окаже, че е налице валидно взето решение за замяна на имоти, по което решение за замяна то е страна.

В мотивите към обжалваното определение от 28.09.2010 г. Административен съд - Бургас е посочил, че обоснованата от ВАС липса на правен интерес от обжалване на решението от 27.03.2008 г. води до извод за недопустимост на отрицателния установителен иск по чл. 128, ал. 2 от АПК. Определението е правилно.

В подробните мотиви на решение № 2845 от 4.03.2010 г. Върховен административен съд е обосновал липсата на правен интерес от обжалване в светлината на законовата уредба на чл. 45 от ЗМСМА и установената съдебна практика, като е подчертал, че правният интерес като положителна процесуална предпоставка за упражняване на правото на обжалване трябва да е личен и пряк, т. е. административният акт да засяга правната сфера на жалбоподателя, като отнема, изменя или ограничава права или противозаконно създава задължения, или създава права на трето лице, което уврежда жалбоподателя. Такъв по отношение на решението от 27.03.2008 г. за дружеството не е налице, тъй като законът нито регламентира, нито защитава правото да бъде придобита общинска собственост чрез замяна, не е налице и законово задължение по отношение на дружеството общината да извърши замяната. По тази причина волята на общината като собственик да не извърши разпореждане със свои имоти не накърнява правната сфера на жалбоподателя, защото не я уврежда, нито застрашава.

В решението обаче не се твърди, че административно правоотношение като цяло не съществува. Такова съществува, но по него дружеството - жалбоподател не е страна, тъй като негов интерес не е засегнат. Решението има адресат, цели определени правни последици и е взето в рамките на правомощията, с които общинският съвет разполага по силата на законовото оправомощаване от чл. 21 от ЗМСМА. В качеството на орган на местно самоуправление, приемащ решения по въпросите на управление и разпореждане с общинската собственост, общинският съвет е властен да приема административни актове. Тяхното оспорване се извършва от правните субекти, посочени в чл. 45 от ЗМСМА / областен управител, кмет и във всички случаи - прокурор/ или от лице, разполагащо с право на оспорване по чл. 147 от АПК. Както се сочи и в решение № 2845 от 4.03.2010 г. на ВАС, конкретно дружество "Екоклима 11 " ЕООД не разполага с правен интерес да го оспорва, а липсата на засягане на правната му сфера от това волеизявление на общинския съвет сочи и на липса на интерес от провеждане на установителен иск. Интересът в административното и гражданското производство се определя по еднакъв начин - тава са засегнати или застрашени от засягане субективни права и правни интереси. След като правната сфера на дружеството - ищец не е засегната, недопустимо е то да се намесва в чужда правна сфера, в която решението на общинския съвет ще породи правно действие.
По изложените съображения, Върховният административен съд, трето отделение

ОПРЕДЕЛИ:

ОСТАВЯ В СИЛА определение, постановено в открито съдебно заседание по адм. д. № 1014 по описа за 2010 г. по описа на Административен съд - Бургас, с което е оставена без разглеждане исковата молба на частния жалбоподател против община Бургас и Общински съвет Бургас, а образуваното съдебно производство - прекратено.

Определението не подлежи на обжалване. 

Определение № 596 от 14.01.2009 г. на ВАС по адм. д. № 14929/2008 г., IV о., докладчик съдията Галина Карагьозова

 

чл. 128, ал. 2 АПК
 
Производството е по чл. 229, ал. 1, т. 2, във вр. с чл. 128, ал. 2 и чл. 257 от АПК. 

В частната жалба се развиват доводи за необоснованост и незаконосъобразност на изводите на съда за недопустимост на предявеното искане. Сочи се, че по отношение ищците не е извършено отчуждаване на имот, който е техен - съсобствен с други лица, само от които лица е извършено отчуждаване на целия имот, поради което кметът на Столична община следва да извърши исканото отчуждаване и обезщетяване и в тяхно лице, а не да препраща преписката на областния управител, който от своя страна също незаконосъобразно е отказал обезщетяване по реда на ЗОСОИ. Поради тази причина се твърди, че за ищците е налице ред за защита само по чл. 128, ал. 2 от АПК, поради което неправилно производството е прекратено. В частната жалба е посочено, че ако ВАС счете, че не са налице основанията по чл. 128, ал. 2 от АПК, то да вземе предвид, че става дума за задължение на кмета на Столична община, пряко произтичащо от нормите на ЗТСУ и бездействието му може да се оспорва безсрочно по чл. 257 от АПК, като исковата молба да се счете като жалба против това бездействие и съдът да се произнесе като отмени отказа със законните последици - уважаване на искането за отчуждаване и обезщетение.

Производството пред първоинстанционния съд е образувано по искова молба, подадена от настоящата частна жалбоподателка и Б. Т., в която е вписано като основание чл. 128 и чл. 157 от АПК. Като фактическо основание е посочено, че ищците са собственици на недвижим имот от 500 кв. м, представляващ източната част от дворно място, м. "Красно село-Стрелбище", цялото с площ от 1083 кв. м, имот пл. № 615 от кв. 78 по плана на гр. София, за което се легитимират с приложения нотариален акт. Целият имот е отчужден през 1976 г., но в лицето на останалите съсобственици на имота, като ищците не са уведомени за отчуждаването, имотът не е отчужден от тях и съответно не са обезщетени. Ето защо искат да се осъди Столична община да извърши неизвършените отчуждителни действия и да бъдат обезщетени с равностоен имот или с пари.

С разпореждане от 10.05.2008 г., първоинстанционният съд е оставил така заведената искова молба без движение, до внасяне в седемдневен срок на дължимата държавна такса, както и за уточнение на основанието по чл. 128 от АПК, като на ищците е указано да имат предвид, компетентността на съда по чл. 128, ал. 1 от АПК, съответно да посочат оспорвания акт, или да посочат защита от какви действия или бездействия искат.

С молба от 27.06.2008 г., чрез пълномощника си Здравка Пупова е уточнила основанието, на което е предявила иска си, като е посочила, че става дума за иск по чл. 128, ал. 2 от АПК, чрез които желае да установи съществуването на право на обезщетяване, тъй като няма друг ред за защита. Освен това е посочила, че основава иска си и на основание чл. 257 от АПК, тъй като е налице бездействие на кмета на общината, пряко произтичащо от закон.

Първоинстанционният съд, с ново разпореждане от 6.08.2008 г. отново е оставил исковата молба без движение, с указание да бъде уточнена по основание, тъй като от изложеното в молбата и уточнението на практика се иска установяване на право на собственост, което е недопустимо по административен ред.

С нова молба от 19.08.2008 г. Здравка Пупова, чрез пълномощника си адв. Зибилянов е уточнила исковата молба, като е заявила, че претенцията й е да бъде установено, че по отношение на нея не е проведено отчуждително производство и обезщетяване, като неправомерно преписката е изпратена от заместник - кмета на Столична община на областния управител с писмо № 1194-10-09 от 23.02.2000 г., намиращо се на лист 12 от делото, което писмо е именно отказът на кмета да разгледа искането, като от това негово бездействие търсят защита, по реда на чл. 128, ал. 2 от АПК. 

От данните по делото, съдът е установил, че с отказ № РД-34-123 от 31.05.1996 г. на кмета на СО не е било уважено искането на ищците "за легитимирането им като собственици на част от имот пл. № 6, кв. 78, м. "Красно село" и провеждането на отчуждителни процедури за имота". Отказът е обжалван, като с решение от 25.05.1998 г. на СГС, е прогласен частично за нищожен, в частта относно искането за легитимиране на молителите като собственици и частично е обезсилен, в частта, с която не е уважено искането за провеждане на отчуждително-обезщетителни процедури.

По повод молба до кмета на СО, както и въз основа на съдебното решение, заместник-кметът на СО, с цитираното писмо от 23.02.2000 г. е изпратил преписката на областния управител за произнасяне, за обезщетяване на основание чл. 2, ал. 2 от ЗВСОНИ. Областният управител е отказал произнасяне, с писмо № 9433 от 6.06.2003 г., приемайки, че искането за обезщетяване е постъпило след изтичане на преклузивните срокове по ЗОСОИ - чл. 6, ал. 1 и искането е недопустимо. Посоченият отказ на областният управител не е обжалван и е влязъл в сила.

Последвала е кореспонденция със СО, в която общината е посочила, че е изпратила искането на молителите по компетентност на областния управител - писмо № 1194-3-07 от 30.05.2006 г. и няма основание за ново произнасяне.

При тези данни и направените уточнения на иска, съдът е приел, че не може да става дума за оспорване по реда на чл. 256 и чл. 257 от АПК, тъй като в случая не са налице фактически действия, които административните органи да дължат по закон - същите да произтичат пряко от правна норма. В случая преписките са били съответно и при кмета на СО, и при областния управител, като ищците са имали възможност да обжалват актовете им - изрични или мълчаливи. Не е налице и бездействие, по смисъла на чл. 294 от АПК. 

От друга страна, искът не може да се квалифицира и като такъв по чл. 128, ал. 2 от АПК. Искането на ищците да се признае, че по отношение на тях не е проведено отчуждаване и не е налице обезщетяване е на практика иск да се признае, че същите притежават правото на собственост върху претендираната част от имота, което не може да бъде предмет на защита по реда на административното производство. Не е налице една от предпоставките по чл. 128, ал. 2 от АПК, тъй като страните имат друг ред за защита на интересите си - общия исков ред.

Искът по чл. 128, ал. 2 от АПК е субсидирен и установяването на едно право или правоотношение не може да бъде предявено, ако не е предвидено в закона. Законът не допуска да се създават две или повече процесуални правоотношения тогава, когато спорът може да бъде разрешен в един процес. Ето защо съдът е върнал исковата молба и е прекратил производството.
Неоснователно е възражението в частната жалба, че са налице основанията на чл. 128, ал. 2 от АПК. Правилно първоинстанционният съд е посочил, че искът по чл. 128, ал. 2 от АПК е субсидиран и е приложим по всички административни спорове, по които АПК или друг специален закон не предвиждат специален ред за обжалване. Следователно искът е приложим за спорове, извън всички онези, визирани в чл. 128, ал. 1 от АПК, както и посочените в специален закон. В случая не е налице такъв спор. Поначало в исковата молба е налице смешение между акт, действие и бездействие, като същата следва да се разглежда, с оглед последното уточнение на фактическото и правното основание, направено от страната в молбата й от 19.08.2008 г. В нея е посочено, че предмет на спора е писмото на СО, с което преписката е препратена на областния управител, което е квалифицирано като отказ за произнасяне, но и като бездействие. Посочените две основания не могат да съществуват едновременно. Не е налице бездействие по смисъла на чл. 257 от АПК, тъй като за да е налице такова, задължението на органа за извършване на определени действия (фактически действия) следва да произтича пряко от правна норма, а не да е опосредено от допълнително волеизявление (акт на орган, съдебно решение, сделка). В случая липсва такова пряко законово задължение за кмета на СО да се произнесе по исканото отчуждаване, съответно обезщетяване. Претенцията за неправомерно одържавяване на имота е можело да бъде предявена по реда на някои от реституционните закони, в това число и чрез искане за обезщетяване по реда на ЗОСОИ, във вр. с чл. 2, ал. 2 от

 

ЗВСОНИ, който ред впрочем е указан на ищците, с писмо от СО. Същите са могли да реализират правата си и чрез обжалване на отказа на областния управител, което също не е сторено. Съответно, за да е налице задължение за предприемане на фактически действия, не следва да е налице предходно произнасяне и действията трябва да произтичат пряко от закона. Очевидно в случая е необходимо предварително произнасяне на орган, т. е. фактическите основания не обосновават право на иск по чл. 257 от АПК. Не е налице и изискуемата в кумулация процесуална предпоставка за предявяване на иска по чл. 128, ал. 2 от АПК, тъй като същият може да бъде предявен само при липса на друг ред за защита, а в случая е съществувала възможност за реализация на такава защита, чрез оспорване на актове - изрични и мълчаливи на кмета на СО и на областния управител, но страната не се е възползвала от тях. Що се касае до искане за признаване на право на собственост, то същото е недопустимо за разглеждане по друг ред извън общия исков ред.

Първоинстанционният съд, правилно е приложил нормите на чл. 128, ал. 2 и чл. 256 и 257 от АПК, поради което постановеното определение като правилно следва да бъде оставено в сила.

Ето защо и на основание чл. 236, във вр. с чл. 221, ал. 2, предл. първо от АПК, Върховният административен съд, четвърто отделение,

ОПРЕДЕЛИ:

ОСТАВЯ В СИЛА определение № 2025 от 3.09.2008 г., постановено по адм. дело № 2089/2008 г. по описа на Административен съд - София-град, I отделение, 10 състав.

Определението е окончателно. 

Определение № 608 от 14.01.2010 г. на ВАС по адм. д. № 154/2010 г., VI о., докладчик председателят Александър Еленков

 

чл. 80 ЗЗО
От данните по делото е видно, че със заявление вх. № 29-03-18 от 04.01.2008 г. Любов Димитрова Момчева, в качеството й на управител на "Максифарм" ООД, е заявила, че поради извършена кражба от личния й автомобил не е в състояние да отчете първия екземпляр на рецептурните бланки, изпълнени за периода 16.12.2007 г. - 31.12.2007 г., т. е. не може да изпълни клаузата на чл. 24 от Договор № 03-1057 от 01.05.2007 г., сключен между Националната здравноосигурителна каса и магистър-фармацевт Женя Иванова Ганева, ръководител на аптека "Бриз" в гр. Варна, собственост на "Максифарм" ООД. В заявлението не е направено изрично искане, но от съдържанието му може да бъде направен извод, че се иска плащане за посочения период, което да бъде в отклонение от клаузата на чл. 24 от договора. С писмо изх. № 35-00-23 от 08.01.2008 г. директорът на Районна здравноосигурителна каса (РЗОК) - гр. Варна е направил запитване пред директора на НЗОК дали може да плати изпълнените от аптеката рецепти само въз основа на електронен отчет и спецификация. Отговорът, даден с писмо изх. № 20-03-14 от 30.01.2008 г. (респ. вх. № 35-00-23 от 31.01.2008 г.) е, че няма пречка да бъдат приети заверени "Вярно с оригинала" и подпечатани копия на втория екземпляр на рецептите, които аптеката е длъжна да съхранява при себе си.

С ново заявление вх. № 29-03-18 от 17.08.2009 г. Любов Димитрова Момчева отново е поискала плащане на лекарствените продукти, отпуснати по откраднатите рецептурни бланки. С писмо изх. № 29-03-18 от 31.08.2009 г. ВрИД директор на РЗОК е отговорил, че "съгласно разпоредбите на чл. 29 от договора възложителят не заплаща сумите на изпълнителя, в случай че не са представени всички изискуеми документи по чл. 24."

Това писмо Любов Димитрова Момчева е възприела като отказ за плащане и е оспорила неговата законосъобразност по реда на дял III, глава десета, раздел I (чл. 145 и сл.) на АПК пред Варненския административен съд, който с посоченото по-горе определение е оставил жалбата без разглеждане и е прекратил образуваното въз основа на нея съдебно производство. За да постанови този резултат съдът е приел, че "неплащането на суми по договора не може да бъде приравнено на административен акт, а в качеството му на юридически факт то сочи на неудовлетворено притезание за частно вземане и реализирането му следва да се осъществи по общия исков ред. "

С частната жалба е оспорено това становище на Варненския административен съд със следните аргументи:

Директорът на РЗОК е административен орган по смисъла на § 1 ДР на АПК, който принадлежи към системата на изпълнителната власт и овластен със закон е носител на административни правомощия. Плащането по извършена от аптеката дейност - продажба на дребно на лекарства, заплащани изцяло и/или частично от НЗОК - представлява правно регламентирана изпълнително-разпоредителна дейност в сферата на държавното управление, която се осъществява чрез издаването на административни актове, които могат да бъдат изпълнявани със средства на държавна принуда. Взаимоотношенията между аптеките и НЗОК действително се уреждат с договор, но същият няма характеристиките на договор по смисъла на гражданското право, тъй като страните по него не са равнопоставени и не се сключва по взаимно съгласие. Чрез нормативни актове е определено на какви условия трябва да отговаря изпълнителя на един такъв договор, както и какви документи следва да подаде същия за сключването на договор, като правоотношението в крайна сметка възниква въз основа на положително решение на директора на НЗОК, което е индивидуален административен акт. Договорът между НЗОК и аптеките се отличава с доминиращото положение на административния орган, който едностранно приема решения, методики и регламенти за дейността, които са задължителни за изпълнителите. Едновременно с това административният орган контролира и санкционира дейностите по изпълнението на договора. Следователно, както при сключването, така и при изпълнението на договора, директора на РЗОК (НЗОК действа в качеството на административен орган, поради което и в процесния случай е налице решение - отказ за плащане, което съдържа всички белези на индивидуален административен акт.

Това становище вероятно е повлияно от Определение № 9457 от 17.09.2008 г. по адм. дело № 8492/2008 г. на Върховния административен съд, пето отделение, според което отказът за плащане "носи белезите на индивидуален административен акт, тъй като има властнически характер и засяга предвиденото по закон право на здравното заведение (аптеката) да получи от НЗОК възстановяване на стойността на лекарствените средства, които е отпуснало безвъзмездно на задължително здравноосигурени лица и поради това жалба срещу такъв отказ подлежи на разглеждане по същество от административен съд като първа инстанция."

Настоящият състав на Върховния административен съд, шесто отделение, счита, че постановеното от Варненския административен съд определение е правилно и съобразено с вече трайно установената съдебна практика (сравни: Определение № 9337 от 29.09.2006 г. по адм. д. № 7606 от 2006 г., Определение № 5034 от 25.04.2008 г. по адм. д. № 4408 от 2008 г., Определение № 122 от 06.01.2010 г. по адм. д. № 15265 от 2009 г. и др. на ВАС - VI отд.).

Държавата участва в обществения живот от една страна като единствен носител на цялата държавна власт и като равнопоставен на останалите правни субекти участник в гражданския оборот. В някои случаи, обаче, държавата сключва договори като носител на власт. За тези случаи в други правни системи е създаден институтът на т. нар. "административен договор" - договор между неравнопоставени страни, едната от които е винаги носител на публична власт. Традиционното разрешение в българската правна система при тези случаи е т. нар. сложен фактически състав - сключването на граждански договор е предшествано от една административна процедура, която обикновено има за цел да определи съконтрахента на държавата (респ. на държавния орган или на юридическото лице на публичното право) и задължителните условия на договора, от които държавата (или страната, носител на публична власт) няма право да се отклони. Ако другата страна - определеният в административната процедура съконтрахент - заяви съгласие да сключи договора при тези условия, се пристъпва към подписването на договора, който е със всички белези на обикновен граждански договор, при който страните са равнопоставени.

Договорите, които сключва НЗОК с аптеките за продажба на лекарствени продукти по чл. 262, ал. 4, т. 1 от Закона за лекарствените продукти в хуманната медицина (респ. по чл. 45, ал. 1, т. 11 от Закона за здравното осигуряване), съдържат известно отклонение този класически вече за българската правна система институт - аптеката, като изпълнител по договора, който е граждански, а не административен, отговаря за допуснатите нарушения на негови клаузи, вкл. и имуществено, но тази отговорност се определя едностранно и властнически от другата страна (НЗОК, представлявана от директора на РЗОК), която е носител на публична власт. За своите вземания, обаче, вкл. и при неоснователен отказ на НЗОК (изразен от директора на съответната РЗОК) да заплати дължими по договора суми, аптеката може да се защити единствено чрез иск по правилата на гражданския исков процес. Това е така, защото при плащане от НЗОК (РЗОК) то не се предшества от някакъв административен акт като условия за неговата валидност. А щом като директорът на РЗОК не е овластен да издаде административен акт, въз основа на който след това РЗОК да преведе дължимите суми на съответната аптека, то и отказът да бъде направено плащане не може да бъде възприет като отказ да се издаде административен акт за това плащане. Впрочем, исковете, които законодателят е възложил на административните съдилища, са посочени в чл. 128, ал. 1 и 2 АПК. Сред тях няма предвиден и съответно регламентиран иск на аптека за плащане на суми по договор с НЗОК. Поради това направеният от Варненския административен съд извод, че в процесния случай претенцията за плащане следва да бъде заявена по общия исков ред, а не чрез оспорване на отказа на директора на РЗОК да направи плащане по договора с частния жалбоподател, е законосъобразен и постановеното от този съд определение е правилно и следва да бъде оставено в сила.

Водим от изложените мотиви Върховният административен съд, шесто отделение,

ОПРЕДЕЛИ:

ОСТАВЯ В СИЛА Определение № 5501 от 20.11.2009 г. по адм. дело № 2941/2009 г. на Административен съд - гр. Варна.

ОПРЕДЕЛЕНИЕТО не подлежи на обжалване. 



Данни за делото и връзка с други актове: 

· Протоколи и други документи по Дело № 154/2010 г. - виж тук; 

· Образувано във връзка с: Дело № 2941/2009 на Адм. съд - Варна. 

Определение № 915 от 19.01.2011 г. на ВАС по адм. д. № 14255/2010 г., II о., докладчик съдията Севдалина Червенкова

 

Производството пред Административен съд Варна е образувано по искане на Николай Христов Момчев и Полина Стоянова Момчева за обезсилване на основание чл. 128, ал. 1, т. 7 от АПК на решение № 109 от 20 май 2010 г. по адм. д. № 859/2005 г. по описа на Варненския окръжен съд като недопустимо. Съдът е приел, че в това производство е допустимо само установяване съществуването или не на дадено материално право или правоотношение, но не и установяване на факти. Прието е също така, че след като ищците са разполагали с друг ред за защита, който са упражнили като заинтересувани страни в производството по адм. д. № 859/2005 г. на Варненския окръжен съд, не могат да ползват специалния ред по чл. 128, ал. 2 от АПК. Поради това административният съд е намерил подаденото искане за недопустимо и е прекратил производството по делото.

Определението е неправилно.

Съгласно разпоредбата на чл. 128, ал. 1, т. 7 от АПК, на която са се позовали ищците, на административния съд са подведомствени делата по обявяване на нищожност, обезсилване или отмяна на решения, постановени от административните съдилища. При постановяване на обжалваното определение съдът е изложил съображения, касаещи ал. 2 на същия текст. Касае се за различни производства - производство по искане за обезсилване на съдебно решение, визирано в чл. 128, ал. 1, т. 7 от АПК, и производство по искане да бъде установено съществуването или несъществуването на една административно право или правно отношение - чл. 128, ал. 2 от АПК. Предявения в случая иск - както беше посочено по-горе, е за обезсилване на постановено съдебно решение. Такава възможност е уредена в чл. 128, ал. 1, т. 7 от АПК. Тази норма визира нови административни дела по Административнопроцесуалния кодекс. На посочения законов текст се позовават ищците в подадената от тях искова молба. Неправилно съдът е възприел тази молба като искане за установяване на факти.

Определение № 1070 от 28.01.2014 г. на ВАС по адм. д. № 30/2014 г., VII о., докладчик съдията Соня Янкулова

 

в Административен съд, София град, били образувани две дела между едни и същи страни и на едно и също основание - административно дело № 1005/2013 г. и административно дело № 1183/2013 г. Производството по последното приключило с определение № 2648 от 15.03.2013 г., оставено в сила с определение № 8375 от 12.06.2013 г. на Върховния административен съд, постановено по административно дело № 6343/2013 г.

Въз основа на така установените факти съдът приел от правна страна, че исковата претенция е недопустима, тъй като е отречена с влязъл в сила съдебен акт. Въз основа на това и на основание чл. 159, т. 7 АПК направил извод за недопустимост на съдебното производство и го прекратил.

Крайният извод на съда за прекратяване на съдебното производство е законосъобразен.

От доказателствата по делото - исковата молба на Чиликов, по която е образувано административно дело № 1005/2013 г., и влязлото в сила определение № 2648 по административно дело № 1183/2013 г., е видно, че исковата молба и по двете дела е с идентично правно основание, петитум и страни. Иска се, на основание чл. 128, ал. 2 АПК, да се установи Патентно ведомство извършило ли е изрична публикация за прекратяване на патент № 48348 в Официалния си бюлетин и същият патент прекратил ли е действието си по отношение на третите лица, към коя дата евентуално е преустановил действието си. Административно дело № 1183/2013 г. е приключило с влязло на 12.06.2013 г. определение, с което исковата молба е върната и съдебното производство е прекратено.

Производството по чл. 128, ал. 2 АПК е исково и с оглед на това се провежда по реда на Гражданския процесуален кодекс. Като не определил правилно приложимия закон съдът неправилно извършил проверка за допустимост на иска на основание чл. 159, т. 7 АПК. 
Тази разпоредба първо, се отнася за съдебното административно производство по оспорване на индивидуални адм                                                                             инистративни актове, а не се отнася за установителния иск в административния процес.
. За да е допустим искът по чл. 128, ал. 2 АПК, както правилно сочи и частният жалбоподател, е необходимо да са налице две кумулативни предпоставки - наличие на правен интерес от търсената съдебна защита и липса на друга процесуална възможност за защита. По делото не се спори, че Чиликов е собственик на патент № 48438, което прави безспорно наличието на първата предпоставка - правен интерес от търсената защита. От доказателствата по делото е видно, че Чиликов иска да се установи правния статус на процесния патент. Съгласно чл. 80, ал. 1, т. 7 ЗПРПМ Патентно ведомство извършва публикации и издава бюлетин, създава и поддържа информационни системи за обектите индустриална собственост и предоставя информационни услуги за тези обекти. Следователно в законодателството съществува друг ред за защита на твърдяния от частния жалбоподател правен интерес - налице е законово регламентиран ред за получаване на исканата информация за правния статус на процесния патент. Това представлява процесуална пречка за допустимост за производството по чл. 128, ал. 2 АПК.

Без значение за допустимостта на иска е фактът, че Чиликов отправял искане до Патентно ведомство, но не получил отговор. Упражняването на предвидената в закон възможност за получаване на искана информация, както и отказа на съответния орган да я предостави, не влияят на допустимостта на исковото производство по чл. 128, ал. 2 АПК. За неговата допустимост е важно да не съществува установен в закона ред за защита на твърдяния правен интерес. В случая, видно от разпоредбата на чл. 80, ал. 1, т. 7 ЗПРПМ, такъв ред съществува.

Липсата на процесуална предпоставка прави исковото производство недопустимо. Съдът, на основание чл. 130 ГПК във вр. с чл. 144 АПК, е следвало да върне исковата молба и да прекрати съдебното производство. Тъй като като краен резултат с определението си съдът е постигнал същият правен ефект - прекратил е съдебното производство, определението му следва да бъде оставено в сила.

О П Р Е Д Е Л Е Н И Е

№ 2648 / 15.03.2013 г. АДМИНИСТРАТИВЕН СЪД - СОФИЯ-ГРАД по адм. дело № 1183 по описа за 2013
Производството е по реда на чл. 128, ал. 2 от АПК във връзка с ГПК. 

Производството е образувано по искова молба на А. А. Ч. от [населено място], с която е поискано на основание чл. 128, ал. 2 от АПК да бъде установено по отношение на Патентно ведомство на Р България прекратил ли е действието патент № 48438, към коя дата действието му евентуално е прекратено и дали ПВ е извършило изрична публикация за прекратяване на действието на патента в случай, че действието му е прекратено, както и да бъде установено патент № 48438 прекратил ли е действието си по отношение на третите лица, към коя дата евентуално е прекратено действието на патента към третите лица. 

В исковата молба ищецът твърди, че при направена справка в официалния бюлетин на ПВ не е установил налична публикация за прекратяване действието на патент № 48438, който е негова собственост. Твърди обаче, че в поисканите от него справки не е посочени дали е извършена изрична публикация за прекратяване действието на патента. Именно в тази връзка иска в настоящото производство да се установи дали действително действието на посочения патент е прекратено, от коя дата и съответно налична ли е за това публикация в официалния бюлетин на ПВ на РБ. 

Ответникът по иска Патентно ведомство на Р България с придружително писмо изпраща административната преписка, но не изразява становище по иска. 

По закон не е предвидено ограничение във времето по отношение на предявяването на иск по чл. 128, ал. 2 от АПК. След извършена проверка, настоящият състав намира, че искът е недопустим по следващите съображения. 

Разпоредбата на чл. 128, ал. 2 от АПК е предвидена като едно изключение в административния процес и затова са определени точно двете кумулативни условия, при наличието на които е допустимо предявяването на иска по посочения член, а именно - когато има интерес от това и когато ищецът не разполага с друг ред за защита. Наличието на тези две условия е абсолютна процесуална предпоставка за допустимост на иска, а липсата и на една от тях – съответно влече недопустимост на иска. В конкретния случай за ищеца е налице интерес, тъй като е собственик на патент. Видно обаче от сбраните по делото доказателства съдът намира, че за ищеца е съществувал друг правен ред за защита по следващите съображения. Съгласно чл. 80, ал. 1, т. 7 от Закона за патентите и регистрацията на полезни модели (ЗПРПМ) 

Патентното ведомство на РБ "извършва публикациите и издава бюлетин, предвидени в този закон и в международните спогодби; осъществява международен обмен на патентни документи, създава и поддържа информационни системи за обектите на индустриалната собственост и предоставя информационни услуги за тези обекти". 

Съгласно чл. 52 от ЗПРПМ в официалния бюлетин на ПВ се публикуват данни за правния статут на заявките и издадените патенти, което по същината си включва и публикуване на факти относно това патента заличен ли е или не. Във връзка с изложеното настоящият състав намира, че за ищеца има друг правен ред за защита, а именно да поиска по реда на чл. 80, ал. 1, т. 7 от ЗПРПМ предоставяне на информационна услуга относно статута на патента по чл. 52 от ЗПРПМ, което би включвало и информацията дали е прекратен и от кога и в случай, че му бъде отказано предоставянето на такава административна услуга за него ще възникне възможността да оспори този отказ по съдебен ред. 

Във връзка с гореизложеното съдът намира, че в конкретния случай не е налице една от предпоставките за допустимост на иска, а именно да не е налице друг ред за защита. В конкретния случай е бил налице друг ред за защита, а именно възможността на ищеца да поиска предоставяне на информационна услуга, която е административна услуга и при евентуален отказ да оспори този отказ по съдебен ред. 

Воден от горното и на основание чл. 130 от ГПК във връзка с чл. 144 от АПК, съдът 

ОПРЕДЕЛИ: 

ОСТАВЯ БЕЗ РАЗГЛЕЖДАНЕ И ВРЪЩА искова молба на А. А. Ч. от 

[населено място], с която е поискано на основание чл. 128, ал. 2 от АПК да бъде установено по отношение на Патентно ведомство на Р България прекратил ли е действието патент № 48438, към коя дата действието му евентуално е прекратено и дали ПВ е извършило изрична публикация за прекратяване на действието на патента в случай, че действието му е прекратено, както и да бъде установено патент № 48438 прекратил ли е действието си по отношение на третите лица, към коя дата еветуално е прекратено действието на патента към третите лица. 

ПРЕКРАТЯВА производството по административно дело № 1183/2013 г. по описа на Административен Съд С. – град по исковата молба на А. А. Ч. от [населено място]. 

ОПРЕДЕЛЕНИЕТО подлежи на обжалване с частна жалба в 7 дневен срок от съобщението му чрез Административен съд София – град пред Върховния административен съд. 

Производството е по реда на чл. 229 и сл. от Административно-процесуалния кодекс (АПК).

Образувано е по частна жалба Димитър Крумов Павлов от гр. София, ж. к. "Света Троица", бл. 366, вх. А, ап. 23 против протоколно определение от 25.11.2013 г., постановено по адм. д. № 3308/2013 г. по описа на Административен съд София-град, II-ро отделение, 23 състав. С обжалваното определение съдът е оставил без разглеждане жалбата на Димитър Крумов Павлов против удостоверение за наследници № 94/15.11.2013 г. на кмета на с. Иваняне, община Столична, област София и е прекратил производството по делото.

В частната жалба са изложени съображения досежно продължителността на производството пред кмета на с. Иваняне, продължило повече от девет месеца. С молба вх. № 410/09.01.2014 г. частният жалбоподател отново излага доводи за оспорване съдържанието на удостоверението за наследници на Дамянка Колева Митова. Иска отмяна на обжалвания съдебен акт.

Върховният административен съд, осмо отделение, като прецени допустимостта и основателността на частната жалба, намира, че е подадена от надлежна страна в срока по чл. 230 от АПК и разгледана по същество е неоснователна.

С обжалваното определение, в производство по чл. 145 и сл. във вр. с § 8 от ПЗР на АПК, при проверка на допустимостта на жалбата, подадена от Димитър Крумов Павлов, съдът е приел, че жалбата е процесуално недопустима, и образуваното съдебно производство е прекратено на основание чл. 159, т. 1 от АПК, защото услугата е извършена - издадено е удостоверение за наследници на Дамянка Колева Митова, а съдържанието на документ (процесното удостоверение за наследници) може да се оспори по административен ред, аргумент от разпоредбата на чл. 81, ал. 2 от АПК.

Обжалваното определение е правилно.

Удостоверението за наследници на починало лице е административна услуга по смисъла на § 8 от АПК и е издаване на удостоверителен административен акт на основание чл. 24, ал. 2 от ЗГР, с който се удостоверяват факти с правно значение в резултат на проверка в регистрите на населеното място и посочени наследници по закон на починало лице, за което има съставен акт за смърт на основание чл. 45 от ЗГР, отразен в регистрите на населението, съставени по реда на чл. 23 и сл. от ЗГР.

Съдът е стигнал до правилен извод за недопустимост на производството. Не е спорно, че услугата е изпълнена и удостоверението за наследници е издадено.

Действително съдържанието на удостоверението за наследници (съдържанието на удостоверителен административен акт) не може да бъде обжалвано пред съда, а само по административен ред по чл. 81, ал. 2 от АПК и по аргумент изведен от чл. 128, ал. 1, т. 8 от АПК, а именно на оспорване по реда на АПК ще подлежи такъв акт само относно установяване неистинността (авторството) му. По тези съображения настоящият състав счита, че обжалваното определение като правилно следва да бъде оставено в сила.

Водим от горното и на основание чл. 236, във вр. с чл. 221, ал. 2, предл. 1 от АПК, Върховният административен съд, осмо отделение,

ОПРЕДЕЛИ:

ОСТАВЯ В СИЛА протоколно определение от 25.11.2013 г., постановено по адм. д. № 3308/2013 г. по описа на Административен съд София-град, II-ро отделение, 23 състав.

Определението не подлежи на обжалване.

В чл. 128, ал. 1 и 2 от АПК изчерпателно са изброени исканията, подведомствени на административните съдилища, в това число на Върховния административен съд. Искането да бъде задължен административния орган да наложи принудителна административна мярка не е сред тях. Съдът няма правомощие да дава задължителни указания на който и да е административен орган да предприеме определено действие, което на практика се иска с подадената жалба, освен в хипотезите на чл. 173, ал. 2 от АПК след отмяна или обявяване на нищожност на оспорен административен акт. Това означава, че министърът на околната среда и водите би могъл да бъде задължен да наложи принудителна административна мярка само след отмяна или обявяване на нищожност на евентуален отказ за издаване на индивидуален административен акт за налагането й. За да се формира мълчалив отказ да бъде наложена принудителната административна мярка е необходимо административният орган да е сезиран от правоимащ субект с искане, което е от неговата компетентност и по което е длъжен да се произнесе. Следва да се има предвид, че административната принуда е вид държавна принуда, която се използва в законоустановените случаи като крайно средство за осъществяването на правоотношения, възникващи в сферата на изпълнителната дейност. Основанията за прилагането й, органите, които я прилагат, и правните субекти, спрямо които се прилага, са нормативно установени. Административната принуда се осъществява в рамките на особени охранителни административни правоотношения, които възникват в сферата на държавното управление между органите, оправомощени да я прилагат и контролираните субекти. Трети лица, какъвто е настоящият жалбоподател, не разполагат с правото да искат налагане на принудителна административна мярка по реда на чл. 158 и сл. от ЗООС и съответно да подават жалба срещу отказа да бъде наложена.

Дори да е направено искане за издаване на заповед по чл. 123 от ЗБР от страна на сдружение "Зелени балкани", то следва да бъде разглеждано само като сигнал, по който компетентния орган има правомощия да се самосезира, или да откаже да образува административно производство. И в двете хипотези обаче подателят на сигнала няма качеството на страна в производството пред административния орган, както и в съдебното такова.

По изложените съображения и на основание чл. 159, т. 1 от АПК, Върховният административен съд, пето отделение

ОПРЕДЕЛИ:

ОТМЕНЯ определение от 20.01.2014 г., с което е даден ход по същество на делото.

ОСТАВЯ БЕЗ РАЗГЛЕЖДАНЕ жалбата на Сдружение "Зелени балкани", със седалище град Пловдив срещу мълчалив отказ на министъра на околната среда и водите за издаде заповед по чл. 123 във връзка с чл. 122, ал. 1 от Закона за биологичното разнообразие.

ПРЕКРАТЯВА производството по 8661/2013 г. по описа на Върховния административен съд, пето отделение.

ОПРЕДЕЛЕНИЕТО подлежи на обжалване пред петчленен състав на Върховния административен съд в 7-дневен срок от съобщението до страните.

Определение № 1125 от 24.01.2013 г. на ВАС по адм. д. № 736/2013 г., II о., докладчик съдията Таня Радкова

 

чл. 128, ал. 1, т. 8 АПК
Производството е по чл. 229 и следващите АПК.

Образувано е по частна жалба на Веселин Богданов Филипов, от гр. Русе, срещу определение № 17/12.12.2012 г. по адм. д. № 376/2012 г. на Административен съд Русе. Счита обжалваното определение за неправилно и претендира отмяната му.

Другата страна в срока по чл. 232 в писмено възражение намира частната жалба за неоснователна.

Частната жалба е подадена в срок и е процесуално допустима.

За да се произнесе по съществото на частната жалба, настоящата инстанция взе предвид:

С обжалваното определение първоинстанционният съд е оставил без разглеждане жалбата на Веселин Богданов Филипов за установяване на частична неистинност на решение № 228/21.06.2012 г. на Община Русе и е прекратил производството по делото.

Според съда, жалбоподателят не твърди липса на формирана у административния орган воля по отношение на разпоредителната /същинската/ част на волеизявлението, а заявява порок, касаещ мотивите на административния акт, по-точно правното му основание. Развил е доводи, че ако съществува порок във волята на административния орган, то административният акт би бил недействителен, но не и неистински, а вече е заявена жалба за незаконосъобразност на акта.

Така постановеното определение е незаконосъобразно:

Претенция за установяване истинността на административни актове по закон, е допустима съгласно чл. 128, ал. 1, т. 8 АПК. Каква точно тази претенция - оспорване на съдържание или автентичност, следва да се установи конкретно от първоинстанционния съд при съобразяване разпоредбата на чл. 81, ал. 2 АПК, допускаща оспорване съдържанието на документ само по административен ред. Освен това, съдът е изложил съображения, част от които касаят съществото на спора, а не неговата допустимост.

Предвид изложеното обжалваното определение следва да бъде отменено, а делото върнато на същия съд за продължаване на съдопроизводствените действия.

Воден от горното, Върховният административен съд, второ отделение,

ОПРЕДЕЛИ:

ОТМЕНЯ определение № 17/12.12.2012 г. по адм. д. № 376/2012 г. на Административен съд Русе.

ВРЪЩА делото на същия съд за продължаване на съдопроизводствените действия.

Определението не подлежи на обжалване. 
Определение № 1162 от 23.01.2012 г. на ВАС по адм. д. № 16653/2011 г., 7-членен с-в, докладчик председателят Румяна Монова

 

чл. 229 АПК
Производството е образувано по "касационна жалба - протест за нищожност", подадена от Емил Иванов Минев, в качеството му на управител на "Химем" ЕООД - гр. Враца против решение № 5873/28.04.2011 г. по адм. дело № 14728/2010 г. на Върховния административен съд, петчленен състав на първа колегия. Изложените в жалбата твърдения са за нищожност и неправилност на решението с посочени основания чл. 209, т. 1 и т. 3 от АПК и чл. 299 ГПК. 

Настоящият състав намира така подадената жалба за процесуално недопустима по следните съображения:

От данните по делото е видно, че съдебното производство е започнало пред Административен съд Велико Търново по искове на "Химем" ЕООД с посочено правно основание чл. 255, съотносим с чл. 128, ал. 2 и чл. 250 от АПК, като са направени искания за установяване на обстоятелството, че решение № 42 от 25.01.2005 г. на РДД - Велико Търново, е влязло в сила и за прекратяване на отказите и разпореждане за изпълнение на цитираното решение. С определение № 278/27.07.2010 г. първоинстанционният съд е оставил без разглеждане така подадения иск, като е приел, че не са налице законовите предпоставки за прилагане на разпоредбата на чл. 250 от АПК, тъй като по делото не е било установено извършването на фактически действия от страна на органа по приходите при ТД на НАП - Велико Търново, които да не се основават на административен акт или на закона. Според съда не са били налице и обстоятелствата, визирани в чл. 256 и 257 от АПК, а именно неправомерни бездействия на органа по приходите. Това определение е оспорено пред ВАС - тричленен състав, който с определение № 11695/11.10.2010 г. по адм. дело № 11491/2010 г. е оставил в сила същото. По повод подадена молба за отмяна, наименована "иск за отмяна на влязло в сила и нищожност на определение" с посочено правно основание чл. 270, ал. 2 и 3, чл. 299 ГПК, чл. 239, т. 4, чл. 209, ал. 1, чл. 211, ал. 1 АПК, пред петчленен състав на ВАС е образувано адм. дело № 14278/2010 г. Твърденията са били за противоречие на оспорения съдебен акт с влязлото в сила решение № 7123/5.VII.2007 г. на петчленен състав на ВАС, имащо характер на определение и неправилно наименувано "решение", с което е оставено в сила определение № 1992/26.II.2007 г. по адм. д. № 7392/06 г. на тричленен състав на първо отделение на ВАС, с което е прекратено производството по това дело, и на влязлото в сила определение № 8079/15.IХ.2005 г. по адм. д. № 7131/05 г. на тричленен състав на първо отделение на ВАС, с което е оставено в сила определението от 18.V.2005 г. по адм. д. № 287/05 г. на Окръжен съд-Велико Търново, с което е прекратено производството по това дело. С Решение № 5873/28.04.2011 г., постановено по горното дело, което е и предмет на настоящото производство, решаващият състав е отхвърлил искането за отмяна на основание чл. 239, т. 4 от АПК на влязлото в сила определение № 11695/11.10.2010 г. на тричленен състав на ВАС. За да достигне до този резултат съдът е приел, че са налице основанията на чл. 239, ал. 4 АПК, тъй като не са налице изискванията за наличие на трите кумулативно осъществени условия - актовете да са между същите страни, за същото искане и на същото основание.

Настоящото производство е образувано във връзка с постъпилата "касационна жалба - протест за нищожност". Жалбоподателят сочи касационни основания за отмяна на обжалваното решение на 5-членен състав на ВАС. Според чл. 208 АПК на касационно оспорване изцяло или в отделни негови части подлежи първоинстанционното решение. Съгласно разпоредбата на чл. 244, ал. 3 АПК решението, постановено по искане за отмяна, каквото е оспорваното в настоящото производство решение, не подлежи на обжалване. По тези съображения подадената, срещу неподлежащото на касационно оспорване съдебно решение, касационна жалба се явява процесуално недопустима. На основание чл. 215, т. 4 от АПК същата следва да се остави без разглеждане, а образуваното касационно производство следва да се прекрати.

Дори да се приеме, че жалбата на Емил Иванов Минев против решение № 5873/28.04.2011 г. по адм. дело № 14728/2010 г. на Върховния административен съд, петчленен състав, по своята правна същност не е касационна жалба, а искане за отмяна по чл. 237 АПК, то пак е процесуално недопустимо. Според редакцията на ал. 1 на чл. 237 на отмяна подлежат влезлите в сила съдебни решения и влезлите в сила определения и разпореждания, с които се прегражда развитието на делото. Тоест на отмяна подлежат само тези актове, които се ползват със сила на присъдено нещо. Силата на присъдено нещо се формира само в случаите, при които спорът е разрешен по същество, а това са тези съдебни актове, които са постановени в редовно инстанционно производство, а не в извънредно производство по отмяна. С решението, което се постановява по реда на извънредния способ, спорът не се решава по същество. Напротив, съгласно чл. 234, ал. 3 от ГПК и приложимия чл. 244, ал. 2 от АПК, когато молбата е основателна и съдът отмени решението, делото се връща за ново разглеждане от друг състав на същия съд, който именно ще се произнесе по същността на правния спор. В производството по отмяната Върховният административен съд никога не решава делото по същество. Съдебните решения, постановени в извънредното извънинстанционно производство по искане за отмяна, не подлежат на обжалване и на отмяна. Способът за съдебна защита чрез искането за отмяна има изключителен и ограничен характер и се задейства при наличие на изчерпателно предвидените предпоставки на чл. 239, т. 1 - 6 от АПК, единствено по отношение на съдебни актове, постановени в редовното инстанционно производство.

По изложените съображения настоящият седемчленен състав на Върховния административен съд счита, че липсва правно основание, на което да бъде разгледана по същество подадената от Емил Иванов Минев жалба против решение № 5873/28.04.2011 г. по адм. дело № 14728/2010 г. на Върховния административен съд, петчленен състав на първа колегия и затова тази жалба следва да бъде оставена без разглеждане като процесуално недопустима, а образуваното въз основа на нея производство следва да бъде прекратено.

По изложените съображения, Върховният административен съд - Седемчленен състав

ОПРЕДЕЛИ:

ОСТАВЯ БЕЗ РАЗГЛЕЖДАНЕ като процесуално недопустима "касационна жалба - протест за нищожност", подадена от Емил Иванов Минев, в качеството му на управител на "Химем" ЕООД - гр. Враца против решение № 5873/28.04.2011 г. по адм. дело № 14728/2010 г. на Върховния административен съд, петчленен състав на първа колегия.

ПРЕКРАТЯВА производството по адм. д. № 16653/2011 г. по описа на Върховния административен съд.

ОПРЕДЕЛЕНИЕТО не подлежи на обжалване. 

Определение № 1264 от 29.01.2009 г. на ВАС по адм. д. № 1153/2009 г., I о., докладчик съдията Теодора Николова

 

чл. 229 АПК
 

Производство по чл. 229 и сл. от АПК. 

Образувано по частна жалба на Теодор Иванов Дудев от гр. Русе, против определение № 5152 от 13.11.2008 г. на Административен съд гр. Варна по адм. д. № 2949 по описа за 2008 г., с което производството по делото е прекратено поради недопустимост на предявеното искане.

В частната жалба се твърди, че не разполага с друг ред за защита на правата си освен исковия, АПК не забранявал установяването на факти с правно значение. Иска се отмяна на прекратителното определение и връщане на делото за последващи процесуални действия.

Ответникът по частната жалба ТД на НАП Варна не взема становище по жалбата.

Върховният административен съд, първо отделение, в настоящия си състав, като обсъди допустимостта на частната жалба и направените с нея оплаквания и провери изцяло обжалвания съдебен акт, намира за установено следното:

Частната жалба е процесуално допустима като подадена от легитимирана страна против подлежащ на обжалване съдебен акт, в преклузивния срок по чл. 230, ал. 1 АПК, а по същество е неоснователна, поради следното:

Пред АС гр. Варна е заведен установителен иск против ТД на НАП Варна, с който се иска да се признае за установено по отношение на ответника, че ищецът има право на данъчен кредит в определен размер в периода 1999-2001 г. по осъществените от ищеца сделки.

Правилно съдът е съобразил, че посоченото установяване е било предмет на влязъл в сила ДРА № 543 от 6.11.2003 г. и за определените в него данъчни задължения, частният жалбоподател е поискал възобновяване на производството по издаването на ДРА по реда на чл. 134 ДОПК, което му е отказано с Решение № 37/6.11.2007 г. на Директора на ТД на НАП Русе, потвърдено с влязло в сила определение № 764/14.02.2008 г. на Варненски административен съд по адм. д. № 2501 по описа за 2007 г.

Законосъобразни са решаващите мотиви на първоинстанционния съд, че исковият ред по чл. 128, ал. 2 АПК е субсидиарен-при липса на друга процесуална възможност за установяване на претендираните права.

Водим от горното, Върховният административен съд, първо отделение

ОПРЕДЕЛИ:

ОСТАВЯ В СИЛА определение № 5152 от 13.11.2008 г. на Административен съд гр. Варна по адм. д. № 2949 по описа за 2008 г. Определението не подлежи на обжалване. 

Определение № 1569 от 8.02.2010 г. на ВАС по адм. д. № 1277/2010 г., 5-членен с-в, докладчик съдията Диана Гърбатова

 

чл. 159, т. 1 АПК
Производството е по реда на чл. 229 и сл. от Административнопроцесуалния кодекс /АПК/. 

Образувано е по частна жалба на Неделчо Милошев Попов от гр. София, подадена против Определение № 15149 от 10.12.2009 г., постановено от Върховния административен съд, трето отделение, по адм. д. № 5941/2008 г. Според жалбоподателя определението е произнесено в нарушение на материалния закон и при съществено нарушение на съдопроизводствените правила, защото не са изпълнени задължителните указания на седемчленния състав на Върховния административен съд, дадени с Решение № 5011 от 24.04.2008 г. по адм. д. № 2200/2008 г., с които тричленния състав на съда е задължен да вземе предвид решението на Европейския съд по правата на човека по делото "Неделчо Попов срещу България". Частният жалбоподател се позовава на чл. 128, ал. 2 от АПК и на § 3 от ПЗР на Закона за държавния служител /ЗДС/ и развива тезата, че в момента спорът му с Министерския съвет се отнася до потестативното му субективно право за заема длъжност в МС по служебно правоотношение и този спор следва да се реши по реда на ЗДС. Моли петчленния състав на Върховния административен съд да отмени обжалваното определение и да върне делото за продължаване на съдопроизводствените действия по него.

Ответникът - Министерският съвет на Република България оспорва частната жалба чрез упълномощен юрисконсулт М. Милошева, която с писмено възражение по реда на чл. 232 от АПК пледира за оставяне в сила на атакуваното определение като законосъобразен съдебен акт.

Като прецени доводите на страните и данните по делото, петчленният състав на Върховния административен съд намира частната жалба за ПРОЦЕСУАЛНО ДОПУСТИМА - подадена от надлежна страна в срока, визиран в чл. 230 от АПК. 

Разгледана по същество частната жалба на Неделчо Милошев Попов е НЕОСНОВАТЕЛНА по следните съображения:

С обжалваното Определение № 15149 от 10.12.2009 г. е отменен дадения ход на делото по същество, оставена е без разглеждане жалбата на Неделчо Милошев Попов от гр. София срещу Заповед № Н-2882 от 28.07.1997 г. на министъра на държавната администрация към Министерския съвет на Република България и е прекратено производството по адм. д. № 5941/2008 г. За да достигне до този резултат първоинстанционният съд се е позовал на разпоредбата на чл. 159, т. 1 от АПК и е приел, че спорът не е подведомствен на административните съдилища, което е пречка за възникване право на оспорване, тъй като оспорената заповед няма характер на административен акт. Тричленният състав на Върховния административен съд е обсъдил трудовото правоотношение на жалбоподателя от неговото възникване до прекратяването му с процесната заповед и е извел верен и обоснован извод, че в случая се касае за прекратен трудов договор, сключен с работодател, който е упражнил правото си да прекрати този договор със заповед, която не е властническо волеизявление и не носи белезите на административен акт по смисъла на чл. 2 от Закона за административното производство /отм./, който е бил в сила към датата на прекратяване на трудовото правоотношение. Обжалваното определение е мотивирано с цитирано от жалбоподателя Решение № 11 на Конституционния съд на РБ по к. д. № 10 от 30.04.1998 г., с която е отменена нормата на чл. 360, ал. 2 от Кодекса на труда /КТ/, която е съдържала забрана за разглеждане от съдилищата на спорове относно освобождаване на държавни служители, между които е и жалбоподателят, заемащ длъжност "главен съветник в отдел" на МС. Първоинстанционният съд правилно е преценил, че в решението на ЕСПЧ, на което се позовава жалбоподателят, е обсъждан въпроса за допуснато нарушение за обжалване на акта за прекратяване на трудовото правоотношение поради липса на трибунал, който да разгледа делото, който акт съобразно българското законодателство не може да се разгледа по реда на ЗАП (отм.) и действащия сега АПК. 

Според настоящия съдебен състав обжалваното определение е законосъобразно и при постановяването му не са осъществени нарушения, представляващи отменителни основания. Това е така, защото по делото точно е установено, че уволненото лице е работило при ответника само по трудово правоотношение - от сключването на трудовия договор на 01.03.1991 г. до прекратяването на същия през 1997 г. От приложеното по делото трудово досие е видно, че последното двустранно подписано между работодателя и работника Допълнително споразумение към трудовия договор е с дата 07.05.1997 г. Това означава, че жалбоподателят е работил само по трудов договор в МС и всички правоотношения, свързани с възникването, изпълнението, изменението, предоговарянето и прекратяването на този трудов договор са предмет на гражданското право, тъй като касаят договорно отношение между равнопоставени страни. Споровете по повод на така възникналото, развило се и прекратено правоотношение винаги са имали характер на трудови спорове, които се разглеждат по реда на исковия процес, а не по реда на ЗАП (отм.) или на сега действащия АПК. В конкретната хипотеза никога не е възниквало, съответно не е прекратявано административно правоотношение, тъй като работодателят и уволненото лице не са били в отношение на власт и подчинение. С обжалваното определение е изведено правилно заключение, че процесната заповед не е административен акт по смисъла на чл. 2 от ЗАП (отм.) и не носи белезите на индивидуален административен акт, съобразно изискванията на чл. 21 от АПК. 

Относно оплакването на частния жалбоподател за несъобразяване със задължителни указания на седемчленния състав на Върховния административен съд, дадени с Решение № 5011 от 24.04.2008 г. по адм. д. № 2200/2008 г. решаващият петчленен състав счита, че е неоснователно. С визираното решение тричленният състав на Върховния административен съд не е задължен да приеме за разглеждане трудовия спор, а да вземе предвид решението на Европейския съд по правата на човека /ЕСПЧ/ по делото "Неделчо Попов срещу България". Именно това е направил първоинстанционния съд при постановяване на обжалваното определение - решението на ЕСПЧ е обсъдено и е взето предвид при мотивиране на определението. Както седемчленният състав, така и тричленният състав на Върховния административен съд надлежно са констатирали, че ЕСПЧ е установил нарушение на правото на жалбоподателя за достъп до трибунал, който да разгледа всички въпроси, имащи отношение към уволнението му, както е гарантирано от чл. 6 § 1 на Конвенцията за защита на правата на човека и основните свободи, защото към момента на уволнението - 30.07.1997 г. той не е имал право на достъп до съд по националното законодателство за завеждане на дело за несправедливо уволнение по силата на ограничение, наложено с чл. 360, ал. 2 от КТ и че това ограничение е било в сила през шестмесечния период, през който жалбоподателят е могъл да заведе дело, а за последния срокът на давност за предявяване на иск вече е бил изтекъл към датата, на която то е обявено за противоконституционно. ЕСПЧ е приел, че изключването на правото на достъп до съд не е било обосновано по отношение на жалбоподателя, като се е позовал на констатацията на КС на РБ в решение от 30.04.98 г., с което разпоредбата на чл. 360, ал. 2 от КТ, в определени части, вкл. и в частта относно заеманата длъжност от жалбоподателя - главен съветник, е обявена за противоконституционна. При това положение правилно е установено, че в решението на ЕСПЧ няма произнасяне относно характера на правоотношението на жалбоподателя и не е прието, че се касае за прекратено административно правоотношение. Съображенията на ЕСПЧ са по повод разпоредбата на чл. 360 от КТ и се отнасят до правото на уволненото лице до достъп до трибунал, който да разгледа трудовия му спор с работодателя.

В частната жалба се съдържа позоваване на чл. 128, ал. 2 от АПК, според който текст всеки може да предяви иск за установяване съществуването на административно право или правоотношение, когато има интерес от това и няма друг ред на защита. В случая тази норма не е приложима, защото жалбата на Неделчо Попов е подадена на дата 06.04.1998 г. и с нея се очертава предмета на спора. В тази жалба е формулирано искане за обявяване на нищожност на процесната заповед и да възстановяване на работа и не се съдържа петитум относно установяване на административно правоотношение. С оглед на изложеното такова искане е недопустимо да се въвежда за първи път в частно производство 12 г. след прекратяването на трудовото правоотношение и след подаване на жалбата срещу заповедта за уволнение. Освен това АПК е обнародван в ДВ, бр. 30/2006 г. и е в сила от 12.07.2006 г., поради което няма как да се приложи към правоотношения с гражданскоправен характер, осъществени през 1997 г.

По отношение възражението на частния жалбоподател, че е следвало да се приложи § 3 от ПЗР на Закона за държавния служител, настоящият съдебен състав намира, че също е неоснователно, защото ЗДС е обнародван в ДВ, бр. 67/1999 г. и е в сила от 28.08.1999 г., а няма спор относно правнорелевантния факт, че трудовото правоотношение е прекратено през 1997 г., от което следва обоснованият извод, че същото не може да бъде трансформирано в служебно правоотношение по цитирания от жалбоподателя ред.

По изложените съображения решаващият съдебен състав счита, че обжалваното определение не страда от инвокираните с частната жалба пороци, което налага отхвърлянето й.

На основание на горното и на чл. 236 , във връзка с чл. 221, ал. 2, предложение първо от АПК, Върховният административен съд, петчленен състав - I колегия

ОПРЕДЕЛИ:

ОСТАВЯ В СИЛА Определение № 15149 от 10.12.2009 г., постановено от Върховния административен съд, трето отделение, по адм. д. № 5941/2008 г.

ОПРЕДЕЛЕНИЕТО е окончателно. 

ІІ. Иск за нищожност на съдебно решение.

Определение № 9 от 24.02.2009 г. на ВКС по гр. д. № 368/2008 г., 5-членен с-в, ГК, докладчик съдията Илияна Папазова

 

чл. 270, ал. 2 ГПК
Съдебното производство е започнало пред Върховния административен съд въз основа на искова молба, подадена от ЕТ "Д", представлявано от собственика П. с искане за обявяване за нищожно на решение № 81 от 18.07.2007 г. по адм. д. № 13 по описа за 2007 г. на Административен съд Плевен

С определение № 5* от 20.05.2008 г. по адм. д. № 3553/2008 г. Върховният административен съд, като е констатирал, че решението/чиято нищожност се иска да бъде обявена/ е окончателно и че производството по подадената срещу него касационна жалба е било прекратено като недопустимо, е счел, че искането до ВАС за обявяване нищожност на решението не може да служи като друго касационно основание па чл. 209, т. 1 от АПК, поради което е изпратил делото по компетентност на Районен съд Плевен за разглеждане на искането по общия исков ред на чл. 270, ал. 2 от ГПК. 

Районен съд Плевен като е счел, че делото не му е подсъдно, тъй като съгласно чл. 128, ал. 1, т. 7 от АПК - на административните съдилища са подведомствени всички дела по искания за обявяване на нищожност, обезсилване или отмяна на решения, постановени от административни съдилища, първо е прекратили производството, а после е повдигнал и спор за подсъдност между него и Административен съд Плевен.

Настоящият смесен петчленен състав намира, че компетентен да се произнесе по искането за обявяване на нищожност на решение № 81 от 18.07.2007 г. по адм. д. № 13 по описа за 2007 г. на Административен съд Плевен е Административния съд.

Член 128 от Административно процесуалния кодекс очертава компетентността на административните съдилища чрез посочване на делата/исканията/, които те имат право и са длъжни да решават. Текстът отграничава подведомствеността на административните съдилища от тази на общите съдилища и останалите д. органи. В този смисъл посочената в чл. 128 от АПК подведомственост изключва общата по чл. 14 от ГПК. Идеята на законодателя е всички спорове, възникнали по повод на неправомерно развитие на административни правоотношения и породените от това граждански правоотношения за обезщетение - да се решават от административните съдилища. За това наред със съществуващата до този момент подведомственост - с чл. 128 от АПК се включиха и нови дела - исковете за обявяване на нищожност или унищожаване на споразумения по кодекса/т. 2/, исканията за защита срещу неоснователни действия и бездействия на администрацията/т. 3/, исковете за защита срещу незаконно принудително изпълнение/т. 4/; исковете за установяване неистинността на административни актове/т. 8/, както и исковете за обявяване на нищожност, обезсилване или отмяна на решения, постановени от административните съдилища/т. 7/. С включването на последните в списъка на подведомствените на административните съдилища дела - те автоматично се изключват от подведомствеността на общите съдилища по чл. 270, ал. 2 от ГПК. 

С оглед на горното настоящият смесен петчленен състав на Върховният касационен съд и Върховен административен съд на Република България

ОПРЕДЕЛИ:

КОМПЕТЕНТЕН да се произнесе по искова молба, подадена от ЕТ "Д", представлявано от собственика П. с искане за обявяване на нищожност на решение № 81 от 18.07.2007 г. по адм. д. № 13 по описа за 2007 г. е Административен съд Плевен, на когото ИЗПРАЩА делото по подсъдност .

ОПРЕДЕЛЕНИЕ

№ 14978

София, 27.11.2012

Върховният административен съд на Република България - Трето отделение, в закрито заседание в състав:

Десислава Живкова Кайнакчиева е предявила срещу кмета на община Благоевград, управителя на област с административен център - Благоевград, " Стоматологичев център " ЕООД със седалище и адрес на управление Благоевград, Калин Костадинов Грънчаров, Елена Стефанова Кайнакчиева, Евтим Живков Кайнакчиев, Бойка Димитрова Бешинска, Огнян Димитров Пунев, Вихър Илиев Грънчаров, Мара Петрова Грънчарова, Агнеса Илиева Атанасова и Лиляна Илиева Василева иск за обявяване на нищожността на решение № 1346/2.02.2010 г. по адм.дело 07956/2009 г. на петчленен състав на Върховния административен съд, с което е било отменено решение № 675 от 15.01.2009 г. по адм.дело № 1617/2008 г. на Върховния административен съд като противоречащо на влязлото в сила решение № 5467 от 14.06.2004 г.  по адм.дело № 11203/2003 г. на Върховния административен съд и делото е било върнато на друг тричленен състав на Върховния административен съд за  произнасяне по касационните жалби на Община Благоевград, Калин Костадинов Грънчаров, управителя на област с административен център Благоевград, Живко Евтимов Кайнакчиев, Бойка Димитрова Бешинска и Огнян Димитров Пунев. В исковата молба се твърди, че решението е постановено извън правораздавателната власт на съда, тъй като в производство по отмяна петчленният състав на Върховния административен съд е действал като касационна инстанция, извършвайки проверка на правилността на влязло в сила решение, постановено в касационно производство. Петчленният състав на Върховния административен съд съпоставил това решение с друго, влязло в сила решение, постановено в касационно производство, макар двете решения да били постановени на различно правно основание и да имали различен предмет. В нарушение на разпоредбата на чл.131 АПК, която установява двуинстанционност на съдебните производства, водени по реда на Административнопроцесуалния кодекс, съставът на Върховния административен съд извън правомощията си и без законово основание отменил влязло в сила решение, формално позовавайки се на реда за отмяна.

Ответниците - кметът на община Благоевград, " Стоматологичен център " ЕООД със седалище и адрес на управление Благоевград, Елена Стефанова Кайнакчиева, Евтим Живков Кайнакчиев, Вихър Илиев Грънчаров, Мара Петрова Грънчарова, Агнеса Илиева Атанасова и Лиляна Илиева Василева -  не са  взели становище.

Ответникът Калин Костадинов Грънчаров е оспорил допустимостта на иска и алтернативно, неговата основателност.

Ответниците Бойка Димитрова Бешинска и Огнян Димитров Пунев са поискали обявяването на решението на петчленния състав на Върховния административен съд за нищожно.

Върховният административен съд, като провери допустимостта на предявения иск, прие следното :

Искът за обявяване на нищожността на  съдебно решение е установителен, поради което условие да бъде допуснат за разглеждане е наличието на  правен интерес от предявяването му. Десислава Живкова Кайнакчиева е участвала в производството, в което е постановено отмененото решение № 675 от 15.01.2009 г. по адм.дело № 1617/2008 г. на Върховния административен съд, поради което има правен интерес да установи валидността на правните му последици.

Според разбирането на този състав на Върховния административен съд, производството пред Върховния административен съд е недопустимо, тъй като исковете за обявяване на нищожността на съдебни  решения са подсъдни на общите съдилища. 

Нищожността на съдебно решение може да се предяви по реда на инстанционния контрол, в случаите, когато решението не е влязло в сила. Други две възможности, които са на разположение на заинтересованите страни, са инцидентното предявяване на нищожността - чрез възражение и  предявяването й по исков ред. 

Искът за обявяване на нищожността на необжалваемото съдебно решение е правно средство за защита срещу привидната легитимност на решението, което, ако е нищожно, не се ползва със сила на присъдено нещо, конститутивно действие и изпълнителна сила. Отсъствието на изискванията за  постановяване на валидно решение подлежи на установяване по предвидения в чл.270, ал.2 ГПК специален ред, който - по силата на препращащата норма на чл.144 АПК - се прилага и за решенията, постановени от Върховния административен съд и от административните съдилища. Независимо че тези решения са издадени от специализирани съдилища, при предявяването на иск за обявяване на тяхната нищожност компетентни да се произнесат са  гражданските съдилища. 

На административните съдилища, както и на Върховния административен съд, не са подсъдни повдигнатите по исков ред спорове за нищожност на постановените от тях решения. Разпоредбата на чл.132, ал.1 от Административнопроцесуалния кодекс предвижда, че на административните съдилища са подсъдни всички административни дела, които не са подсъдни на Върховния административен съд. Разпоредбата на чл.132, ал.2 от Административнопроцесуалния кодекс, която изчерпателно изброява делата, подсъдни на Върховния административен съд, не включва делата за обявяване на нищожност на съдебни решения, постановени от административните съдилища. 

За да се направи заключение дали този вид спорове се отнасят към компетентността на административните съдилища, следва да се анализира чл.128 АПК, в който изброяват делата, подведомствени на административните съдилища. Подведомствеността разпределя компетентността за решаването на различни въпроси между различните държавни органи, което означава, че друг държавен орган, освен административните съдилища, не може да разглежда спорове от вида на изброените в чл.128 АПК. Исковите производства за обявяване на нищожност на съдебно решение не са сред предвидените в чл.128 АПК, а от това следва, че административните съдилища нямат компетентност да ги разглеждат. 

Тричленният състав на Върховния административен съд не споделя разбирането, че нормата на чл.128, ал.1, т.7 АПК включва в подсъдните на административните съдилища и споровете за установяване на нищожност на съдебните решения по исков ред. Граматическото и логическото тълкуване на правната норма  дава основание да се приеме, че тя се отнася за касационните производства, в рамките на които се упражнява контрол за валидност, допустимост и правилност на решенията, постановени от административните съдилища. Разпоредбата на чл.128, ал.1, т.7 АПК не урежда производството за обявяване на нищожност на съдебно решение като особен вид производство, а го посочва наред с останалите касационни производства по чл.221 АПК, което е указание за точния й смисъл.

При положение, че валидността на влезлите в сила съдебни решения се проверява в искови производства, които по правило се разглеждат от  гражданските съдилища, и  няма специална норма, която да предвижда друго, не би могло да се направи извод, че повдигнатият по това дело правен спор е подсъден на Върховния административен съд.

Тъй като всеки съд сам решава дали делото му е подсъдно, а в случая съдът не е компетентен да се произнесе, производството по делото следва да се прекрати и исковата молба да се изпрати на компетентния районен съд, определен по правилата на родовата и местната подсъдност, предвидени в Гражданскопроцесуален кодекс. Тъй като някои от ответниците са институции със седалище в Благоевград, а други от ответниците - физически лица имат адреси в София и Благоевград, по аргумент от чл.108, ал.1 ГПК и чл.116, ал.1 ГПК, делото следва да се изпрати на Районния съд - Благоевград.

По изложените съображения и на основание чл.135, ал.2 АПК  Върховният административен съд

ОПРЕДЕЛИ:

ОТМЕНЯ определението от 26.09.2012 г. за даване ход на делото по същество.

ОСТАВЯ БЕЗ РАЗГЛЕЖДАНЕ предявения от Десислава Живкова Кайнакчиева срещу кмета на община Благоевград, управителя на област с административен център - Благоевград, " Стоматологичев център " ЕООД със седалище и адрес на управление Благоевград, Калин Костадинов Грънчаров, Елена Стефанова Кайнакчиева, Евтим Живков Кайнакчиев, Бойка Димитрова Бешинска, Огнян Димитров Пунев, Вихър Илиев Грънчаров, Мара Петрова Грънчарова, Агнеса Илиева Атанасова и Лиляна Илиева Василева иск за обявяване на нищожността на решение № 1346/2.02.2010 г. по адм.дело 07956/2009 г. на петчленен състав на Върховния административен съд, с което е било отменено решение № 675 от 15.01.2009 г. по адм.дело № 1617/2008 г. на Върховния административен съд като противоречащо на влязлото в сила решение № 5467 от 14.06.2004 г.  по адм.дело № 11203/2003 г. на Върховния административен съд и делото е било върнато на друг тричленен състав на Върховния административен съд за  произнасяне по касационните жалби на Община Благоевград, Калин Костадинов Грънчаров, управителя на област с административен център Благоевград, Живко Евтимов Кайнакчиев, Бойка Димитрова Бешинска и Огнян Димитров Пунев И ПРЕКРАТЯВА производството по делото.

ИЗПРАЩА исковата молба на Десислава Живкова Кайнакчиева по подсъдност на Районния съд - Благоевград.

Определението може да се обжалва в 7 - дневен срок от съобщението пред петчленен състав на Върховния административен съд.

Определение № 865 от 18.01.2011 г. на ВАС по адм. д. № 6190/2010 г., IV о., докладчик съдията Георги Георгиев

 

чл. 128, т. 7 АПК
 

Производството е образувано по жалба от Иво Данаилов Петров, областен управител на област Перник с която оспорва пред Административен съд Перник съдебни решения: решение № 155/15.08.2008 г. /влязло в сила на 25.09.2008 г./ по адм. дело № 45/2008 г. и решение № 199/12.11.2008 г. /влязло в сила на 17.06.2009 г./ по адм. дело № 53/2008 г. с искане за обявяване на нищожността им, както и за обявяване на нищожността на решение № 1/21.07.1999 г. на Общинска служба Земеделие и гори, сега Общинска служба земеделие /ОСЗ/ гр. Перник и да бъдат върнати административните преписки по заявление вх. № 938/19.02.2002 г. от наследниците на Евтим Добренов Арсов и по заявленията от наследниците на Иван Павлов Стоянов и на Михал Павлов Стоянов за ново произнасяне от ОСЗ гр. Перник.

По така подадената жалба Административен съд Перник се е произнесъл с определение № 62 от 10.03.2010 г. по адм. дело № 108/2010 г. с което е прекратил производството и изпратил делото по компетентност на Върховния административен съд за преценка дали следва да се образува производство по реда на глава ХIV, раздел 1 от АПК за отмяна на влезлите в сила съдебни актове.

По образуваното по реда на чл. 237 и сл. от АПК адм. дело пред ВАС процесуалният представител на Областният управител на област Перник е уточнил, че в жалбата е точно формулирано искане за обявяване на нищожност на влезли в сила съдебни решения, което искане се поддържа.

При така направеното изявление, както и от съдържанието на жалбата се констатира, че се иска обявяване на нищожност на влезли в сила съдебни решения по административни дела, което производство е подведомствено на административните съдилища според чл. 128, т. 7 от АПК. След като искането е подсъдно за разглеждане от административните съдилища и съгласно чл. 132 от АПК не е родово подсъдно на Върховния административен съд, следва да бъде разгледано от административен съд според правилата за местната подсъдност.

С определението си Административен съд Перник не е повдигнал спор за подсъдност относно компетентния съд да разгледа така подадената жалба, а е прекратил производството по нея за преценка от ВАС следва ли да се приеме като молба за отмяна на влезли в сила решения по реда на глава Четиринадесета от АПК както неправилно е квалифицирал спорното право, чиято защита се търси от съда.

Тези констатации налагат прекратяване на производството по отмяна по настоящето дело и жалбата, която по същество е иск за обявяване на нищожност на влезли в сила съдебни решения бъде върната на Административен съд Перник за разглеждането й по същество, след отмяна на определението на същия съд за прекратяване на производството по нея.

С жалбата е искано обявяване на нищожност и на административен акт - решение на ОСЗ Перник, което производство по реда на чл. 145 и сл. от АПК е различно от производството по обявяване на нищожност на решение, постановено от административен съд, но също местно и родово подсъдно на Административен съд Перник, който следва да го разгледа след отделяне в друго производство.

При изложените съображения определение № 62 от 10.03.2010 г. на Административен съд Перник по адм. дело № 108/2010 г. следва да бъде отменено и делото с жалбата на областния управител бъде върнато на същия съд за продължаване на съдопроизводствените действия по нея с оглед указанията в настоящето определение.

Воден от горното Върховният административен съд, Четвърто отделение,

ОПРЕДЕЛИ:

Отменя определението си от 6.12.2010 г. за даване ход на делото по същество.

Отменя определение № 62 от 10.03.2010 г. на Административен съд Перник по адм. дело № 108/2010 г. и връща делото на същия съд за продължаване на съдопроизводствените действия по жалбата на Областния управител на област Перник вх. № 668/4.03.2010 г.

Прекратява производството по адм. дело № 6190/2010 г. на Върховния административен съд.

Определението не подлежи на обжалване. 

Определение № 1209 от 24.01.2012 г. на ВАС по адм. д. № 5968/2011 г., 5-членен с-в, докладчик съдията Албена Радославова

чл. 131 АПК
Производството е образувано по молба от Иво Лазаров Кунчев и Петя Георгиева Кунчева, и двамата от гр. София, с която се иска да не се администрират заявените срещу определение № 14917 от 7.12.2010 г., постановено по адм. дело № 14474/2010 г. производства и да не се разглеждат същите производства отделно от междувременно предявените с т. 9 от приложения в копие документ вх. № 4720/22.03.2011 г. Във въпросната т. 9 пред Върховния административен съд - петчленен състав, при условие на евентуалност, са предявени частна касационна жалба по чл. 209, т. 1 и 2 от АПК или искова молба по чл. 182, ал. 2 от АПК за обявяване на нищожност или обезсилване като недопустимо, и при второ условие за евентуалност - искане за отмяна по чл. 237 и сл. от АПК на определение № 3714 от 15.03.2011 г. по адм. д. № 3480/2011 г. на Върховния административен съд - четвърто отделение, заедно с потвърденото с него определение № 551 от 8.02.2011 г. по адм. дело № 7838/2010 г. на АССГ.

По горните искания Върховния административен съд - петчленен състав, при II колегия, приема от фактическа и правна страна следното:

С определение № 14917/7.12.2010 г. по адм. дело № 14474/2010 г. по описа на ВАС - четвърто отделение, Върховният административен съд в производство по чл. 229 и сл. от АПК е отменил по частна жалба на Иво Кунчев и Петя Кунчева определение № 3653/2.11.2010 г. на АССГ по адм. дело № 7838/2010 г. по описа на АССГ, в частта, в която е оставена без разглеждане жалбата на Иво Лазаров и Петя Лазарова срещу заповед № РД-57-368 от 26.04.1995 г. на кмета на Столична община и производството е прекратено, като е върнал делото на АССГ за произнасяне по жалбата в тази й част. Със същото определение Върховния административен съд е оставил в сила цитираното по-горе определение на АССГ в частта му, в която съдът е освободил жалбоподателите от заплащане на държавна такса; отхвърлил е искането им за спиране на производството по делото и не е приел искания от жалбоподателите отвод на съдебния състав по делото. Във връзка с отменителната част на определение № 14917/7.12.2010 г. по адм. дело № 14474/2010 г. по описа на ВАС - четвърто отделение и разпореденото със същото определение връщане на делото на същия съдебен състав на АССГ за ново произнасяне, АССГ, 29-ти състав, е постановил свое определение № 551/8.02.2011 г. по същото адм. дело № 7838/2010 г., с което отново е оставил без разглеждане жалбата на Иво и Петя Кунчеви срещу заповед № РД-57-368/26.04.1995 г. на кмета на Столична община и е прекратил производството в тази част като е изпратил на кмета на район "Витоша" при СО искането на Петя Кунчева за настаняване в общинско жилище.

По частна жалба срещу определение № 551/8.02.2011 г. на АССГ е образувано адм. дело № 3480/2011 г. по описа на ВАС - четвърто отделение, приключило с атакуваното в настоящото производство определение № 3714 от 15.03.2011 г. С цитираното по-горе определение е оставено в сила определение № 551/8.02.2011 г. на АССГ, като допълнително предявените искания по отношение определението на ВАС № 14917/7.12.2010 г. по описа на ВАС - четвърто отделение, са разделени в отделно производство.

Настоящият съдебен състав на ВАС, с оглед представените по делото доказателства, намира, че не е сезиран с оспорване срещу определение № 14917/7.12.2010 г. по адм. дело № 14474/2010 г. по описа на ВАС - четвърто отделение. Отделно от това цитираното по-горе определение в отменителната му част няма самостоятелен характер и няма спецификите на съдебен акт, подлежащ на оспорване като преграждащ развитието на производството по смисъла на чл. 229, ал. 1, т. 1 от АПК. 

Предвид гореизложеното, както и с оглед съдържанието на т. 9 от документ вх. № 4720/22.03.2011 г., изходящ от Иво Кунчев и Петя Кунчева, настоящият съдебен състав намира, че предмет на оспорване в настоящото съдебно производство е само определение № 3714 от 15.03.2011 г. по адм. дело № 3480/2011 г. на ВАС - четвърто отделение, заедно с потвърденото с него определение № 551 от 8.02.2011 г. по адм. дело № 7838/2010 г. на АССГ.

По оспорването, съдържащо се в т. 9 от документ вх. № 4720/22.03.2011 г. настоящият петчленен състав на Върховния административен съд - II колегия, приема следното:

На първо място в оспорването си жалбоподателите твърдят, че предявяват частна жалба срещу определение № 3714 от 15.03.2011 г. по адм. дело № 3480/2011 г. на ВАС - четвърто отделение. Независимо от твърдението, че се касае за частна касационна жалба по чл. 209, т. 1 и 2 от АПК и предвид обстоятелството, че частната касационна жалба като институт не се прилага в административното правораздаване, настоящият петчленен състав на ВАС приема, че е сезиран с частна жалба срещу цитираните по-горе определения по чл. 229 и сл. от АПК. Видно от приложените по делото доказателства (адм. дело № 7838/2010 г. по описа на АССГ - в цялост и адм. дело № 3480/2011 г. по описа на ВАС, четвърто отделение - в цялост) оспореното определение на ВАС № 3714 от 15.03.2011 г. по адм. дело № 3480/2011 г. е постановено в рамките на второинстанционно производство. Тъй като по силата на чл. 131 от АПК съдебните производства по АПК са двуинстанционни, това определение не подлежи на последващ инстанционен контрол, поради което частна жалба срещу същото по реда на чл. 229 и сл. от АПК (както и евентуална касационна жалба по чл. 208 и сл. от АПК) са недопустими.

Молителите Иво и Петя Кунчеви в условията на евентуалност са предявили и иск за обявяване на нищожност или недопустимост на постановеното от ВАС, тричленен състав на четвърто отделение определение № 3714/15.03.2011 г. по адм. дело № 3480/2011 г. ВАС. По принцип такъв иск за обявяване нищожност (но не и недопустимост) на съдебния акт е допустим на основание чл. 128, ал. 1, т. 7, предл. първо от АПК (а не на предявеното от молителите основание по чл. 182, ал. 2 от АПК). Същият иск, обаче, е подсъден не на ВАС, а на първоинстанционния административен съд - в случая АССГ, поради което производството по евентуалния иск за обявяване нищожността на определение № № 3714/15.03.2011 г., постановено по адм. дело № 3480/2011 г. (ВАС следва да бъде предявен не пред ВАС, а пред АССГ). С оглед гореизложеното съдебното производство по евентуално предявения иск по чл. 128, ал. 1, т. 7, предл. първо от АПК пред настоящия съдебен състав следва да бъде прекратено като неподсъдно на ВАС.

Отправеното по делото при условията на втора евентуалност искане за отмяна на цитираното по-горе определение № 3714/15.03.2011 г. по адм. дело № 3480/2011 г. (ВАС) при условията на чл. 237 и сл. от АПК се явява подсъдно на ВАС, петчленен състав, но подлежи на разглеждане в открито съдебно заседание, а не в закрито такова и не в рамките на частно административно производство, каквото е настоящото. С оглед горната констатация производството по делото следва да бъде разделено от настоящото по отношение на искането за отмяна по чл. 237 и сл. от АПК на определение № 3714/15.03.2011 г., постановено по адм. дело № 3480/2011 г. (ВАС), след което да бъде докладвано на председателя на Втора колегия на ВАС за разпределяне в открито съдебно заседание на петчленен състав.

С оглед гореизложеното Върховният административен съд - петчленен състав,

ОПРЕДЕЛИ:

Оставя без разглеждане инкорпорираните в документ вх. № 4720 от 22.03.2011 г., изходящ от Иво Лазаров Кунчева и Петя Георгиева Кунчева частна жалба по чл. 209 и сл. от АПК, както и искова молба по АПК срещу определение на ВАС № 3714 от 15.03.2011 г., постановено по адм. дело № 3480/2011 г. по описа на ВАС, с което е оставено в сила определение № 551/2011 г., постановено по адм. дело № 7838/2010 г. по описа на АССГ.

Разделя от настоящото производство молбата на Иво Лазаров Кунчев и Петя Георгиева Кунчева, и двамата от гр. София, съдържаща се в документ вх. № 4720/22.03.2011 г., с искане за отмяна на основание чл. 237 и сл. от АПК на определение № 3714/15.03.2011 г., постановено по адм. дело № 3480/2011 г. по описа на ВАС - четвърто отделение, в отделно производство с изготвяне на преписи от съответните документи, което да бъде докладвано на председателя на ВАС - Втора колегия за насрочване в открито съдебно заседание, петчленен състав.

Определението не подлежи на обжалване. 

Определение № 14917 от 7.12.2010 г. на ВАС по адм. д. № 14474/2010 г., IV о., докладчик съдията Георги Георгиев
чл. 229 АПК
Производството е по реда на глава тринадесета чл. 229 - чл. 236 във връзка с чл. 160 от Административно процесуалния кодекс /АПК/. 

Образувано е по частна жалба от Иво Лазаров Кунчев и Петя Георгиева Кунчева против определение № 3653 от 2.11.2010 г. на Административен съд, София град, Второ отделение, 29 състав по адм. дело № 7838/2010 г.

С него се освобождават от заплащане на държавна такса, отхвърлено е искането им за спиране на производството по делото и не се приема отвода на съдията докладчик по адм. дело № 7838/2010 г. на АССГ.

Със същото определение се оставя без разглеждане жалбата на Иво Лазаров Кунчев и Петя Георгиева Кунчева против заповед № РД - 57 - 368/26.04.1995 г. на Кмета на Столична община и прекратено производството по адм. дело № 7838/2010 г. на Административен съд София град, Второ отделение, 29 състав.

Частната жалба е със съдържание по отделни точки, като в т. 1 се иска съда, постановил обжалваното определение сам да го отмени като нищожно - произнесено от съдия на който е искан отвод от разглеждането на делото.

На второ място се иска алтернативно ако не бъде уважена точка 1, да се обяви нищожност на делото и крайния акт от ВАС. На трето място се поддържа искане ако не бъдат уважени първите две да се касира като незаконосъобразно определение от 14.10.2010 г. по адм. дело № 6385/2010 г., 32 състав на АССГ за разделяне на производствата и определение № 3653 от 2.11.2010 г. по пунктове I и II без частта за освобождаване от държавни такси.

Мотивите към исканията в частната жалба се свеждат до това, че при образуването на производството е направено искане за спиране на съдебното производство на основание чл. 129, ал. 2 от АПК, по което няма произнасяне с крайния акт на съдебното производство. В подкрепа на това възражение е приложено с частната жалба писмо изх. № към 9444/50/10/28.10.2010 г. на Областен управител на област София до Столична община за изискване на преписката по издаване на заповед № РД - 57 - 368/26.04.1995 г. обжалвана с жалба вх. № - 4 - П - 255/16.08.2010 г. на Столична община на основание чл. 92 от АПК. 

В частната жалба се съдържат и доводи по съществото на спора.

Отговори в срока и по реда на чл. 232 от АПК не са постъпили.

Върховният административен съд, Четвърто отделение намира частната жалба за допустима като подадена в срока по чл. 230 от АПК и разгледана по същество за частично основателна по следните съображения:

Производството пред Административния съд е образувано по жалби на Иво Лазаров Кунчев и Петя Георгиева Кунчева срещу отказ на Кмета на СО район Витоша по заявление вх. № 9400 - 3428/17.06.2010 г., срещу заповед № РД - 57 - 368/26.04.1995 г. на кмета на СГО и искови претенции по ЗОДОВ. 

Производството по предявените за съвместно разглеждане жалби е разделено разделено от съда с определение от 14.10.2010 г. на адм. съд София град по адм. дело № 6385/2010 г. и предмет на настоящето е жалбата срещу заповед № РД - 57 - 368/26.04.1995 г.

Жалбата е била оставена без движение с указания за внасяне на държавна такса, указания към жалбоподателя Иво Лазаров Кунчев да удостовери правен интерес и посочи доказателствата в тази връзка с указание, че при неизпълнението им жалбата ще бъде оставена без разглеждане и производството прекратено.

По тези указания е постъпила молба с искане за отвод на съдията по делото, за спиране на производството и за освобождаване от държавна такса и посочване на доказателства с оглед искането за освобождаване от държавна такса.

Съдът е приел за основателно само искането за освобождаване от държавна такса и оставил жалбата без разглеждане при липса на правен интерес като подадена срещу вътрешен акт който не представлява административен акт по смисъла на чл. 21 от АПК. 

Определението е неправилно и като такова следва да бъде отменено.

В общата жалба на Петя Кунчева и Иво Кунчев са описани обжалваните актове на администрацията с уточняването, че се обжалват по административен и по съдебен ред с оглед приложението на чл. 129, ал. 2 от АПК, като е искано спиране на образуваните съдебни производства след образуването им.

При постановяване на обжалваното определение съдът е разгледал въпросите по допустимостта на жалбата без да съобрази искането за спиране на производството на основание чл. 129, ал. 2 от АПК. Съдът е следвало и служебно да прецени налице ли е хипотезата на чл. 129, ал. 2 от АПК при твърденията в жалбата, че е обжалван акта и по административен ред. Такива доказателства по делото не са били събирани от съда, като с частната жалба се представя писмо изходящо от областния управител с което се изисква преписката по издаването на обжалваната заповед, предмет на настоящето производство с което се установява, че има образувано административно производство срещу процесната заповед за деактуване.

При тези съображения съдът е нарушил административно производствените правила като се е произнесъл по жалбата.

Според чл. 129, ал. 2 от АПК когато с жалбата по административен ред е оспорена целесъобразността на акта, образуваното съдебно производство се спира до произнасянето на по горестоящия административен орган. Дори да не е оспорена целесъобразността на акта в правомощията на горестоящия орган е служебно да я провери - чл. 97 от АПК и се произнесе по нея поради което следва при висящност на производство по административен ред и по съдебен ред, производството пред съда да спре и да изчака това пред по горестоящия административен ред. Решението на горестоящия административен орган определя предмета на жалбата пред съда, тъй като според чл. 98, ал. 2 и чл. 145, ал. 1, т. 1 и 2 от АПК административните актове могат да се обжалват пред съда относно законосъобразността им, като на оспорване подлежат първоначалният индивидуален административен акт /отказът да се издаде такъв акт/ или актът на по горестоящия административен орган, с който е изменен или отменен първоначалния акт. В настоящият случай съдът се е произнесъл по жалба с предмет, който ще бъде определен в зависимост от изхода на спора, разгледан по административен ред.

При изложените съображения определението в частта му с която се оставя без разглеждане като недопустима жалбата и прекратяване производството по нея е неправилно и като такова следва да бъде отменено и делото върнато на същия съд за продължаване на съдопроизводствените действия съгласно мотивите на настоящето определение.

Съдът следва да установи фактите в хипотезата на чл. 129, ал. 2 от АПК от които зависят последващите му действия за разглеждане на жалбата по същество.

В останалата част определението не подлежи на обжалване, поради което настоящата инстанция не се произнася по въпросите разгледани с него в тази част. Освен това, частната жалба съдържа възражения и по въпроси, разгледани с определения по други съдебни производства, което също е извън предмета настоящата жалба, поради което съдът не е дължи произнасяне по тях.

Воден от горното и на основание чл. 235 от АПК, Върховният административен съд, Четвърто отделение

ОПРЕДЕЛИ:

ОТМЕНЯ определение № 3653 от 2.11.2010 г. на Административен съд, София град, Второ отделение, 29 състав по адм. дело № 7838/2010 г. в частта, с която се оставя без разглеждане жалбата, подадена от Иво Лазаров Кунчев и Петя Георгиева Кунчева срещу заповед № РД - 57 - 368/26.04.1995 г. на кмета на Столична община и прекратено производството и ВРЪЩА ДЕЛОТО на същия съд за продължаване на съдопроизводствените действия по нея съгласно мотивите към настоящето определение.

ОСТАВЯ В СИЛА определението в останалата обжалвана част. 

Определение № 1430 от 30.01.2013 г. на ВАС по адм. д. № 15465/2012 г., I о., докладчик съдията Благовеста Липчева

чл. 229, ал. 1, т. 1 АПК
Производството е по реда на реда на чл. 229, ал. 1, т. 1 от Административнопроцесуалния кодекс /АПК/.

Образувано е по частна жалба от "Бони Холдинг" АД, гр. София срещу определение от 23.11.2012 г., постановено по адм. дело № 9300/2012 г. по описа на Административен съд - София град, в частта, с която е върната предявената от дружеството искова молба за прогласяване на нищожността на Решение № 3244/6.03.2012 г. по адм. дело № 14144/2010 г. по описа на ВАС и производството спрямо него е прекратено.

В частната жалба се поддържа, че атакуваният съдебен акт е неправилен, поради което се моли за неговата отмяна. Излагат се подробни доводи, обосноваващи тезата на жалбоподателя за наличие на правен интерес от предявения иск.

Ответникът - Дирекция "ОУИ" - гр. Велико Търново при ЦУ на НАП с писмено възражение, депозирано в срока по чл. 232 от АПК, оспорва основателността на жалбата.

Настоящият състав на Върховния административен съд, първо отделение, за да се произнесе по допустимостта и основателността на жалбата, взе предвид следното:

Частната жалба е депозирана срещу подлежащ на оспорване съдебен акт, от активно процесуално легитимирано лице, при наличие на правен интерес и в рамките на преклузивния срок по чл. 230 от АПК, с оглед на което е допустима и подлежи на разглеждане по същество.

За да постанови атакуваното прекратително определение Административен съд - София град е приел, че предявената от "Бони Холдинг" АД искова молба за прогласяване на нищожността на Решение № 3244/6.03.2012 г. по адм. дело № 14144/2010 г. по описа на ВАС е недопустима поради липса на правен интерес. Този извод е обоснован с довода, че ищецът не е страна в производството, по което е постановено визираното съдебно решение, и в качеството си на трето лице е единствено активно процесуално легитимиран да предяви искане за отмяна на влезлия в сила съдебен акт, но не и да претендира обявяване на неговата нищожност.

Касационната инстанция напълно споделя мотивите на административния съд и намира, че атакуваното прекратително определение е правилно. Абсолютна процесуална предпоставка за надлежното упражняване на правото на иск по чл. 128, ал. 1, т. 7 от АПК е наличието на правен интерес от исканата установителна защита. При претенция за обявяване на нищожност на съдебно решение, правният интерес е пряко обвързан със субективните и обективни предели на силата на присъдено нещо, поради което такъв съществува само за страните по делото. Обратен извод не следва от обстоятелството, че жалбоподателят е доставчик на ревизираното лице, нито от изводите на съда за липса на реални доставки, тъй като те са обективирани в мотивите на съдебния акт, а те не се ползват със сила на присъдено нещо и нямат обвързващо действие спрямо трети лица. Единствено решението /диспозитива/ разпростира своя ефект между страните и преклудира спора досежно законосъобразността на обжалвания ревизионен акт. Със сила на присъдено нещо то установява, че РА е законосъобразен и определените с него данъчни задължения са дължими от ревизираното лице, но не засяга права и законни интереси на трети лица. За тях не съществува правен интерес от обявяването на нищожността на решение, които не ги обвързва и не рефлектира пряко в тяхната правна сфера, поради което те не са активно процесуално легитимирани да предявяват иск с посочения петитум. Като е приел същото, административният съд е постановил правилно определение, което не страда от пороци, обуславящи неговата отмяна и следва да бъде оставено в сила.

Така мотивиран и на основание чл. 236 вр. с чл. 221, ал. 2 от от АПК, Върховният административен съд, първо отделение,

ОПРЕДЕЛИ:

ОСТАВЯ В СИЛА определение от 23.11.2012 г., постановено по адм. дело № 9300/2012 г. по описа на Административен съд - София град, в частта, с която е върната предявената от "Бони холдинг" АД, гр. София искова молба за прогласяване на нищожността на Решение № 3244/6.03.2012 г. по адм. дело № 14144/2010 г. по описа на ВАС и производството спрямо "Бони холдинг" АД е прекратено.

Определението не подлежи на обжалване. 

Определение № 1550 от 2.02.2011 г. на ВАС по адм. д. № 1310/2011 г., VIII о., докладчик съдията Тодор Петков

чл. 229 АПК
Производството по делото е образувано по реда на чл. 229, ал. 1, т. 1 АПК, по частна жалба на Симеон Стефанов Тодоров от гр. Благоевград срещу определение № 587 от 23.12.2010 г. по адм. д. № 1042/2010 г. на Административен съд - Благоевград, с което производството по делото е прекратено на основание чл. 158, ал. 3 АПК. Развиват се оплаквания за незаконосъобразност и се иска отмяна на определението и връщане на делото за продължаване на съдопроизводствените действия и произнасяне по същество.

По реда на чл. 232 АПК не са постъпили възражения.

Върховният административен съд, трето отделение намира частната жалба за процесуално допустима като постъпила в срока по чл. 230 АПК и подадена от надлежна страна, а разгледана по същество е основателна, по следните съображения.

Производството пред първоинстанционния съд е било образувано по жалба от частния жалбоподател Тодоров с искане за обявяване нищожността на 1.Отказ № 010-1143-43/27.04.1998 г. на кмета на община Благоевград, 2.Решение № 346/12.11.2001 г. на Благоевградския окръжен съд, постановено по адм. д. № 344/1998 г. по описа на БлОС, с което е отхвърлена жалбата на Тодоров против цитирания горе отказ на кмета и 3. Решение № 6393/01.07.2002 г. по адм. дело № 2690/2002 г. на ВАС, с което е оставено в сила Решение № 346/12.11.2001 г. на Благоевградския окръжен съд, постановено по адм. д. № 344/1998 г.

Първоинстанционния съд е преценил жалбата като искова молба, давал е указания относно процесуалната легитимация на ответника, в крайна сметка е преценил, че е сезиран по чл. 128, ал. 1, т. 7 АПК с искова претенция за обявяване нищожността само на Решение № 346/12.11.2001 г. на Благоевградския окръжен съд, постановено по адм. д. № 344/1998 г. по описа на БлОС, преценил е че това производство не му е подведомствено и го е прекратил за това и поради неизпълнение на дадени указания по хода на делото.

Така постановеното определение е неправилно тъй като е постановено при съществено нарушение на съдопроизводствените правила, което е довело и до необоснованост поради пороци при извличане на правните последици от установените по делото факти.

По делото е направено искане на обявяване на нищожност на индивидуален административен акт - отказ на кмет, на първоинстанционно и на касационно съдебно решение.

Съдът от една страна неправилно е приел, че е сезиран само с искане за обявяване на нищожност на Решение № 346/12.11.2001 г. на Благоевградския окръжен съд, постановено по адм. д. № 344/1998 г. по описа на БлОС, давал е указания да се уточни ответника и след изпълнение на указанията, че това е кмета на община Благоевград е приел, че това не е надлежния ответник и поради неизпълнение на указанията е прекратил производството.

Съдът неправилно е прекратил производството само на основание чл. 158, ал. 3 АПК, тъй като правните изводи противоречат на фактите по делото, а от друга страна е недопустимо съдът да указва кой е надлежния и кой ненадлежния ответник в съответното исково производство.

От друга страна съдът не е изследвал въпросите и не се е произнесъл за допустимостта на искането за обявяване на нищожност на Отказ № 010-1143-43/27.04.1998 г. на кмета на община Благоевград и Решение № 6393/01.07.2002 г. по адм. дело № 2690/2002 г. на ВАС.

При така допуснатите нарушения определението като неправилно следва да бъде отменено, а делото върнато на първоинстанционния съд за ново разглеждане от друг състав.

Водим от горното Върховният административен съд второ отделение на основание чл. 236 и чл. 222, ал. 2, т. 1 АПК, 

ОПРЕДЕЛИ:

ОТМЕНЯ определение № 587 от 23.12.2010 г. по адм. д. № 1042/2010 г. на Административен съд - Благоевград.

ВРЪЩА делото на Административен съд - Благоевград за ново разглеждане от друг състав.

Определението е окончателно. 
Определение № 1718 от 6.02.2013 г. на ВАС по адм. д. № 6163/2012 г., VIII о., докладчик съдията Калин Куманов

чл. 211, ал. 1 АПК
Производството по делото е образувано по касационна жалба на ТД на НАП-София, подадена чрез пълномощника юк. Алексова-Николова, срещу Решение № 553 от 07.02.2012 г., постановено от Административен съд - София град по адм. дело № 4975/2011 г.

Като се занима с въпроса за процесуалната допустимост на касационната жалба, Съдът намира, че е сезиран с жалба, която недопустима поради просрочието й.

По силата на чл. 211, ал. 1 от Административнопроцесуалния кодекс жалбата се подава до Върховния административен съд чрез съда, който е постановил решението, в 14-дневен срок от деня на съобщението, че решението е изготвено, който срок е преклузивен. Видно от приложената по делото разписка към обявление по адм. дело № 4975/2011 г. на АССГ (л. 138), обявлението е връчено на касатора на 10.02.2012 г. Касационната жалба е постъпила в АССГ на 30.03.2012 г., което е видно от положения входящ номер 7859.

При това положение касационната жалба би се явила подадена в рамките на предвидения в АПК процесуален срок, ако това бе сторено до 24.02.2012 г. включително, като денят е работен. След като жалбата е подадена на 30.03.2012 г., се констатира закъснение при подаване на жалбата с повече от един месец. Независимо че с жалбата се иска прогласяване нищожност на съдебното решение, доколкото според чл. 209, т. 1 АПК нищожността е касационно основание, то и срокът, в който може да се подаде касационна жалба на това основание е, този по чл. 211, ал. 1 от кодекс. В този смисъл е практиката на ВАС, изразена в Определение № 8945 от 6.07.2009 г. по адм. д. № 4255/2009 г., 5-членен състав, и Определение № 11997 от 15.10.2009 г. по адм. д. № 12013/2009 г., 5-членен състав.

Въведената в чл. 168, ал. 3 и чл. 149, ал. 5 АПК безсрочност на оспорването поради нищожност е относима за административните актове, но не и за съдебните решения. Посочените разпоредби съдържат норми с процесуален характер и приложението им по аналогия е недопустимо. Валидността на едно съдебно решение може да се провери в рамките на допустимо касационно производство, а една от предпоставките за тази допустимост е спазването на преклузивния срок за касационно обжалване.

Касаторът е пропуснал срока за обжалване, с което правото му на жалба е погасено. Поради това жалбата на ТД на НАП-София следва да се остави без разглеждане, а производството, образувано по повод предявената извън процесуалния срок жалба, следва да бъде прекратено.

След като е изчерпана възможността за инстанционен контрол върху съдебно решение, при съмнение относно неговата валидност, за засегнатите лица остава възможността да предявят нищожността му по исков ред (чл. 128, ал. 1, т. 7 АПК) или чрез възражение.

ОПРЕДЕЛИ:

ОТМЕНЯ протоколно определение от 29.01.2013 г., с което е даден ход за разглеждане на делото по същество.

ОСТАВЯ БЕЗ РАЗГЛЕЖДАНЕ касационната жалба на ТД на НАП-София, подадена чрез пълномощника юк. Алексова-Николова, срещу Решение № 553 от 07.02.2012 г., постановено от Административен съд - София град по адм. дело № 4975/2011 г.

ПРЕКРАТЯВА производството по адм. дело № 6163/2012 по описа на Върховния административен съд.

Определението може да бъде обжалвано в 7 дневен срок от съобщението му на страните с частна жалба пред петчленен състав на Върховния административен съд. 



Ххх
Производството е по реда на чл. 229, ал. 1, т. 1 АПК, образувано по частна жалба на Свилен Стойков от гр. Две могили, обл. Русе, подадена от пълномощника Ангел Иванов срещу определение № 37 от 12.12.2013 г. по адм. д. № 445/2013 г. на Административен съд - Русе, с което е прекратено производството по делото и жалбата е оставена без разглеждане. С доводи за незаконосъобразност на определението се претендира неговата отмяна със законните последици.

Върховният административен съд, второ отделение, като взе предвид, че частната жалба е подадена от надлежна страна и в срока по чл. 230 от АПК, намира същата за процесуално допустима, а разгледана по същество - неоснователна.

С обжалваното определение, на основание чл. 159, т. 1 във връзка с чл. 128, ал. 1 и ал. 2 от АПК, административният съд е оставил без разглеждане жалбата /искова молба/ на настоящия частен жалбоподател с искане за прогласяване нищожност на жалба с вх. № 9400/164/16.02.2006 г. до РДНСК - Русе, подадена чрез ДУТ при Община Русе и е прекратил производството по делото. Определението е мотивирано с липса на годен за съдебно обжалване административен акт, тъй като процесната жалба е частен документ. Изложени са мотиви и за липсата на законово задължение за сезирания орган /началника на РДНСК/ за произнасяне по искането за спиране на строежа, с оглед правомощията по чл. 224 ЗУТ. Тъй като е подадена и искова молба с петитум прогласяване нищожност на жалба с вх. № 9400/164/16.02.2006 г., административният съд е обосновал недопустимостта и с липса на изискванията по чл. 128, ал. 1, т. 8 АПК.

Така постановеното определение е правилно, обосновано и законосъобразно.

Предмет на оспорване по подадената жалба и искова молба с искане за прогласяване нищожност на жалба с вх. № 9400/164/16.02.2006 г., не е административен акт, и то от категорията на визираните в чл. 21 АПК, а документ с частен характер. Предвид това изводът за недопустимост на образуваното производство пред Административен съд - Русе е правилен. Не са налице и предпоставките по чл. 128, ал. 1 от АПК, тъй като искането не е за установяване неистинност на административен акт. Следователно, разгледано и на двете основания, искането по подадените "жалба" и "искова молба" е недопустимо, което обуславя недопустимост и на съдебното производство и води до прекратяването му по чл. 159, т. 1 във вр. с чл. 128 АПК.

Неоснователно е възражението за недаване указания от съда с оглед служебното начало, тъй като с Разпореждане от 28.11.2013 г., производството е оставено без движение с изрични указания в три точки, между които по т. 2 са дадени указания за уточняване предмета на оспорване.

Предвид изложеното обжалваното определение следва да бъде оставено в сила.

Воден от горното и на основание чл. 221, ал. 2, предл. първо АПК във вр. с чл. 236 от АПК, Върховният административен съд, второ отделение,

ОПРЕДЕЛИ:

ОСТАВЯ В СИЛА определение № 37 от 12.12.2013 г. по адм. д. № 445/2013 г. на Административен съд - Русе.

Определението е окончателно.
Определение № 2095 от 13.02.2013 г. на ВАС по адм. д. № 1863/2013 г., I о., докладчик председателят Фани Найденова

 
С определение № 1732 от 5.02.2013 г. по адм. дело № 1165/2013 г. по описа на Административен съд София - град производството по делото, образувано по искова молба на директора на Дирекция "Обжалване и данъчно-осигурителна практика" - София при ЦУ на НАП за прогласяване нищожността на решение № 14937/27.11.2012 г. по адм. д. № 1978/2012 г. на Върховния административен съд, е прекратено и исковата молба е изпратена по компетентност на Върховния административен съд.

Върховният административен съд намира, че не е компетентен да се произнесе по искането.

Съгласно разпоредбата на чл. 128, ал. 1, т. 7 от АПК на административните съдилища са подведомствени всички дела по искания за обявяване на нищожност на решения, постановени от административните съдилища. Разпоредбата е аналогична на чл. 270, ал. 2 от ГПК и с текста на същата се отграничава подведомствеността на административните съдилища от тази на общите съдилища. В този смисъл е определение № 9/24.02.2009 г. по гр. д. № 368/2008 г. на смесен петчленен състав на Върховния касационен съд и Върховния административен съд.

Исковото производство за нищожност на решение на административен съд следва да се проведе пред съответния административен съд като първа инстанция по правилата на исковите производства, и пред Върховния административен съд, като втора и последна инстанция по постановеното решение от съответния административен съд. Разпоредбата е относима към искове за нищожност на всички решения, постановени по административни дела, включително и тези, постановени от Върховния административен съд, без да се прави разграничение дали решението, чието прогласяване за нищожно се иска, е постановено от ВАС като първа или като касационна инстанция.

Настоящият състав на Върховния административен съд намира, че компетентен да се произнесе по предявеният иск е Административен съд София-град.

Изложеното налага да се повдигне спор за подсъдност между Административен съд София-град и тричленен състав на Върховния административен съд, пред петчленен състав на Върховния административен съд.

По изложените съображения и на основание чл. 135, ал. 5 АПК Върховният административен съд, тричленен състав на първо отделение,

ОПРЕДЕЛИ:

ПОВДИГА СПОР ЗА ПОДСЪДНОСТ между тричленен състав на Върховния административен съд и състав на Административния съд София - град относно разглеждането на искова молба на директора на Дирекция "Обжалване и данъчно-осигурителна практика" - София при ЦУ на НАП за прогласяване нищожността на решение № 14937/27.11.2012 г. по адм. д. № 1978/2012 г. на Върховния административен съд, първо отделение.

ИЗПРАЩА делото на петчленен състав на Върховния административен съд за определяне подсъдността на спора.

ПРЕКРАТЯВА производството по делото.

Определението не подлежи на обжалване. 



Определение № 2381 от 19.02.2013 г. на ВАС по адм. д. № 2257/2013 г., VI о., докладчик съдията Николай Гунчев

чл. 128, ал. 1, т. 7 АПК,

чл. 270, ал. 2 ГПК
Производството е образувано по искова молба на Светла Владимирова Луканова от гр. Плевен с правно основание чл. 128, ал. 1, т. 7 АПК и чл. 270, ал. 2 ГПК за обявяване нищожността на протоколно определение от 3.09.2012 г., постановено по адм. дело № 296/2012 г. на Административен съд - гр. Плевен, с което е отхвърлена молбата й за възстановяване на срока за оспорване на решение № 441/3.07.2012 г. по адм. дело № 296/2012 г. по описа на същия съд.

Върховният административен съд намира, че не е компетентен да се произнесе по искането.

Нормата на чл. 128 от АПК е озаглавена "Подведомственост" и очертава компетентността на административните съдилища, посочва делата /исканията/ които те имат право и са длъжни да решават, чрез отграничаването им от компетентността на общите съдилища и от тази на административните органи. Чрез изричното им предоставяне за разглеждане на административни съдилища, като подведомствени на тях, с разпоредбата на чл. 128 АПК, тези дела се изключват от подведомствеността на общите съдилища. Така делата по исканията за обявяване нищожност на съдебните решения на административните съдилища не намират вече правното си основание в чл. 270, ал. 2 ГПК, а придобиват самостоятелно правно основание в чл. 128, ал. 1, т. 7 АПК.

По тази причина делата, посочени в нормата на чл. 128, ал. 1, т. 7 АПК са обозначени общо и не съдържат конкретизация по правилата на родовата, функционалната и местната подсъдност. Това е направено със следващите разпоредби на АПК. Така например нормата на чл. 128, ал. 1, т. 7 АПК, която предоставя на административните съдилища правото да разглеждат дела по искания за обявяване на нищожност, обезсилване или отмяна на решения, постановени от административни съдилища, не предвижда изрично право на иск за нищожност на определения и разпореждания, но и не посочва изрично правото на касационната инстанция да обезсилва или отменя обжалваните определения и разпореждания на административните съдилища. В конкретния случай, определението, обявяването на чиято нищожност се иска, е съдебен акт, имащ окончателен характер, потвърден е от касационна инстанция в производството по чл. 229 и сл. АПК. Макар да не е изрично посочено в нормата на чл. 128 АПК, определението като съдебен акт, също може да бъде засегнато от порок, водещ до неговата нищожност.

Въпреки липсата на изрична регламентация в процесуалния кодекс, съдебната практика приема, че исковият ред е самостоятелна форма на защита срещу нищожните решения, като такива, засегнати от най-тежкия порок на съдебни актове. В доктрината и съдебната практика на ВАС и ВКС /по приложението на чл. 270, ал. 2 ГПК, респ. чл. 209, ал. 3 ГПК (отм.) се посочва, че нищожност на съдебното решение е налице, когато решението е постановено извън правораздавателната власт на съда, в незаконен състав, при неспазване на писмената форма или неразбираемост на волята на съда, която не може да бъде разкрита по пътя на тълкуването и др. Нищожното решение, за разлика от недопустимото, не е годно да породи правни последици, ето защо това е единственият порок, за когото е предоставена възможност, да се отстрани освен по пътя на обжалването и по исков ред, безсрочно.

Исковото производство за нищожност на определение на административен съд следва да се проведе пред съответния административен съд като първа инстанция по правилата на исковите производства, и пред Върховния административен съд, като втора и последна инстанция по постановеното определение от съответния административен съд. Разпоредбата е относима към искове за нищожност на всички решения, постановени по административни дела, включително и тези, постановени от Върховния административен съд, без да се прави разграничение дали решението, чието прогласяване за нищожно се иска, е постановено от ВАС като първа или като касационна инстанция. В този смисъл е определение № 9/24.02.2009 г. по гр. д. № 368/2008 г. на смесен петчленен състав на Върховния касационен съд и Върховния административен съд.

Настоящият състав на Върховния административен съд, шесто отделение намира, че компетентен да се произнесе по предявения иск е Плевенският административен съд, поради което делото следва се изпрати на Административен съд - Плевен по компетентност.

Мотивиран така и на основание чл. 128, ал. 1, т. 7 АПК, Върховният административен съд, шесто отделение,

ОПРЕДЕЛИ:

ПРЕКРАТЯВА производството по административно дело № 2257/2013 г. по описа на Върховния административен съд.

ИЗПРАЩА делото на Административен съд - Плевен по компетентност.

Определението е окончателно и не подлежи на обжалване. 

· с: Определение № адм.д.№296/2012 на Адм. съд - Плевен. 

Определение № 2691 от 23.02.2012 г. на ВАС по адм. д. № 662/2012 г., II о., докладчик съдията Галя Костова

чл. 128, ал. 1, т. 7 АПК
Производството е по Глава тринадесета от Административнопроцесуалния кодекс /АПК/, образувано по частна жалба на инж. Красимир Василев Вълчев от гр. София против определение № 667/07.04.11 г. по адм. д. № 518/11 г. по описа на Административен съд Бургас.

Възражение по частната жалба не е постъпило.

Върховният административен съд намира допустимата, подадена срещу неблагоприятен за страната съдебен акт от категорията по чл. 229, ал. 1, т. 1 АПК в преклузивния срок по чл. 230 АПК, частната жалба основателна.

Частният жалбоподател Вълчев е сезирал Административен съд Бургас с искане за прогласяване нищожност на решение № 1225/02.12.09 г. по адм. д. № 123/09 г. на същия съд и на Заповед № РД-08-711/14.11.08 г. на кмета на община Айтос, предмет на оспорването по това дело.

Искането за обявяване нищожност на посоченото решение намира правно основание в разпоредбата на чл. 128, ал. 1, т. 7 АПК, съгласно която на административните съдилища са подведомствени дела по искания за обявяване нищожност на решения по административни дела. Компетентен да разгледа искането е Административен съд Бургас на основание чл. 132, ал. 1 АПК. Искането за обявяване нищожност на решението е допустимо, дори това решение да е влязло в сила.

Тъй като евентуалното положително произнасяне по искането за нищожност на съдебния акт, би обусловило допустимостта на претенцията за обявяване нищожност на предметната на този съдебен акт кметска заповед, двете искания следва да бъдат разгледани в отделни съдебноадминистративни производства, като второто искане се разгледа след влизане в сила на решението по искането за обявяване нищожността на решение № 1225/02.12.09. по адм. д. № 123/09 г. на Административен съд Бургас.

С оглед изложеното обжалваното определение като неправилно следва да бъде отменено и делото върнато на първоинстанционния съд в същия състав за разделяне на производствата по двете искания по молбата с вх. № 18095/29.11.10 г. /л. 17/, продължаване на съдопроизводството по искането за обявяване нищожността на съдебното решение и образуване на отделно производство по искането за обявяване нищожността на Заповед № РД-08-711/14.11.08 г. на кмета на община Айтос.

Решението по адм.д № 518/2011г. на Административен съд - Бургас
административно дело № 518 по описа за 2011 година и за да се произнесе взе предвид следното:

Производството е по реда на чл. 145 и сл. от АПК, във вр. с чл. 128, ал.1, т.7 от АПК.

Образувано е по молба на К.В.В. ***, с искане за прогласяване нищожност на решение № 1225/02.12.2009 г. на Административен съд-гр.Бургас, постановено по адм. дело № 123 по описа за 2009 г. на Административен съд-гр.Бургас.

Възраженията в молбата са за несъответствие между правните изводи на съдия-докладчика и събраните по делото доказателства, несъвместимост на съдебното решение с основите на правопорядъка и добрите нрави. Твърдят се допуснати съществени нарушения на административнопроизводствените правила и материалния закон при издаване на оспорения пред Административен съд-гр.Бургас административен акт и неверни изводи в мотивите на съдебното решение. Искането от съда е да постанови решение, с което да прогласи нищожността на решение № 1225/02.12.2009 г. по адм. дело № 123/2009 г. на Административен съд-гр.Бургас. 

Ответниците – кмет на община Айтос, П.В.В., В.Я.С., "Феникс гарант" ЕООД, "Билдинг Зах" ЕООД и "СМК Айтос" ООД, редовно уведомени, не се явяват и представляват в съдебно заседание по разглеждане на делото. Не представят становища по подадената молба.

Бургаският административен съд, след преценка на събраните по делото доказателства и като взе предвид становищата на страните, намира за установено следното от фактическа и правна страна:

Съобразно задължителното за настоящия съд определение № 2691/23.02.2012 г., постановено по адм. дело № 662/2012 г. от ВАС на РБ, с което Върховният административен съд на Република България – Второ отделение, отмени определение № 667/07.04.2011 г., постановено по адм. дело № 518/2011 г. по описа на Административен съд – гр.Бургас, и върна делото на същия състав на този съд за продължаване на съдопроизводството, като очерта предметът на съдебното оспорване, искът с правно основание чл. 128, ал.1, т.7 от АПК за обявяване нищожност на съдебното решение е процесуално допустим.

Разгледан по същество, е неоснователен.

С решение № 1225/02.12.2009 г., постановено по адм. дело № 123/2009 г. в производство по реда на чл. 215 от ЗУТ, Административен съд-гр.Бургас, първи състав, е отхвърлил като неоснователна жалбата от К.В.В. против заповед № РД-08-711/14.11.2008 г., издадена от кмета на община Айтос, с която е одобрено изменение на ПУП-ПРЗ за УПИ V в кв.254 по плана на гр.Айтос, състоящо се в разделянето му на три нови УПИ: УПИ V-3242, 4503, УПИ VІ-4505, 4504, 3220 и УПИ VІІ-3221, 3222, всички с отреждане за производствени и складови дейности, с предвидено в тях застрояване според изискването за чисто производствени територии с нормативна плътност на застрояване 80%, Кинт 2 и К озел. 20%, съгласно нанесените с червени, зелени и сини линии и червени, зелени и сини надписи на приложения към заповедта проект. Съгласно действащата към момента на постановяване на съдебното решение редакция на чл. 132, ал.1, т.3 от ЗУТ и Тълкувателно решение № 1/14.01.2008 г. на Общото събрание на колегиите на Върховния административен съд по тълкувателно дело № 19/2007 г., решението на Административен съд-гр.Бургас е окончателно и не подлежи на обжалване. 

Решение № 1225/02.12.2009 г. по адм. дело № 123/2009 г. на Административен съд-гр.Бургас е съдебен акт, с който съдът се е произнесъл по главния материалноправен въпрос и искането е да бъде обявено за нищожно по реда на чл. 128, ал.1,  т.7 АПК. Доколкото в кодекса не съществуват изрично формулирани основания за нищожност на съдебно решение, съдебната практика и теория са възприели критерия, че е необходимо наличието на изключително тежък порок, засягащ компетентността на съда, изразената в решението воля или много тежък порок във формата на решението. 

В случая, основателността на жалбата на К.В. против заповед № РД-08-711/14.11.2008 г. на кмета на община Айтос е преценена от съдебната инстанция, компетентна да се произнесе по нея – чл. 215, ал.1 от ЗУТ. Решението по жалбата е постановено в едноличен състав, съгласно чл. 164 от АПК, от административен съдия при Административен съд-гр.Бургас, който отговаря на установените изисквания за заеманата длъжност по ЗСВ от датата на първото по делото съдебно заседание до датата на постановяване на съдебния акт. Не е спорен фактът, че съдия-докладчикът е определен съобразно чл. 157, ал.1 и ал.2 от АПК. Спазен е принципът за неизменност на съдебния състав, регламентиран в чл. 235, ал.1 от ГПК, установената в чл. 235, ал.4 от ГПК писмена форма за изготвяне на решението и мотивите към него, и редовното обявяване. Съдебното решение отговаря на изискванията за съдържание, съгласно чл. 236 от ГПК, и е подписано. Следователно, не са налице пороци, водещи до нищожност на решението.

Наведените с молбата възражения и доводи не представляват такива.

Твърденията за допуснати в хода на административното и съдебно производство съществени нарушения на процесуалните правила, поради неспазване на процесуалния ред за издаване на административния акт и неправилно конституиране на страните в процеса, както и нарушения на материалния закон, са ирелевантни. Противоречието с процесуалноправни и материалноправни разпоредби, ако такова е налице, е основание за незаконосъобразност на административния акт и не рефлектира върху неговата действителност, нито върху валидността на съдебното решение, поради което не подлежат на обсъждане и преценка в настоящото производство. Наред с това, конституирането на страните в процеса от съда е въпрос по допустимостта на съдебното решение, а не нищожност на същото. Несъгласието на жалбоподателя с начина на възприемане на фактите и обстоятелствата по делото и обоснованите в мотивите на решението изводи не обуславя незаконност, некомпетентност или предубеденост на съда.

По изложените съображения съдът намира искът за неоснователен, поради което следва да бъде отхвърлен.

Водим от горното и на основание чл. 172, ал.2, предл. последно от АПК, Административен съд – град Бургас, пети състав,

РЕШИ:

ОТХВЪРЛЯ молбата на К.В.В. ***, с искане за прогласяване нищожност на решение № 1225/02.12.2009 г. на Административен съд-гр.Бургас, постановено по административно дело № 123 по описа за 2009 г. на Административен съд-гр.Бургас.

Решението може да бъде обжалвано с касационна жалба пред Върховния административен съд на Република България, в 14 - дневен срок от съобщаването му на страните.

АДМИНИСТРАТИВЕН СЪДИЯ:

Решение № 4004 от 21.03.2011 г. на ВАС по адм. д. № 14729/2010 г., 5-членен с-в, докладчик председателят Александър Еленков

Производството по настоящето адм. дело № 14729/2010 г. е за отмяна по реда на чл. 237 и сл. от Административнопроцесуалния кодекс (АПК) на влязлото в сила определение от 27.10.2010 г. по адм. дело № 12867/2010 г. на Върховния административен съд, трето отделение.

Образувано е по общо искане на Иво Лазаров Кунчев, Петя Георгиева Кунчева и Елена Иванова Кунчева, тримата от гр. София, наименовано от тях "Възражение, частна жалба и искова молба за обявяване нищожност и евентуално съединена с тях молба за отмяна по чл. 237 и следв. от АПК на определение от 27.10.2010 г., плюс отвод на състава", и регистрирано във входящия регистър на Върховния административен съд с вх. № 16438 от 28.10.2010 г.

С определение от 15.02.2011 г. на молителите са дадени указания да уточнят отмяна на кой съдебен акт или на кои съдебни актове са поискали и на кое от основанията или на кои от основанията по чл. 239 АПК са основали своето общо искане.

Становище по тези въпроси е изразил единствено молителят Иво Лазаров Кунчев, който и в съдебното заседание на 17.03.2011 г. заявява, че искането е за отмяна на определението от 27.10.2010 г. по адм. дело № 12867/2010 г. на Върховния административен съд, трето отделение (ВАС-III отд.) и е направено на всички основания по чл. 239 АПК, но е заявено евентуално - след като бъдат обсъдени заявените едновременно с него частна касационна жалба и искова молба за обявяване нищожността на същото определение.

Едновременно с това уточняване на общо заявеното искане за отмяна на посоченото определение Иво Лазаров Кунчев е заявил, че на неговата майка - молителката Елена Иванова Кунчева - следва да бъде предоставена правна помощ, тъй като същата поради заболяване не е в състояние да се грижи за своите интереси, а и той не приема да бъде неин процесуален представител по делото.

По всички поставени от тримата молители въпроси настоящият петчленен състав на Върховния административен съд изразява следното становище:

По делото не е заявено обосновано искане за спиране на съдебното производство поради необходимост да се учреди настойничество или попечителство на молителката Елена Иванова Кунчева, поради което в процесния случай не е налице принципно съществуващото основание по чл. 229, ал. 1, т. 3 от Гражданския процесуален кодекс (ГПК) във връзка с чл. 144 АПК за спиране на настоящето съдебно производство.

Искането да бъде допусната правна помощ на молителката Елена Иванова Кунчева по настоящето дело е неоснователно - според чл. 24, т. 1 и 2 от Закона за правната помощ не се предоставя правната помощ процесуално представителство по съдебни дела, когато претенцията е очевидно необоснована и/или неоснователна и поради това предоставянето на правна помощ не е оправдано от гледна точка на ползата, която тя би донесла на лицето, кандидатстващо за правна помощ. Именно поради очевидната необоснованост, респ. поради неоснователността на искането за отмяна (защо това е така виж по-долу в тези мотиви) настоящият петчленен състав на Върховния административен съд не уважи искането, макар и непрецизно направено от друго лице (молителя Иво Лазаров Кунчев) да бъде предоставена правна помощ по делото на молителката Елена Иванова Кунчева.

По останалите въпроси, заявени от Иво Лазаров Кунчев в съдебното заседание на 17.03.2011 г.:

Частната касационна жалба е институт на гражданския процес, неприложим в административното правораздаване.

Определението от 27.10.2010 г. по адм. д. № 12867/2010 г. на ВАС - III отд. е постановено във второ инстанционно производство по чл. 229 и сл., образувано по частна жалба на същите лица. Тъй като съдебните производства по АПК са двуинстанционни (чл. 131 АПК), това определение не подлежи на последващ инстанционен контрол, т. е. срещу него не могат да бъдат подавани нито частна жалба по чл. 229 АПК, нито касационна жалба по чл. 208 АПК. 

Иск за обявяване нищожност на съдебен акт е по правило допустим (чл. 128, ал. 1, т. 7, предложение първо АПК), но е подсъден на административен съд като първа съдебна инстанция, а не на Върховния административен съд (арг. чл. 132 АПК; в този смисъл е и трайно установената съдебна практика), поради което следва да бъде предявен самостоятелно и по установения процесуален ред за това исково по своя характер съдебно производство.

По тези съображения настоящият петчленен състав на Върховния административен съд счита, че е надлежно сезиран единствено с искане за отмяна на влязлото в сила определение от 27.10.2010 г. по адм. д. № 12867/2010 г. на ВАС-III отд. (за каквото производство е и образувано настоящето адм. дело № 14729/2010 г.).

Това искане, според уточнението, направено от молителя Иво Лазаров Кунчев в съдебното заседание на 17.03.2011 г., е заявено на всички основания по чл. 239 АПК. Молителите обаче не представят никакви доказателства, които да бъдат обсъдени дали установяват данни за наличие на някое от основанията по чл. 239 АПК за отмяна на посоченото определение. Поради това настоящият петчленен състав на Върховния административен съд счита, че общото искане или по-точно общо заявените искания на Иво Лазаров Кунчев, Петя Георгиева Кунчева и Елена Иванова Кунчева за отмяна на определението от 27.10.2010 г. по адм. д. № 12867/2010 г. на ВАС-III отд. са неоснователни и следва да бъдат отхвърлени.

Решение № 4334 от 7.10.2011 на АдмС - София по адм. д. № 2739/2011 г.

Р Е Ш Е Н И Е 

№ 4334 

гр. София, 07.10.2011 г. 

В ИМЕТО НА НАРОДА 

АДМИНИСТРАТИВЕН СЪД СОФИЯ-ГРАД, Първо отделение 8 състав, в публично заседание на 20.09.2011 г. в следния състав: 

АДМИНИСТРАТИВЕН СЪДИЯ: Деница Митрова 

при участието на секретаря Елеонора Стоянова, като разгледа дело номер 2739 по описа за 2011 година докладвано от съдията, и за да се произнесе взе предвид следното: 

Производството е по реда на чл. 128, ал.1, т.7 във връзка с чл. 145 – 178 от Административно процесуалния кодекс (АПК). 

Образувано е по повод определение по дело № 6529по описа за 2011 г. на СРС, ГО, 25 с-в, с което е прекратено производството и делото е изпратено по подсъдност на Административен съд – София град за разглеждане на искова молба, подадена от П. П. 

Й. от [населено място], [жк], бл.. 60, вх. В, ап. 15, с която се иска да се обяви за нищожно решение № 391/2010 г., постановено по адм. дело № 6181/2009 г. на ВАС. В исковата молба се съдържа искане след прогласява нищожността на посоченото решение делото да се върне в надлежния съд за ново разглеждане. 

С исковата молба се посочва, че се претендира нищожност на решение № 391/2010 г. по адм. дело № 6181/2009 г. на ВАС, тъй като решението е окончателно и неподлежало на касационен контрол, не подлежало на отмяна на основанията по чл. 239 от АПК. С молба уточнение е посочено, че решението е нищожно тъй като е постановено от некомпетентен състав, извън правораздавателната власт на съда и превратно упражняване на власт при неправомерно и незаконосъобразно извършени съдопроизводствени и процесуални действия от страна на ВАС. В хода на съдебното производство молителката редовно призована се явява лично, поддържа исковата си молба и депозира писмено становище. 

Ответникът – изпълнителен директор на Изпълнителна агенция "Главна инспекция по труда", редовно призован не се явява, представлява се от юрк. К., която оспорва исковата молба, излага аргументи с оглед нейната неоснователност и депозира писмено становище. 

Административен съд София град, като обсъди доводите на страните и събраните по делото писмени доказателства, приема за установена следната фактическа обстановка: 

Производството по спора е започнало с постановяването на решение от 04.08.2006 г. по адм. дело № 20 по описа за 2005 г. на СГС, АО, ІІІ – ти А състав, с което е отхвърлена жалбата на П. П. Й. срещу Заповед № 1668 от 11.12.2004 г. на изпълнителния директор на Изпълнителна агенция "Главна инспекция по труда", с която е прекратено служебното й правоотношение. Този съдебен акт е обжалван пред Върховния административен съд, където е образувано адм. дело № 10826/2006 по описа на Пето отделение. Съдебен състав от това отделение на ВАС е постановил окончателно решение № 7245 от 09.07.2007 г., с което е оставено в сила решението на СГС. 

Въз основа на молба за отмяна за влязъл в сила съдебен акт – решение по адм. дело № 10826/2006 г. и решение на СГС по ахд № 20/2005 г. е образувано адм. дело № 6181 по описа на ВАС, Петчленен състав, който с решение № 9252 от 09.07.2009 г. е оставил без разглеждане искането на П. Й. за отмяна и е прекратил производство по делото. 

Същата го е обжалвала пред Седемчленен състав – ІІ колегия на ВАС и е образувано адм. дело № 10489/2009 г. Най-големият предвиден от АПК съдебен състав е постановил Определение № 10453 от 04.09.2009 г., с което отменен акта на Петчленния състав и е върнато делото на същия състав за продължаване на съдебното производство. 

В изпълнение на указанията дадените от седемчленния състав, Петчленния състав е постановил Решение № 391 от 12.01.2010 г. по адм. дело 6181/2009 г., с което е отхвърлено искането на П. Й. за отмяна на влязло в сила решение по адм. дело № 10826/2006 г. на ВАС и решение по ахд. № 20 /2005 г. на СГС. Недоволна от този съдебен акт настоящата молителка е подала жалба срещу него пред Седемчленния състав на ІІ колегия на ВАС, който с определение № 8765 от 28.06.2010 г. по адм. дело 

№ 4822/2010 г. е отхвърлил искането за отмяна на влязлото в сила решение по адм. дело № 6181/2009 г. на петчленен състав на ВАС. 

След като П. Й. е изчерпила пътя на инстанционен контрол и този за отмяна е депозирала исковата молба на основание чл. 270, ал.2 от ГПК във връзка чл. 128, ал.1, т.7 и във връзка чл. 144 от АПК, с която иска решение № 391 от 12.01.2010 г. да бъде прогласено за нищожно поради некомпетентен състав. 

В хода на съдебното производство са приети като доказателства по делото представените от жалбоподателката и неоспорени от ответната страна. 

При така установената фактическа обстановка, съдът намира от правна страна следното: 

Основанието за разглеждане на така заявеното искане, както и компетентността на Административен съд – София град произтичат от разпоредбата на чл. 128, ал.1, т. 8 от АПК. Искането за прогласяване на нищожността на съдебното решение е процесуално допустимо за разглеждане по същество, но е изцяло НЕОСНОВАТЕЛНО. 

Разпоредбата на чл. 128, ал.1, т.7 от АПК установява родова компетентност 

(подведомственост) на административния съд на делата по искания за обявяване на нищожност на решения, постановени от административните съдилища. Нормата визира нови административни дела, производството по които е водено по реда на АПК и на практика изключва подведомствеността на гражданските съдилища, на основание чл. 270, ал.1 и ал.2 от ГПК. Предоставената правна възможност по чл. 128, ал.1, т.7 от АПК касае съдебни актове, с които съдът се е произнесъл по главния материално правен спор. 

Необосновани и недоказани са твърденията на искателя за това, че Решение № 391/2010 г. на ВАС, окончателно, е постановено от незаконен състав. Това решение е постановено в производство по Глава четиринадесета " Отмяна на влезли в сила съдебни решения", раздел І "Отмяна по искане на страна по делото". 

Съгласно чл. 243 от АПК - Искането за отмяна се разглежда в открито заседание от тричленен състав на Върховния административен съд, когато актът е постановен от административния съд, от петчленен състав на Върховния административен съд, когато актът е постановен от тричленен състав на Върховния административен съд, и от седемчленен състав, когато актът е постановен от петчленен състав на Върховния административен съд. В настоящия случай е приложима втората хипотеза - 

разглеждане на искането за отмяна от петчленен състав на ВАС. Не е спорно, че първоначално петчленния състав е приел искането за недопустимо, поради което е оставил молбата на П. Й. без разглеждане и е прекратил производството по образувано адм. дело 6181/2009 г. с определение. Законодателят в производството по тази глава не е предвидил специален ред за преграждащите процеса определения, поради което се прилагат общите правила, посочени в Глава тринадесета от АПК. 

Съгласно чл. 229 на обжалване с частна жалба подлежат определенията и разпорежданията, които преграждат по-нататъшното развитие на производството (с които се прекратява делото или с които същото се спира) и в случаите, изрично предвидени в закона. Ал.2 на същата норма посочва, че не подлежат на обжалване определенията и разпорежданията, постановени в производството пред петчленен състав на ВАС и тук е въведено изключение освен ако производството е за отмяна на влязъл в сила съдебен акт. С така въведеното изключение законодателят е предвидил защита интересите на страните по делата, като е посочил, че при незаконосъобразено преграждане на производството по глава ХІV от АПК заинтересованите могат да се защитят като го обжалват пред седемчленен състав на съда. 

От това следва извода, че и при обжалване на определението на петчленния състав в производството по отмяна се прилагат правилата на глава ХІІІ. За правилност и пълнота на изложението следва да се посочи, че с определенията и разпорежданията съдът се произнася по процесуалните въпроси, подготвящи крайния акт на съдебното производство, а това са въпроси по допустимост на жалбата – спазване срока за обжалване, предпоставките по чл. 150, чл. 151 от АПК, при касационното обжалване – 

когато жалбата или протеста се подадени от лице или организация, които не са участвали в съдебното производство; решението или обжалваната му част не съществува; са подадени след срока по чл. 211; са подадени против решение, което не подлежи на касационно оспорване; бъдат оттеглени или бъде извършен отказ от тях с писмено заявление (чл. 215 от АПК). В случаите, когато касационната инстанция прецени,че неправилно е преграден хода на производство отменя определението и връща делото за продължаване на действията по него с оглед постановяването на краен акт по спора. Тук следва да се посочи, че в тази фаза се разглежда единствено и само въпроса за допустимостта на съдебното производство, но не и за основателността на оспорването. Това е т.нар. производство процес относно процеса, в което се разглежда наличието или липсата положителните и отрицателните предпоставки за разглеждане на едно съдебно производство. 

На следващо място трябва да се посочи, че неправилно и неоснователно молителка претендира, че не е спазена нормата на чл. 244 от АПК, а не както тя сочи ГПК, тъй като е трябвало делото да се върне за разглеждане от друг петчленен състав. 

Посочената разпоредба предписва, че Върховният административен съд отхвърля искането за отмяна на влязло в сила решение или отменя решението изцяло или отчасти (ал.1). Когато отмени решението, Върховният административен съд връща делото за ново разглеждане в надлежния съд от друг състав, като посочва и откъде да започне новото разглеждане. В случая по чл. 239, т. 4 съдът отменя неправилното решение (ал.2), както и че решението по искането не подлежи на обжалване. Оттук следва извода, че само решението, с което се уважава или отхвърля искането, ако бъде отменено се връща за ново разглеждане от нов съдебен състав, който не е изразявал вътрешното си убеждение по спора. 

За да бъде квалифицирано като нищожно постановеното решение по адм. дело № 6181/2010 г. на ВАС, следва да са налице такива тежки пороци на това решение, които да противоречат на изискванията за валидно решаване изобщо. Не може да се приеме, че съдебният състав е ненадлежен (некомпетентен), тъй като не спори факта, че петимата върховни съдии са такива от състава на ВАС; не се спори, че е налице различие в съдебния състав дал ход на устните прения и този постановил съдебния акт. 

От друга страна съдебното решение несъмнено е постановено в рамките на правораздателната власт на Върховния административен съд и от законосъобразен 

съдебен състав. 

Относно изискванията, на които следва да отговаря съдебното решение субсидиарно приложение в административното производство, на основание чл. 144 от АПК намират установените в чл. 235 и чл. 236 от ГПК правила, а с оглед изменението на АПК с ДВ, бр. 39 от 2011 г., и чл. 172 а от АПК. От извършения прочит на атакуваното решение се установява, че то е постановено съобразно тези изисквания. 

По изложените съображения и на основание чл. 172, ал. 2, вр. чл. 128, ал.1, т. 7 от 
АПК
, съдът 
Р Е Ш И: 

ОТХВЪРЛЯ искането на П. П. Й. да бъде прогласена нищожност на Решение № 391 от 12.01.2010 г. на петчленен състав, ІІ колегия на ВАС, постановено по адм.дело № 6181/2009 г. 

Решението може да се обжалва пред Върховния административен съд в 14-дневен срок от съобщението до страните за изготвянето му и получаването на препис от съдебния акт. 

АДМИНИСТРАТИВЕН СЪДИЯ: 

Решение № 14980 от 27.11.2012 г. на ВАС по адм. д. № 16368/2011 г., V о., докладчик съдията Илиана Славовска

 

чл. 128, ал. 1, т. 7 АПК
Производството е по реда на чл. 208 - 228 от Административнопроцесуалния кодекс (АПК).

Образувано е по касационна жалба на Полина Йонова от гр. Плевен срещу решение № 4334 от 07.10.2011 г., постановено по адм. дело № 2739/2011 г. на Административен съд София-град (АССг), с което е отхвърлено искането й за прогласяване на нищожност на решение № 391 от 12.01.2010 г. на петчленен състав на Върховния административен съд (ВАС) по адм. дело № 6181/2009 г. Счита, че решението е неправилно като постановено в нарушение на материалния закон, при допуснати съществени нарушения на съдопроизводствените правила и необоснованост. Подадена е и касационна жалба срещу постановеното по същото дело от АССг допълнително решение № 2450 от 07.05.2012 г., с което е оставено без разглеждане искането на Йонова за тълкуване на постановеното по делото решение, в която не се сочат конкретни касационни основания.

Ответникът - Изпълнителният директор на Изпълнителна агенция "Главна инспекция по труда", чрез процесуалния си представител оспорва касационните жалби.

Прокурорът от Върховната административна прокуратура дава мотивирано заключение за неоснователност на жалбите.

Върховният административен съд - Пето отделение при извършената служебно проверка на атакуваното решение по реда на чл. 218, ал. 2 АПК и предвид наведените касационни основания приема за установено следното:

Касационните жалби са подадени от активно легитимирана страна в срока по чл. 211 АПК и са процесуално допустими, а разгледана по същество са неоснователни, поради следните съображения:

Настоящият състав намира, че направеното в съдебно заседание и с писмена молба възражение за неподсъдност на делото на Върховния административен съд за неоснователно.

Производството пред първоинстанционния съд е образувано по изпратена по компетентност от Софийски районен съд искова молба, предявена от Йонова, с която се иска обявяване на нищожността на решение № 391 от 12.01.2010 г. на петчленен състав на ВАС, по адм. дело № 6181/2009 г., при което правилно - в съответствие с нормата на чл. 128, т. 7 АПК АССг е приел, че е компетентният съд да разгледа делото.

От така установеното следва, че и направеното възражение за неподсъдност на делото от състав на ВАС е неоснователно, тъй като именно той е компетентният съд, който съгласно чл. 132, ал. 2, т. 5 АПК следва да се разгледа касационните жалби на Йонова.

С първото обжалвано решение първоинстанционният съд е отхвърлил искането на касаторката да обяви нищожността на посоченото по - горе решение на ВАС, като изводът му, че същото е постановено от компетентен съд в рамките на компетентността му по закон е правилен.

Обоснован и съответен на доказателствата е изводът, че с процесното решение ВАС се е произнесъл по искане на Йонова за отмяна на влязло в сила решение на ВАС по адм. дело № 10826/2006 г. и решение на СГС по адм. дело № 20/2005 г. на основание чл. 239, т. 1 АПК в рамките на компетентността му, съгласно чл. 132, т. 7 АПК. Същото е разгледано от петчленен състав на ВАС в съответствие с нормата на чл. 243 АПК, тъй като актът, чиято отмяна е искана е постановен от тричленен състав на ВАС.

В производството пред първоинстанционният съд не са допуснати нарушения на съдопроизводствените правила, като в обжалвания акт съдът е аргументирал подробно изводите си, базирани на доказателствата и анализа на приложимите правни норми.

Неоснователна е и касационната жалба против постановеното решение по реда на чл. 176 АПК във вр. с чл. 251 ГПК по искането на Йонова за тълкуване на постановеното по делото решение № 4334 от 07.10.2011 г.
Съдът е постановил същото, след като е бил сезиран с молба от Йонова, след изпълнение на процедурата по чл. 176, ал. 2 АПК, като изводът му, че с молбата по същество не се иска тълкуване на постановения по делото съдебен акт, а се иска пререшаване на спора по същество е законосъобразен.

Предвид изложеното, настоящият съдебен състав приема, че обжалваното решение и постановеното допълнително следва да бъдат оставени в сила, като постановени при отсъствие на касационни основания за отмяна.

По изложените съображения и на основание чл. 221, ал. 2 АПК, Върховният административен съд, Пето отделение

РЕШИ:

ОСТАВЯ В СИЛА решение № 4334 от 07.10.2011 г., постановено по адм. дело № 2739/2011 г. на Административен съд София-град и допълнително решение № 2450 от 07.05.2012 г., постановено по същото дело.

Решението е окончателно. 

Решение № 16981 от 21.12.2011 г. на ВАС по адм. д. № 13396/2011 г., 5-членен с-в, докладчик съдията Румяна Папазова

Производството е по реда на чл. 237 и следв. от Административнопроцесуалния кодекс (АПК).

Образувано е по искане, подадено от Надежда Томова Пешева от гр. Петрич, обл. Благоевград, за отмяна на основание чл. 239, т. 1 от АПК на влязлото в сила решение № 6691 от 20.05.2010 г. по адм. д. № 1344/2010 г. на Върховния административен съд, тричленен състав и оставеното с него в сила решение № 652 от 24.11.2009 г. по адм. д. № 748/2009 г. на Административен съд - Благоевград.

Ответникът Кметът на Община Петрич не е взел становище.

Ответниците Андрея Томов Мингачев и Петрана Андреева Мингачева, и двамата от гр. Петрич, са оспорили искането за отмяна в писмено възражение и писмено становище.

Ответникът Георги Томов Мингачев, също от гр. Петрич, не е взел становище.

За да се произнесе, Върховният административен съд, петчленен състав, взе предвид следното:

Искането за отмяна е процесуално допустимо. Подадено е в сроковете по чл. 240, ал. 1 и 2 от АПК, считано от настъпване на твърдяното ново обстоятелство, удостоверено с представеното определение № 1267 от 24.08.2011 г. по адм. дело № 623/2011 г. на Административен съд - Благоевград.

Иска се отмяна на влязлото в сила решение № 6691 от 20.05.2010 г. по адм. дело № 1344/2010 г. на Върховния административен съд, тричленен състав и оставеното с него в сила решение № 652 от 24.11.2009 г. по адм. дело № 748/2009 г. на Административен съд - Благоевград, с което по жалба на Андрея Томов Мингачев, Петрана Андреева Мингачева и Георги Томов Мингачев е отменено удостоверение за търпимост № 34 от 24.06.2009 г. на Главния архитект на Община - Петрич, за строеж "външна стоманобетонова стълбищна клетка за подход към първи жилищен етаж и мазе", находящ се в УПИ VII, кв. 185 по плана на града.

По пътя на отмяната по чл. 239, т. 1 от АПК страната може да се защити срещу неправилност на влязлото в сила решение, която се дължи на обективна невъзможност да се попълни делото по време на висящността му с фактически или доказателствен материал. Отмяната е допустима при наличие на новооткрити обстоятелства или писмени доказателства, които са от съществено значение за делото, но при решаването му не са могли да бъдат известни на страната въпреки положената от нея дължима грижа и проявена процесуална активност за водене на делото.

Молителката Пешева не е представила нови писмени доказателства и не е посочила нови фактически обстоятелства, които са съществували по време на висящността на спора, но не са й били известни. Тя се е позовала на новонастъпило правно обстоятелство - невлязлото в сила определение № 1267 от 24.08.2011 г. по адм. дело № 623/2011 г., с което Административен съд - Благоевград е оставил без разглеждане нейната жалба против удостоверение за търпимост № 14/20.04.2010 г. и заповед № 17/30.04.2010 г., издадени от Главния архитект на Община - Петрич и е прекратил производството дело. В същия смисъл е и по-рано постановеното определение № 13756 от 17.11.2010 г. по адм. дело № 9758/2010 г. на Върховния административен съд, тричленен състав и оставеното с него в сила определение № 287 от 18.06.2010 г. по адм. дело № 549/2010 г. на Административен съд - Благоевград за оставяне без разглеждане на жалбата на Андрея Томов Мингачев и Петрана Андреева Мингачев против удостоверение за търпимост № 13/19.04.2010 г. на Главния архитект на Община Петрич.

Новонастъпилото правно обстоятелство не е относимо към законосъобразността на отмененото удостоверение за търпимост № 34 от 24.06.2009 г. на Главния архитект на община - Петрич и установените в съдебното производство по оспорването му факти. То сочи, че в практиката е възникнало противоречие по въпроса за процесуалната допустимост на жалбите против издадени удостоверения за търпими строежи по § 16, ал. 1 от Преходните разпоредби на Закона за устройство на територията, но противоречивата съдебна практика не е предвидена като основание за отмяна по чл. 239 от АПК. Предвид създадения специален ред за защита по чл. 128, ал. 1, т. 7 от АПК твърдението за нищожност на съдебните решения, чиято отмяна се търси, е неотносимо към основателността на искането.

По изложените съображения основанието по чл. 239, т. 1 от АПК не е налице и подаденото искане за отмяна следва да бъде отхвърлено като неоснователно.

Водим от горното и на основание чл. 244, ал. 1 от АПК, Върховният административен съд, петчленен състав,

РЕШИ:

ОТХВЪРЛЯ искането на Надежда Томова Пешева от гр. Петрич, обл. Благоевград, за отмяна на основание чл. 239, т. 1 от АПК на влязлото в сила решение № 6691 от 20.05.2010 г. по адм. дело № 1344/2010 г. на Върховния административен съд, тричленен състав и оставеното с него в сила решение № 652 от 24.11.2009 г. по адм. дело № 748/2009 г. на Административен съд - Благоевград.

РЕШЕНИЕТО не подлежи на обжалване. 
Решение № 25 от 27.01.2012 г. на ВКС по гр. д. № 1832/2010 г., IV г. о., ГК, докладчик съдията Боян Цонев

 

Всяка страна носи доказателствена тежест за фактите, от които извлича изгодни за себе си правни последици. Страната, която носи доказателствената тежест за установяване по делото на съответните факти, от които извлича изгодни за себе си правни последици, следва да проведе главно и пълно доказване на тези факти - за несъмненото им осъществяване в обективната действителност. При липса на такова доказване, съдът следва да приеме за неосъществили се в обективната действителност недоказаните по делото факти, и въз основа на това да постанови решението си. 

Произнасяне по поставените и по настоящото дело процесуалноправни въпроси е налице с постановените по реда на чл. 290 от ГПК, решение № 670/15.11.2010 г. по гр. дело № 695/2009 г. на IV-то гр. отд. на ВКС и решение № 724/30.11.2010 г. по гр. дело № 507/2009 г. на IV-то гр. отд. на ВКС. В тях еднозначно е прието, че според разпоредбата на чл. 127, ал. 1 от ГПК (отм.), всяка страна е длъжна да установи обстоятелствата, на които основава исканията или възраженията си. Оттук следва, че всяка страна носи доказателствена тежест за фактите, от които извлича изгодни за себе си правни последици. Съобразно изискванията на чл. 188, ал. 1 от ГПК (отм.), съдът е длъжен да определи правилно предмета на спора и обстоятелствата, които подлежат на изясняване, като обсъди всички доказателства по делото и доводите на страните. Така формираната по реда на чл. 290 от ГПК съдебна практика, се споделя от настоящия състав на IV-то гр. отд. на ВКС. В допълнение следва да се посочи и че страната, която носи доказателствената тежест за установяване по делото на съответните факти, от които извлича изгодни за себе си правни последици, следва да проведе главно и пълно доказване на тези факти - за несъмненото им осъществяване в обективната действителност. При липса на такова доказване, съдът следва да приеме за неосъществили се в обективната действителност недоказаните по делото факти, и въз основа на това да постанови решението си.

ІІІ. Обявяване нищожност или унищожаване на споразумение.

ІV. Отрицателен установителен иск по чл. 292 от АПК.

 

Определение № 4 от 15.01.2013 г. на ВКС по гр. д. № 42/2012 г., 5-членен с-в, ГК, докладчик съдията Веселка Марева

Производството е по чл. 135, ал. 4 АПК.

Образувано е по спор за подсъдност между Административен съд - Бургас и Бургаски окръжен съд, повдигнат от последния с определение от 26.10.2012 г. по гр. д. № 2026/2012 г.

Пред Административен съд - Бургас е подадена искова молба от М. К. Г. от [населено място] против Н. Ищецът сочи, че в качеството му на [фирма] са му съставени данъчни ревизионни актове № № 150/9.09.2002 г. и 252/21.05.2004 г. за публични задължения към държавата общо в размер на 124 940,56 лв.; образувано е изпълнително дело № 8342/2004 г. на АДВ. Същевременно за вземането си държавата е присъединен взискател по изпълнително дело № 20118020400321 на ЧСИ Н. Г., като вземането не е събрано. Ищецът твърди, че съгласно чл. 171, ал. 2 ДОПК вземането на държавата по ревизионните актове е погасено по давност. Поради това иска установяване по отношение на ответника, че двата посочени данъчни ревизионни акта не подлежат на изпълнение и задължението в размер на 124 940,56 лв. е погасено по давност.

С определение № 1638 от 11.10.2012 г. Административен съд - Бургас е изпратил делото по подсъдност на Бургаски окръжен съд. Изтъкнал е, че търсената от ищеца защита не може квалифицира като отрицателен установителен иск по чл. 292 АПК, нито е налице хипотезата на чл. 128, ал. 1, т. 4 АПК. Искът е за установяване на обстоятелство, което е от значение за изпълнително производство, водено по ГПК и поради това е от компетентност на гражданските съдилища. Освен това съдът се е позовал и на заявеното особено искане за обезпечаване на предявения иск по реда на чл. 389 ГПК, което не е от компетентност на административен съд.

С определение № 2710 от 26.10.2012 г. по гр. д. № 2016/2012 г. Бургаски окръжен съд е приел, че делото не му е подсъдно, тъй като ищецът цели установяване несъществуване на задължение към Н., породено от два ДРА, а съгласно § 2 ДР ДОПК във вр. с чл. 267 - 268 АПК ревизионните актове са изпълнителни основания и съдебният контрол върху тях, действията по принудителното им събиране, както и установяването на тяхното съществуване, изменение и погасяване се осъществяват по административен ред.

За да се произнесе, настоящият петчленен състав на Върховния касационен съд и Върховния административен съд съобрази следното:

С предявената искова молба ищецът оспорва съществуването на публично задължение, породено от ревизионни актове, като погасено по давност. Р. акт е изпълнително основание по чл. 209, ал. 2, т. 1 ДОПК и подлежи на събиране по предвидения в този кодекс ред, т.е. по административен такъв. Съответно споровете във връзка със съществуването на задължението, породено от административния акт, представляващ изпълнително основание, са от компетентност на административните съдилища. Без значение е, че в случая конкретното, сочено от ищеца изпълнително производство е образувано по реда на ГПК. За публичните си вземания държавата винаги се счита присъединен взискател - чл. 458 ГПК. За определяне приложимия ред за защита следва да се вземе предвид не вида на образуваното изпълнително производство, а характера на вземането, чието несъществуване се претендира. След като произтича от ревизионен акт, то не е гражданскоправно, а има публичен характер. Ето защо разглеждането на спора е от компетентност на административните съдилища.

Воден от горното настоящият състав на Върховния касационен съд и Върховния административен съд

ОПРЕДЕЛИ:

КОМПЕТЕНТЕН да разгледа иска на М. К. Г. от [населено място] против Н. за установяване несъществуването на задължение по данъчни ревизионни актове № № 150/09.09.2002 г. и 252/21.05.2004 г. за публични задължения към държавата в размер на общо 124 940,56 лв. е Административен съд - Бургас, на когото да се изпрати делото.

Определение № 6 от 5.03.2010 г. на ВКС по гр. д. № 3/2010 г., 5-членен с-в, ГК, докладчик съдията Владимир Йорданов

 
Производството е по чл. 135, ал. 4 АПК. 

Образувано е по спор за подсъдност между С районен съд и Административен съд - София град по въпроса кой съд е компетентен да разгледа молба от "К" ЕАД, със седалище София за обезпечаване на бъдеш отрицателен установителен иск срещу К. за р. на с. (нататък и КРС), гр. С., по чл. 292 АПК, че молителят е погасил чрез изпълнение наложено му задължение, чрез спиране на изпълнението на наложена от КРС имуществена санкция в размер на 5,000 лева седмично, а на изпълнителния директор на дружеството - глоба в размер на 500 лева седмично.

Молбата е подадена до АС - София град.

АС - София град е приел, че е сезиран с искане за обезпечаване по чл. 397, ал. 1, т. 3 ГПК на иск по чл. 292 АПК, че предмет на спора ще бъде гражданско правоотношение на страните, поради което и съгласно чл. 390, ал. 3 ГПК родово компетентен съд съгласно чл. 103 ГПК е СРС, че съгласно чл. 294-298 АПК АС-София град е компетентен да се произнесе по подадени жалби от длъжника в изпълнително производство срещу незаконосъобразни актове, действия и бездействия на органа по изпълнението и в частност относно П. № 1/14.01.2010 на Председателя на КРС; че по реда на чл. 297, ал. 4 АПК е компетентен да спре изпълнението на обективираното в постановлението волеизявление на Председателя на КРС, но не е сезиран с такова искане, че наложените на молителя и на неговия изпълнителен директор глоби също подлежат на оспорване по реда на чл. 290, ал. 4 АПК, но с оглед предпочетения ред за защита на накърнените права на молителя, СРС следва да се произнесе по основателността на постъпилото искане, тъй като определената от законодателя родова подсъдност по молби за допускане на обезпечение на бъдещи искове е задължителна и за съда.

СРС, 25 с-в. е приел, че съгласно чл. 390, ал. 3 ГПК молбата за обезпечаване на бъдещ иск чрез спиране на изпълнението се подава до родово компетентния съд по мястото на изпълнението, родово компетентен да разгледа бъдещия иск по чл. 292 АПК, чието обезпечение се иска, е АС - София град, който е компетентен да разгледа и молбата по чл. 390 ГПК и е повдигнал спора за подсъдност.

Искането за допускане на обезпечение е основано на следните твърдения: С решение № 236/17.03.2009 г. КРС е наложила специфични задължения на "К" ЕАД; решението е обжалвано пред ВАС по посочено адм. д., но подлежи на предварително изпълнение по чл. 35, ал. 6, т. 2 от Закона за електронните съобщения, което е потвърдено от петчленен състав на ВАС; "К" ЕАД е получил от КРС покана за доброволно изпълнение на решението на 22.06.2009 г.; "К" ЕАД е предприел действия по изпълнение на решението; С постановление № 1/14.01.2010 г. КРС въпреки изпълнението на решението е наложило на "К" ЕАД имуществена санкция в размер на 5,000 лева седмично, а на изпълнителния директор на дружеството - глоба в размер на 500 лева седмично; "К" ЕАД възнамерява да предяви бъдещ отрицателен установителен иск по чл. 292 АПК, че молителят е погасил чрез изпълнение наложено му задължение, чието обезпечаване иска чрез спиране на изпълнението на наложена от КРС имуществените санкция в размер на 5,000 лева седмично, а на изпълнителния директор на дружеството - глоба в размер на 500 лева седмично; относно допустимостта се позовава на чл. 144 АПК и определение на ВАС № 1804/10.02.2009 г. по адм. д. № 1286/2009 г., III отд.; обосновава обезпечителната си нужда с двуинстанционността на производството по чл. 292 АПК, по време на което ще бъдат налагани седмични санкции, от които "К" ЕАД ще претърпи вреди, както и от създаването на негативно обществено мнение по отношение на дружеството; по основателността на искането сочи, че спирането на принудителното изпълнение ще предотврати воденето на процеси срещу държавата за възстановяване на недължимо платените имуществени санкции. и др.

Настоящият състав намира, че спорът е подсъден на АС - София град п. следното:

Правната квалификация на бъдещия иск, определена според твърденията в молбата за допускане на обезпечение, е именно по чл. 292 АПК - оспорване на предмета на изпълнението въз основа на факти, настъпили след издаването на изпълнителното основание.

По-конкретно бъдещият спор е за установяване изпълнението на установено с индивидуален административен акт на К. за р. на с. (по чл. 35, ал. 2 ЗЕС), която съгласно чл. 31, ал. 2 от ЗЕС е специализиран независим държавен орган, административно задължение и съгласно чл. 35, ал. 2 нейните решения, с които тя осъществява правомощията си, са индивидуални или общи административни актове. Бъдещият спор е между субекти в административно (властническо) правоотношение. Търсената защита е тази, изрично предвидена в чл. 292 АПК. 

Следователно бъдещият спор е подведомствен на административните съдилища и е родово подсъден на АС - София град, а според чл. 144 АПК вр. чл. 390, ал. 4 (предишна ал. 3) ГПК той е компетентен да се произнесе и по молбата за допускане на обезпечение на бъдещия иск.

Въз основа на изложеното, смесеният състав на Върховния касационен съд и Върховния административен съд,

ОПРЕДЕЛИ:

Компетентен да разгледа молбата на "К" ЕАД, със седалище София, за допускане на обезпечение на бъдеш отрицателен установителен иск с правна квалификация чл. 292 АПК, срещу К. за р. на с., за установяване, че молителят е погасил чрез изпълнение наложено му административно задължение, чрез спиране на изпълнението на наложени от КРС имуществени санкции, е Административен съд - София град.

Изпраща делото по подсъдност на Административен съд - София град.

Препис от определението да се изпрати на СРС, 25 с-в. по образуваното пред него гр. д. № 7274/2010 г.

Определението не подлежи на обжалване.
Определение № 8 от 31.01.2013 г. на ВАС по адм. д. № 1/2013 г., 5-членен с-в, докладчик съдията Ваня Анчева

 

 

чл. 128, ал. 2 АПК
 

Производство по реда на чл. 63, ал. 8 от Закона за съдебната власт (ЗСВ), във връзка с чл. 135, ал. 4 от Административнопроцесуалния кодекс (АПК).

Николай Стоянов Куюмджиев, от гр. Бургас, ул. "Хан Крум" № 13, е подал искова молба, с която е предявил отрицателен установителен иск за признаване за установено по отношение на Община - Бургас, че не дължи сумата 2 030.04 лева, представляваща задължения за данък сгради и такса битови отпадъци - главница и лихва, за периода 2005 - 2007 г., т. к. вземането е погасено по давност. В исковата молба се твърди, че вземането е недължимо и не следва да бъде събирано по принудителен ред, като е направено и особено искане, на основание чл. 390 ГПК да се допусне обезпечение на предявения иск чрез спиране на изпълнителното производство по изп. дело № 1792/2012 г. по описа на ЧСИ Таня Маджарова, до приключване на спора относно дължимостта на претендираните вземания.

С определение № 9244 от 12.11.2012 г. по гр. дело № 9102/2012 г. Бургаският районен съд е прекратил производството по делото и го е изпратил по компетентност на Административен съд - Бургас. За да постанови този резултат е приел, че претендираните в исковата молба суми произтичат от неплатени данъци и такси смет, поради което отношенията между страните не са гражданскоправни. Развил е и съображения, че при изпълнението на установени публични държавни вземания Общината не действа като равнопоставен граждански субект, а като представител на властта.

С определение № 2194 от 15.12.2012 г. по адм. д. № 2540/2012 г. състав на Административен съд - Бургас е отказал да разгледа препратеното му от районния съд дело поради това, че не му е подсъдно. Административният съд е счел, че производството по исковата молба на Николай Стоянов Куюмджиев, с която се оспорват действия на съдебен изпълнител касае защита срещу незаконосъобразността на изпълнителния процес и подлежи на разглеждане от общите граждански съдилища. Изложил е съображения, че ищецът не оспорва размера на публичното общинско вземане и не цели установяване съществуването или несъществуването на едно административно право или правоотношение, а иска установяване на обстоятелства от значение за развитието и приключването на изпълнително производство, водено по Гражданския процесуален кодекс (ГПК), поради което исковата претенция не би могла да се квалифицира по чл. 128, ал. 2 АПК. Посочил е, че доколкото изпълнителното производство се провежда по реда на ГПК, а не по АПК, спорът не би могъл да се квалифицира и като защита срещу незаконно принудително изпълнение по смисъла на чл. 128, ал. 1, т. 4 АПК, нито като отрицателен установителен иск по чл. 292 АПК, предвиждащи подведомственост на направеното искане пред административния съд. На основание чл. 135, ал. 5, във вр. с ал. 4 АПК, Административният съд е повдигнал спор за подсъдност и е изпратил делото на състава по чл. 135, ал. 4 АПК за определяне на подсъдността.

Така възникналият спор между Бургаския районен съд и Административен съд - Бургас, съобразно предписанието на чл. 135, ал. 6, във вр. с ал. 4 АПК, следва да бъде разрешен от сборен състав на ВКС и ВАС. Сформиран по правилата на цитираната императивна правна норма, настоящият съдебен състав, приема следното:

С исковата молба на Николай Стоянов Куюмджиев срещу Община Бургас е предявен отрицателен установителен иск, с петитум да бъде признато за установено спрямо ответника, че ищецът не дължи сумата от 2 030.04 лева, представляваща задължения за данък сгради и такса битови отпадъци - главница и лихви, за периода 2005 - 2007 г. включително. В обстоятелствената част на иска се твърди, че така посочените публични задължения, съгласно данъчна декларация № 5054 са погасени по давност и не се дължат.

Съгласно чл. 4, ал. 1 от Закона за местните данъци и такси (ЗМДТ) установяването, обезпечаването и събирането на местни данъци се извършват от служителите на общинската администрация по реда на ДОПК, като обжалването на свързаните с тях актове се извършва по същия ред. В ал. 2 е предвидено, че невнесените в срок данъци по този закон се събират заедно с лихвите по Закона за лихвите върху данъци, такси и други подобни държавни вземания, като принудителното събиране се извършва от публични изпълнители по реда на Данъчно-осигурителния процесуален кодекс (ДОПК) или от съдебни изпълнители по реда на ГПК. Процесуалната норма на чл. 9б, във вр. с чл. 4, ал. 2 ЗМДТ дава на Общината възможност да избира реда и органа, който да извърши принудителното изпълнение - публичният изпълнител по реда на ДОПК или съдебни изпълнители по реда на ГПК, като изрично сочи, че обжалването се извършва по същия ред. В конкретния случай Общината е предпочела принудителното събиране на публичното задължение да се извърши от частен съдебен изпълнител по реда на ГПК. Образувано е изп. дело № 1792/2012 г. от ЧСИ Таня Маджарова. На ищеца е изпратена покана за доброволно изпълнение по реда на чл. 428, ал. 1 ГПК, т. е. изпълнението се провежда по реда на ГПК. Следователно не са налице условията на чл. 266 и сл. ДОПК, а е обективирано едно от изключенията, визирани в нормата на чл. 163, ал. 1 и ал. 3 с. з. за неприложимост на процесуалния ред по ДОПК за събиране на вземането.

Компетентността на административните съдилища е лимитативно очертана в разпоредбата на чл. 128 АПК. При данните по делото, търсената от ищеца правна защита не може да се квалифицира като предявен отрицателен установителен иск по чл. 292 АПК, нито по чл. 128, ал. 1, т. 4 АПК, доколкото изпълнителното производство се провежда не по реда на АПК, а по ГПК. Защитата по чл. 128, ал. 1, т. 4 АПК и чл. 292 АПК е допустима единствено в изпълнително производство по реда на чл. 267 и сл. АПК, каквато хипотеза не е налице в случая.

Предявеният иск не може да се квалифицира и като такъв по чл. 128, ал. 2 АПК, т. к. не се оспорва размера на установеното с влязъл в сила акт публично общинско вземане, нито се цели установяване съществуването или несъществуването на административно право или правоотношение, а се претендира установяване на факт относно възможността за събиране по принудителен ред на публичното общинско вземане. Искът се отнася до установяване на обстоятелство, което е от значение за законосъобразното развитие и приключване на изпълнителното производство, водено по реда на ГПК.

Въз основа на изложеното следва да се приеме, че правният спор не попада в хипотезите на чл. 128 АПК, който определя компетентността на административния съд, в т. ч. подведомствените му искови производства. След като процедурата по изпълнение на публичното общинско вземане се изпълнява по реда на ГПК, по аргумент на по-силното основание исковото производство за установяване на възможността за събиране по принудителен ред на това вземане следва да бъде проведено по същия ред, т. е. исковият ред на ГПК.

С исковата молба е направено и особено искане за обезпечаване на предявения отрицателен установителен иск по реда на чл. 389 и сл. ГПК. Административният съд не е компетентен да се произнася по подобен род искания, поради което няма и правомощия да спре изпълнително производство, провеждано по реда на ГПК.

По изложените съображения исковата молба на Николай Стоянов Куюмджиев, подадена против Община Бургас е подсъдна (родово и местно) на Районен съд - гр. Бургас. В същия смисъл виж определение № 92/22.11.2012 г. по адм. д. № 74/2012 г. и определение № 81/21.09.2012 г. по адм. д. № 73/2012 г. на смесени състави на ВКС и ВАС.

Воден от горното и на основание чл. 135, ал. 4 АПК, петчленният състав на Върховния касационен съд и Върховния административен съд,

 

ОПРЕДЕЛИ:

КОМПЕТЕНТЕН да разгледа делото по исковата молба на Николай Стоянов Куюмджиев, от гр. Бургас, ул. "Хан Крум" № 13, подадена против Община Бургас за установяване недължимост на публично задължение, поради погасяването му по давност, е Районен съд - гр. Бургас.

ИЗПРАЩА делото по подсъдност на Районен съд - гр. Бургас.

Препис от определението да се изпрати на Административен съд - Бургас, за сведение.

Определението не подлежи на обжалване. 

Определение № 28 от 29.05.2013 г. на ВАС по адм. д. № 7/2013 г., 5-членен с-в, докладчик съдията Галя Костова

Производството е по чл. 135, ал. 4 от Административнопроцесуалния кодекс /АПК/, образувано пред петчленен състав на Върховния касационен съд и Върховния административен съд по повдигнат от Административен съд - Пловдив спор за подсъдност и определяне компетентния съд по правния спор, повдигнат с искова молба, подадена в Районен съд - Пловдив от Николина Василева Гълъбова от гр. Пловдив, ул. "Кардам" № 2 против Община Пловдив - Дирекция "Местни данъци и такси" с петитум за установяване по отношение на ответника, че ищцата не дължи сумата 1215,80 лв., произходяща от данъчни задължения, установени в влязъл в сила Акт за установяване на данъчни задължения по декларация № 49/5.02.08 г. на Община - Пловдив, Дирекция "МД и ТБО и ревизионен контрол" и такса за битови отпадъци по Заповед № ОА-389/07.02.08 г. на кмета на Община - Пловдив поради изтекла давност. В исковата молба е направено искане за спиране на производството по изп. д. № 5072/12 г. по описа на Държавен съдебен изпълнител при Районен съд - Пловдив.

По повод постъпилата в Районен съд - Пловдив с вх. № 26777/5.07.12 г. цитирана по-горе искова молба е образувано гр. д. № 10430/12 г. по описа на същия съд. С протоколно определение от 13.10.12 г. производството по делото е прекратено и изпратено за разглеждане на Административен съд - Пловдив по съображения, че сумите, чиято недължимост е предмет на спора, са публично вземане, характерът на което определя правното основание на иска като такова по чл. 292 и чл. 293 АПК.

С определение № 209/16.01.12 г. по адм. д. № 132/13 г. Административен съд - Пловдив, като е обсъдил разпоредбата на чл. 4, ал. 2 и чл. 9б от Закона за местните данъци и такси /ЗМДТ/ и отчел, че изпълнителното производство е образувано по реда на 426 и сл. от Гражданския процесуален кодекс /ГПК/ е приел, че не е компетентен да разгледа делото и е повдигнал спор за подсъдност.

Настоящият петчленен състав на Върховния касационен съд и на Върховния административен съд, сформиран на основание чл. 135, ал. 4 АПК, намира, че делото е подсъдно на Районен съд - Пловдив по следните съображения:

С исковата молба, подадена в Районен съд - Пловдив, е предявен отрицателно установителен иск. Търсената с този иск защита е да се признае за установено по отношение на ответника, Община - Пловдив, че ищцата, Николина Василева Гълъбова, не дължи сумите по Акт за установяване задължение по декларация № 49/5.02.08 г., издаден от гл. инспектор в Дирекция "МД и ТБО и Ревизионен контрол", Община - Пловдив и Заповед № ОА-389/7.02.08 г. на кмета на Община - Пловдив, представляващи публично задължение по Закона за местните данъци и такси /ЗМДТ/, поради изтекла погасителна давност. Искът е предявен след получена от ищцата на 20.06.12 г. покана за доброволно изпълнение, отправена й в производството по изп. д. № 5072/12 г. по описа на Държавен съдебен изпълнител при Районен съд - Пловдив, а исковата молба съдържа искане за спиране на изпълнителното производство и издаване на обезпечителна заповед.

Съгласно чл. 4, ал. 2, предл. 2 вр. чл. 9б ЗМДТ принудителното събиране на невнесените в срок данъци и такси по този закон се извършва от публични изпълнители по реда на Данъчно-осигурителния кодекс /ДОПК/ или от съдебни изпълнители по реда на ГПК, с което на практика на взискателя се предоставя възможност да събере вземането си за публични задължения по ЗМДТ или по реда на административното, или по реда на гражданското производство. Цитираната разпоредба на чл. 4, ал. 2, предл. 2 ЗМДТ попада в изключенията, предвидени в чл. 163, ал. 1 ДОПК. В настоящия казус принудителното събиране на публичните задължения е възложено на държавен съдебен изпълнител, образувал изпълнително производство по реда на ГПК, предвид което защитата по исков ред срещу принудителното изпълнение следва да бъде реализирана по реда на чл. 439 ГПК, чиято разпоредба представлява правно основание за подаване на иска. По реда на ГПК следва да бъде разгледано и искането за спиране на принудителното изпълнение и издаване на обезпечителна заповед, което намира правното си основание в разпоредбата на чл. 389 ГПК. Ето защо, предявеният отрицателно установителен иск следва да бъде разгледан от Районен съд - Пловдив като родово и местно компетентен.

Иск от категорията на обсъдения би бил родово подсъден на местнокомпетентния Административен съд в случай, че взискателят - ответник би реализирал правата си за събиране дължимите му публични задължения по реда на /ДОПК.

Воден от изложеното и на основание чл. 135, ал. 4 АПК, настоящият петчленен състав на Върховния касационен съд и на Върховния административен съд

ОПРЕДЕЛИ:

КОМПЕТЕНТЕН да разгледа делото, образувано по искова молба на Николина Василева Гълъбова от гр. Пловдив, ул. "Кардам" № 2 против Община - Пловдив за установяване недължимост на публично задължение, установено с Акт за установяване на задължение по декларация № 49/5.02.08 г., издаден от Дирекция "МД и ТБО и Ревизионен контрол" при Община - Пловдив и Заповед № ОА-389/7.02.08 г., издадена от кмета на Община - Пловдив, поради изтекла погасителна давност, е Районен съд - Пловдив.

ИЗПРАЩА делото на Районен съд - Пловдив за разглеждане.

Копие от определението да се изпрати на Административен съд - Пловдив.

ОПРЕДЕЛЕНИЕТО не подлежи на обжалване. 
Определение № 47 от 11.03.2008 г. на ВАС по адм. д. № 12/2008 г., 5-членен с-в, докладчик съдията Милена Златкова

Производството е по реда на чл. 63, ал. 8 от Закона за съдебната власт (ЗСВ), във връзка с чл. 135, ал. 4 от Административнопроцесуалния кодекс (АПК). 

С определение № 516/18.12.07 г., постановено по гр. дело № 250/2007 г. по описа на Габровския окръжен съд е повдигнат спор за подсъдност между окръжния съд и Административен съд - Велико Търново относно разглеждането на предявения иск от "Киви транс" - ООД (в несъстоятелност) - гр. Севлиево срещу Агенцията за държавни вземания - гр. София и Териториално митническо управление - Митница Свищов.

Великотърновският административен съд е бил сезиран с искова молба от "Киви транс" - ООД (в несъстоятелност) - гр. Севлиево срещу Агенцията за държавни вземания - гр. София и Териториално митническо управление - Митница Свищов, по която е било образувано адм. д. № 864/07 г. В исковата молба се твърди, че с ППС № 110/24.07.03 г., издадено от Началника на ТМУ - Свищов са определени на "Киви транс" - ООД задължения за заплащане на ДДС - размер на 62 800 лв. заедно с лихва за просрочие от 8.01.02 г. до датата на плащането във връзка с осъществен внос на 5 бр. товарни автомобили по ЕАД от 7.01.98 г. С ППС № 111/25.07.03 г., издадено от Началника на ТМУ - Свищов са определени на "Киви транс" - ООД задължения за заплащане на ДДС - размер на 118 840 лв. заедно с лихва за просрочие от 27.11.02 г. до датата на плащането във връзка с осъществен внос на 7 бр. товарни автомобили по ЕАД от 26.11.98 г. Двете постановления не са били обжалване и са влезли в законна сила. През 2005 и 2006 г. е осъществен износ на товарните автомобили и временният внос е бил закрит. Според ищеца, налице са настъпили факти и обстоятелства след издаването на изпълнителните основания. Иска се от съда да приеме за установено по отношение на двамата ответници, че задълженията по двете ППС не се дължат. След оставяне на производството по делото без движение с допълнителна писмена молба ищецът е уточнил, че предявява отрицателен установителен иск по чл. 292 от АПК, като същевременно това е и иск за попълване масата на несъстоятелността и на осн. чл. 620, ал. 5 от ТЗ не се дължи държавна такса.

С определение № 401/11.12.07 г. Административният съд - гр. Велико Търново е прекратено производството по делото и същото е изпратено по компетентност на Габровския окръжен съд с мотива, че исковете за попълване масата на несъстоятелността се разглеждат от съда по несъстоятелността.

За да повдигне спор за подсъдност Габровският окръжен съд е изложил мотиви, че според фактите, на които се основава предявената искова претенция, следва се приеме, че се касае за иск по чл. 292 от АПК. Видно от писмените доказателства, оспорените вземания са били включени в списъка на приетите вземания в производството по несъстоятелност в края на 2003 г., а определението, с което е оставено без уважение възражението на кредитор против включването им в списъка е постановено през м. декември 2003 г. Допустимостта на иска по чл. 694 от ТЗ е обусловена от 7-дневен срок от обявяването в търговския регистър (публикация в ДВ) на определението на съда за одобряване на списъка. Условие за допустимостта е също така длъжникът да е подал възражение по чл. 690, ал. 1 от ТЗ относно приетото от синдика вземане. Основанията, на които се позовава ищецът за оспорване дължимостта на вземанията, към момента на приемане на вземанията от синдика и одобряване на списъка от съда още не са били настъпили. Поради това, искът по чл. 694 от ТЗ би бил недопустим.

Настоящият състав на Върховния административен съд и Върховния касационен съд намира, че Административният съд - гр. Велико Търново е бил сезиран с отрицателен установителен иск по чл. 292 от АПК и съгласно чл. 293, ал. 3 от АПК, той е компетентният съд да го разгледа. Доводът на съда, че вземанията, установени с ППС №№ 110/24.07.03 г. и 111/25.07.03 г. са били приети в производството по несъстоятелност, поради което искът за установяване недължимостта на вземанията не може да се предяви по общия ред, а само пред съда по несъстоятелност, който е Габровският окръжен съд, са доводи, обосноваващи недопустимост на този иск, но не и некомпетентност. Твърденията на ищеца, че това е едновременно и иск по попълване масата на несъстоятелността и на осн. чл. 620, ал. 5 от ТЗ не се дължи държавна такса, не обвързват съда при определяне на правното основание на предявения иск. Ако, прецени, че искът е недопустим, то съдът следва да прекрати производството, поради недопустимост на иска, а не поради това, че не е компетентен да го разгледа.

Доколкото в допълнителната писмена молба от 5.12.07 г. се заявява, че се предявява и иск за попълване масата на несъстоятелността, то Административният съд - гр. Велико Търново следва да раздели производството и по този иск да се образува производство пред Габровския окръжен съд, който е компетентен да го разгледа. Доводите, че този иск е недопустим не са основание да се приеме, че такъв иск не е предявен, както е приел Габровският окръжен съд.

Въз основа на гореизложеното и на основание чл. 135, ал. 4 и ал. 7 от АПК съставът на Върховния административен съд и Върховния касационен съд

ОПРЕДЕЛИ:

КОМПЕТЕНТЕН да се произнесе по предявения от "Киви транс" - ООД (в несъстоятелност) - гр. Севлиево отрицателен установителен иск по чл. 292 от АПК е Административен съд - Велико Търново.

ИЗПРАЩА делото на Административен съд - Велико Търново.

Определението не подлежи на обжалване.

Определение № 76 от 6.08.2012 г. на ВАС по адм. д. № 67/2012 г., 5-членен с-в, докладчик съдията Йорданка Костова

 

чл. 135, ал. 4 АПК
Съдебното производство по чл. 135, ал. 4 от Административнопроцесуалния кодекс (АПК) е образувано по повдигнат спор от Административния съд Кюстендил с Районния съд Кюстендил, за подсъдност - за определяне на компетентния съд за произнасяне по исковата молба на Гюргена Миланова Габракова и Васил Венциславов Габраков, и двамата от с. Гичевци, обл. Кюстендил, подадена против Дирекция "Национален и строителен контрол" - гр. Кюстендил. Предявен е отрицателен установителен иск за признаване недължимост на суми по покана от 28.05.2012 г. с изх. № КН-2790-04-860 на Министерство на регионалното развитие и благоустройството, Дирекция "Национален и строителен контрол". Сумите представляват направени от ДНСК разходи по премахване на незаконен строеж.

Исковата молба, с правно основание чл. 124, ал. 1 ГПК и цена на иска 2210.13 лв., е подадена пред Районния съд Кюстендил, който с определение от 18.06.2012 г., постановено в закрито съдебно заседание по гр. дело № 1102/2012 г., е прекратил образуваното пред него съдебно производство и на основание чл. 128, ал. 2 във вр. с чл. 293, ал. 3 от АПК и е изпратил делото по компетентност на Административен съд Кюстендил.

Административния съд Кюстендил приел, че делото не му е подсъдно и с определение № 290/4.07.2012 г. по адм. дело № 168/2012 г. повдигнал спор за подсъдност. Изложил съображения че извършените разходи по премахване на незаконния строеж сами по себе си представляват вземания за разноски, свързани с изпълнението на индивидуален административен акт, които вземания обаче на основание чл. 269, ал. 2 от АПК се изпълняват по реда на ГПК. На основание чл. 135, ал. 4 от АПК изпратил делото на ВАС за определяне на подсъдност.

Настоящият смесен състав по чл. 135, ал. 4 АПК, като прецени становищата на съдилищата и писмените доказателства, приложени към предявения иск, намира, че делото е подсъдно на Районния съд Кюстендил, на основание следните съображения:

С исковата молба с правно основание чл. 124, ал. 1 ГПК ищците са предявили срещу Дирекция "Национален и строителен контрол" - гр. Кюстендил отрицателен установителен иск, за да установят, че не дължат на държавата разноски в размер на 2210.13 лв. от общ размер 3080.17 лв. по покана от 28.05.2012 г. с изх. № КН-2790-04-860 на Министерство на регионалното развитие и благоустройството, Дирекция "Национален и строителен контрол", направени във връзка с премахване на незаконен строеж

Търсената от ищците правна защита не може да се квалифицира като предявен отрицателен установителен иск по чл. 292 АПК. С този иск може да се оспори задължението - предмет на изпълнение, но само въз основа на факти, настъпили след издаването на изпълнителното основание. В настоящия случай се оспорва изпълнителното основание с довод за недължимост по основание и размер, което следва да бъде установено в исково производството по реда на ГПК.

Изпълнителните основания по АПК са разпоредени в чл. 268 от кодекса, а редът за образуване на изпълнителното производство, е подчинен на императивната норма на чл. 269, ал. 2 АПК. Съгласно тази норма, частните вземания на държавата и общините, вземанията за вреди от незаконосъобразни административни актове и от принудително изпълнение и другите частни вземания, породени или удостоверени от изпълнителните основания по чл. 268 от АПК, включително и вземания за разноски, какъвто е конкретният случай, се изпълняват по реда на Гражданския процесуален кодекс. Следователно след като процедурата по изпълнение на вземането за разноски се изпълнява по реда на ГПК на още по голямо основание исковото производство за установяване дължимостта следва да бъде проведено по същия този ред, т. е. исковия ред на ГПК.

Задължението на ищците не е породено от изпълнителните основания по чл. 268 АПК, поради което не може да се оспори по реда на чл. 292 АПК - длъжниците по поканата не разполагат с процесуалната възможност да предявят иск по чл. 292 АПК.

По изложените съображения подадената искова молба на Гюргена Миланова Габракова и Васил Венциславов Габраков, и двамата от с. Гичевци, обл. Кюстендил, подадена против Дирекция "Национален и строителен контрол" - гр. Кюстендил по чл. 124, ал. 1 ГПК е подсъдна (родово и местно) на Районния съд Кюстендил.

Водим от горното и на основание чл. 135, ал. 4 АПК, настоящият смесен съдебен състав,

ОПРЕДЕЛИ:

КОМПЕТЕНТЕН да разгледа делото по исковата молба на Гюргена Миланова Габракова и Васил Венциславов Габраков, и двамата от с. Гичевци, обл. Кюстендил, подадена против Дирекция "Национален и строителен контрол" - гр. Кюстендил, с правно основание чл. 124, ал. 1 от Гражданския процесуален кодекс за установяване недължимост на претенцията на ДНСК за разноски по премахване на незаконен строеж в размер на 2210.13 лв. от общ размер 3080.17 лв. по покана от 28.05.2012 г. с изх. № КН-2790-04-860 на Министерство на регионалното развитие и благоустройството, Дирекция "Национален и строителен контрол", е Районният съд Кюстендил.

ИЗПРАЩА делото по компетентност на Районния съд - град Кюстендил, за произнасяне по исковата молба.

Копие от определението да се изпрати на Административен съд Кюстендил.

Определението не подлежи на обжалване. 

Определение № 81 от 21.09.2012 г. на ВАС по адм. д. № 73/2012 г., 5-членен с-в, докладчик съдията Даниела Мавродиева

 

чл. 135, ал. 4 АПК
 

Съдебното производство е по чл. 135, ал. 4 от Административнопроцесуалния кодекс (АПК) Образувано е по повдигнат спор за подсъдност от Административния съд Русе - за определяне на компетентния съд за произнасяне по исковата молба на Цветанка Стефанова Маринова от гр. Русе, подадена против Община Русе. Предявен е отрицателен установителен иск за признаване за установено по отношение на Община - Русе, че публично задължение, установено с АКТ № СУД-014/4.04.2011 г. на Община Русе е погасено по давност, следователно е недължимо и не следва да бъде събирано по принудителен ред. Ищцата претендира разноски по делото. Направила е и особено искане, на основание чл. 389 ГПК да се допусне обезпечение на предявения иск, тъй като счита, че ако принудителното изпълнение продължи, то в последствие ще бъде затруднено възстановяването на събраните суми. Според Маринова са налице предпоставките на чл. 391, ал. 1, т. 1 ГПК - искът е подкрепен с убедителни писмени доказателства. Като обезпечителна мярка се сочи "Спиране на изпълнението по изпълнително дело № 889/2012 г. по описа на ЧСИ Иван Хаджииванов". Иска се издаването на обезпечителна заповед по чл. 395, ал. 3 ГПК.

Исковата молба е подадена пред Районния съд- гр. Русе, който с определение № 4389 от 8.05.2012 г., постановено в закрито съдебно заседание по гр. дело № 3601/2012 г., е прекратил образуваното пред него съдебно производство и на основание чл. 4, ал. 1 ЗМДТ във вр. с чл. 9б ЗМДТ и е изпратил делото по компетентност на Административен съд - гр. Русе. Съдът е приел, че с оглед разпоредбата на чл. 4, ал. 1 и чл. 9б ЗМДТ установяването, обезпечаването, събирането на местни данъци и такси се извършва по реда на ДОПК. Обжалването на свързаните с тях актове се осъществява по същия ред.

Административният съд - гр. Русе е приел, че делото не му е подсъдно и с определение № 24/20.07.2012 г. по адм. дело № 214/2012 г. повдигнал спор за подсъдност. Изложил съображения че в конкретния случай е налице едно от изключенията, визирани в разпоредбата на чл. 163, ал. 1 и ал. 3 ДОПК за неприложимост на процесуалния ред по ДОПК. Счел е, че в конкретния случай не са налице условията на чл. 128, ал. 1 и ал. 2 АПК, както и на чл. 266 и следващите от ДОПК, предвиждащи подведомственост на направеното искане пред административния съд. На основание чл. 135, ал. 5 във вр. с ал. 4 от АПК изпратил делото на състава по чл. 135, ал. 4 АПК за определяне на подсъдност.

Настоящият смесен петчленен състав по чл. 135, ал. 4 АПК, като прецени становищата на съдилищата и писмените доказателства, приложени към предявения иск, намира, че делото е подсъдно на Районен съд - гр. Русе по следните съображения:

С исковата молба, подадена по реда на ГПК ищцата е предявила срещу Община Русе отрицателен установителен иск, с искане да бъде признато за установено по отношение на Община - Русе, че публично задължение, установено с АКТ № СУД-014/4.04.2011 г. на Община Русе е погасено по давност, следователно е недължимо и не следва да бъде събирано по принудителен ред. Направено е и особено искане, на основание чл. 389 ГПК да се допусне обезпечение на предявения иск, тъй като счита, че ако принудителното изпълнение продължи, то в последствие ще бъде затруднено възстановяването на събраните суми.

Компетентността на административните съдилища е очертана в разпоредбата на чл. 128 АПК. Търсената от ищцата правна защита не може да се квалифицира като предявен отрицателен установителен иск по чл. 292 АПК, нито е налице хипотезата по чл. 128, ал. 1, т. 4 АПК, доколкото изпълнителното производство не е по АПК, а по ГПК. Защитата по чл. 128, ал. 1, т. 4 АПК и чл. 292 АПК е допустима единствено в изпълнително производство по реда на чл. 267 и следващите от АПК. Съгласно разпоредбата на чл. 9б, във вр. с чл. 4, ал. 2 ЗМДТ Общината има възможност да избира реда и органа, който да извърши принудителното изпълнение - публичния изпълнител по реда на ДОПК или съдебни изпълнители по реда на ГПК. В случая не може да намери приложение разпоредбата на чл. 266 и следващите от ДОПК, тъй като принудителното събиране на вземането не е по ДОПК. В конкретния случай общината е предпочела принудителното събиране на публичното задължение да се извърши от частен съдебен изпълнител по реда на ГПК. Образувано е изпълнително дело № 20128320400889 от ЧСИ Иван Хаджииванов. На ищцата е изпратена покана за доброволно изпълнение по реда на чл. 428, ал. 1 ГПК. Видно от доказателствата по делото изпълнението е по реда на ГПК.

Предявеният иск не може да се квалифицира и като такъв по чл. 128, ал. 2 АПК, доколкото в случая не се оспорва размера на установеното с влязъл в сила акт публично общинско вземане, нито се цели установяване съществуването или несъществуването на едно административно право или правоотношение, а се иска установяване на факт относно възможността за събиране по принудителен ред на едно публично общинско вземане. Искът се отнася до установяване на обстоятелство, което е от значение за законосъобразното развитие и приключване на изпълнителното производство, водено по реда на ГПК.

От друга страна в исковата молба е направено и особено искане за обезпечаване на предявения отрицателен установителен иск по реда на чл. 389 и следващите от ГПК. Административният съд не е компетентен да се произнася по подобен род искания, няма правомощия да спре изпълнително производство, провеждано по реда на ГПК.

След като процедурата по изпълнение на публичното общинско вземане се изпълнява по реда на ГПК на още по голямо основание исковото производство за установяване на възможността за събиране по принудителен ред на същото това публично вземане, следва да бъде проведено по същия този ред, т. е. исковия ред на ГПК.

По изложените съображения исковата молба на Цветанка Стефанова Маринова от гр. Русе, подадена против Община Русе е подсъдна (родово и местно) на Районния съд гр. Русе.

Водим от горното и на основание чл. 135, ал. 4 АПК, настоящият смесен съдебен състав

ОПРЕДЕЛИ:

КОМПЕТЕНТЕН да разгледа делото по исковата молба на Цветанка Стефанова Маринова от гр. Русе, подадена против Община Русе за установяване на недължимост на публично задължение, установено с АКТ № СУД-014/4.04.2011 г. на Община Русе, поради погасяването му по давност, е Районният съд - гр. Русе.

ИЗПРАЩА делото по компетентност на Районния съд - град Русе, за произнасяне по исковата молба.

Копие от определението да се изпрати на Административен съд Русе.

Определението не подлежи на обжалване. 
Определение № 83 от 20.12.2013 г. на ВАС по адм. д. № 57/2013 г., 5-членен с-в, докладчик съдията Ангел Калинов

Производството по делото е образувано по реда на чл. 135, ал. 4 АПК, по повдигнат спор за подсъдност между Административен съд - София-град и Софийски районен съд, относно кой съд е компетентен да разгледа исковата молба на Столично управление "Социално осигуряване" срещу Виктор Елефтериев Дамянов и предявения от последния насрещен иск.

Настоящият смесен състав от съдии на Върховния касационен съд и Върховния административен съд установи следното:

С влязло в сила решение № 2320/12.07.2010 г., постановено по административно дело № 2228/2009 г. на Административен съд София - град (АССГ), 12-ти състав, е отменено Решение № 40/18.02.2009 г. на Главния директор на СУСО и Разпореждане № 5203064664/2 от 16.09.2008 г. на Ръководителя по пенсионно осигуряване (ПО) в същото управление, по жалба на Виктор Елефтериев Дамянов от гр. София, разпоредено е изпращане на делото като административна преписка на Ръководителя по ПО при СУСО за издаване на ново разпореждане за следващия се размер на личната пенсия за осигурителен стаж и възраст на Виктор Елефтериев Дамянов за периода след 01.06.2003 г., като се съобрази постановеното с Разпореждане № 1/21.05.2003 г. на Ръководителя по ПО при СУСО и в съответствие с изложените в решението мотиви (съдържащи задължителни указания на съда по тълкуването и прилагането на закона), и е осъден главният директор на СУСО от бюджета на СУСО да заплати на Виктор Елефтериев Дамянов сумата от 857 лв. за разноски по делото.

По искане на Виктор Дамянов, като взискател, с изпълнително основание посоченото решение, е образувано изп. д. № 20138480400269 с ЧСИ Росица Апостолова, която по реда на чл. 277 АПК е отправила покана за доброволно изпълнение за сумите: 9 711,32 лв. главница, 700 лв. адвокатско възнаграждение по изпълнителното производство, както и такси по изпълнението и разноски 1 010,29 лв. до Столично управление "Социално осигуряване" (СУСО), като длъжник по изпълнението. Последният е предявил против Виктор Дамянов отрицателен установителен иск на основание чл. 439, ал. 1, във вр. с чл. 124, ал. 1 ГПК, че не дължи общо сумата 11421,61 лв. по същото решение. Образувано е гр. д. 15041/2013 г. на Софийски районен съд, гражданска колегия. С молба от 08.04.2013 г. СУСО, като посочва, че иска е с правно основание чл. 292 АПК, иска от съда да препрати делото по подсъдност на Административен съд София - град. С определение от 04.06.2013 г. Софийският районен съд, първо гражданско отделение, 39 - ти състав, в производството по чл. 293, ал. 3 АПК, прекратява производсвото по делото и го изпраща по компетентност на Административен съд София - град.

С определение № 5311 от 31.07.2013 г. по адм. д. № 6179/2013 г. Административен съд София - град второ отделение, 41-ви състав по реда на чл. 135 АПК е повдигнат настоящия спор за подсъдност, като е приел, че е приложима разпоредбата на чл. 269, ал. 2 АПК и принудителното изпълнение е по реда на ГПК.

В случая основния въпрос е дали е приложима разпоредбата на чл. 269, ал. 2 АПК или чл. 292 АПК.

Съгласно чл. 269, ал. 2 АПК частните вземания на държавата и общините, вземанията за вреди от незаконосъобразните административни актове и от принудително изпълнение и другите частни парични вземания, породени или удостоверени от изпълнителни основания по чл. 268, както и вземанията за разноски, свързани с изпълнението, се изпълняват по реда на ГПК. В решението, което е посочено като изпълнително основание по чл. 268 АПК не съществува парично задължение, което ще рече, че този текст от кодекса не е приложим. От друга страна е налице изпълнително основание по дял пети от АПК и тъй като е налице отрицателен установителен иск, същият може да се разгледа само по реда на чл. 292 АПК и компетентен да разгледа исковата молба и насрещния иск е Административен съд София - град. Относно допустимостта и основателността на исковете се произнася компетентния съд, а не настоящия.

Водим от горното и на основание чл. 135, ал. 4 и 7 АПК, смесеният състав от съдии при Върховния касационен съд и Върховния административен съд

ОПРЕДЕЛИ:

КОМПЕТЕНТЕН да разгледа исковата молба на Столично управление "Социално осигуряване" срещу Виктор Елефтериев Дамянов и предявения от последния насрещен иск е Административен съд София - град.

ИЗПРАЩА делото по подсъдност на Админстративен съд София - град.

Препис от решението да се изпрати на Софийски районен съд за сведение.

Определението не подлежи на обжалване.

Определение № 92 от 22.11.2012 г. на ВАС по адм. д. № 74/2012 г., 5-членен с-в, докладчик съдията Лозан Панов

Съдебното производство е по чл. 135, ал. 4 от Административнопроцесуалния кодекс (АПК).

Образувано е по повдигнат спор за подсъдност от Административния съд Русе - за определяне на компетентния съд за произнасяне по исковата молба на Кънчо Георгиев Маринов от гр. Русе, подадена против Община Русе. Предявен е отрицателен установителен иск за признаване за установено по отношение на Община - Русе, че публично задължение, установено с АКТ № СУД-013/04.04.2011 г. на Община Русе е погасено по давност, следователно е недължимо и не следва да бъде събирано по принудителен ред. Ищецът претендира разноски по делото. Направил е и особено искане, на основание чл. 389 ГПК да се допусне обезпечение на предявения иск, тъй като счита, че ако принудителното изпълнение продължи, то в последствие ще бъде затруднено възстановяването на събраните суми. Иска се и издаването на обезпечителна заповед по чл. 395, ал. 3 ГПК.

Исковата молба е подадена пред Районния съд- гр. Русе, който с определение № 4375 от 08.05.2012 г., постановено в закрито съдебно заседание по гр. дело № 3604/2012 г., е прекратил образуваното пред него съдебно производство и на основание чл. 4, ал. 1 ЗМДТ, във вр. с чл. 9б ЗМДТ и е изпратил делото по компетентност на Административен съд - гр. Русе. Съдът е приел, че с оглед разпоредбата на чл. 4, ал. 1 и чл. 9б ЗМДТ установяването, обезпечаването, събирането на местни данъци и такси се извършва по реда на ДОПК. Обжалването на свързаните с тях актове се осъществява по същия ред.

Административният съд - гр. Русе е приел, че делото не му е подсъдно и с определение № 21/24.07.2012 г. по адм. дело № 240/2012 г. повдигнал спор за подсъдност. Изложил е съображения, че в конкретния случай е налице едно от изключенията, визирани в нормата на чл. 163, ал. 1 и ал. 3 ДОПК за неприложимост на процесуалния ред по ДОПК. Счел е, че в конкретния случай не са налице условията на чл. 128, ал. 1 и ал. 2 АПК, както и на чл. 266 и следващите от ДОПК, предвиждащи подведомственост на направеното искане пред административния съд. На основание чл. 135, ал. 5, във вр. с ал. 4 от АПК е изпратил делото на състава по чл. 135, ал. 4 АПК за определяне на подсъдност.

Настоящият смесен петчленен състав по чл. 135, ал. 4 АПК, като прецени становищата на съдилищата и писмените доказателства, приложени към предявения иск, намира, че делото е подсъдно на Районен съд - гр. Русе по следните съображения:

С исковата молба, подадена по реда на ГПК ищецът е предявил срещу Община Русе отрицателен установителен иск, с искане да бъде признато за установено по отношение на Община - Русе, че публично задължение, установено с АКТ № СУД-013/04.04.2011 г. на Община Русе е погасено по давност, следователно е недължимо и не следва да бъде събирано по принудителен ред.

Компетентността на административните съдилища е очертана в разпоредбата на чл. 128 АПК. Търсената от ищецът правна защита не може да се квалифицира като предявен отрицателен установителен иск по чл. 292 АПК, нито е налице хипотезата по чл. 128, ал. 1, т. 4 АПК, доколкото изпълнителното производство не е по АПК, а по ГПК. Защитата по чл. 128, ал. 1, т. 4 АПК и чл. 292 АПК е допустима единствено в изпълнително производство по реда на чл. 267 и следващите от АПК. Съгласно разпоредбата на чл. 9б, във вр. с чл. 4, ал. 2 ЗМДТ Общината има възможност да избира реда и органа, който да извърши принудителното изпълнение - публичния изпълнител по реда на ДОПК или съдебни изпълнители по реда на ГПК. В случая не може да намери приложение разпоредбата на чл. 266 и следващите от ДОПК, тъй като принудителното събиране на вземането не е по ДОПК. В конкретния случай общината е предпочела принудителното събиране на публичното задължение да се извърши от частен съдебен изпълнител по реда на ГПК. Образувано е изпълнително дело № 20118320404074 от ЧСИ Иван Хаджииванов. На ищецът е изпратена покана за доброволно изпълнение по реда на чл. 428, ал. 1 ГПК. Видно от доказателствата по делото изпълнението е по реда на ГПК.

Предявеният иск не може да се квалифицира и като такъв по чл. 128, ал. 2 АПК, доколкото в случая не се оспорва размера на установеното с влязъл в сила акт публично общинско вземане, нито се цели установяване съществуването или несъществуването на едно административно право или правоотношение, а се иска установяване на факт относно възможността за събиране по принудителен ред на едно публично общинско вземане. Искът се отнася до установяване на обстоятелство, което е от значение за законосъобразното развитие и приключване на изпълнителното производство, водено по реда на ГПК.

От друга страна в исковата молба е направено и особено искане за обезпечаване на предявения отрицателен установителен иск по реда на чл. 389 и следващите от ГПК. Административният съд не е компетентен да се произнася по подобен род искания, няма правомощия да спре изпълнително производство, провеждано по реда на ГПК.

След като процедурата по изпълнение на публичното общинско вземане се изпълнява по реда на ГПК на още по голямо основание исковото производство за установяване на възможността за събиране по принудителен ред на същото това публично вземане, следва да бъде проведено по същия този ред, т. е. исковия ред на ГПК.

По изложените съображения исковата молба на Кънчо Георгиев Маринов от гр. Русе, подадена против Община Русе е подсъдна (родово и местно) на Районния съд гр. Русе.

Водим от горното и на основание чл. 135, ал. 4 АПК, настоящият смесен съдебен състав

ОПРЕДЕЛИ:

КОМПЕТЕНТЕН да разгледа делото по исковата молба на Кънчо Георгиев Маринов от гр. Русе, подадена против Община Русе за установяване на недължимост на публично задължение, установено с АКТ № СУД-013/04.04.2011 г. на Община Русе, поради погасяването му по давност, е Районният съд - гр. Русе.

ИЗПРАЩА делото по компетентност на Районния съд - град Русе, за произнасяне по исковата молба.

Копие от определението да се изпрати на Административен съд Русе.

Определението не подлежи на обжалване. 

№ 180 от 6.01.2011 г. на ВАС по адм. д. № 15802/2010 г., I о., докладчик съдията Искра Александрова

 
чл. 292 АПК
Производството е по реда на чл. 229 и сл. от АПК. 

Образувано е по частна жалба, подадена от Георги Буюклиев против определение № 2598/24.11.2010 г., постановено от Административен съд Бургас по адм. д. № 2320/2010 г. С обжалваното определение е оставена без разглеждане исковата молба на Георги Буюклиев против Българската държава чрез НАП, ТД-Бургас, Дирекция "Събиране", отдел "Принудително изпълнение", с която на осн. чл. 292 от АПК е предявен отрицателен установителен иск, че ищецът не дължи сумите по изпълнителен лист от 08.12.2005 г. издаден по НАХД № 3168/04 г. на районен съд-Бургас, въз основа на който е образувано изпълнително дело 2693/10 г. по описа на ТД на НАП-Бургас и е прекратено производството по адм. д. № 2320/10 г. За да постанови този резултат, съдът е приел, че съгласно чл. 292 от АПК задължението-предмет на изпълнение, може да се оспори чрез иск само въз основа на факти, настъпили след издаването на изпълнителното основание, а изпълнителните основания по смисъла на АПК са регламентирани в нормата на чл. 268 от АПК измежду които не попада соченото от ищеца - изпълнителният лист.

В частната жалба се твърди, че обжалваното определение е неправилно. Частният жалбоподател сочи, че неправилно съдът е направил констатация, че соченото изпълнително основание е изпълнителен лист. Жалбоподателят изтъква, че изпълнителното основание е актът въз основа на който е издаден изпълнителният лист, а в конкретния случай това е наказателно постановление № 506/29.09.04 г. на НОИ РУ "СО" гр. Бургас, което фигурира измежду изброените изпълнителни основания в чл. 209 ДОПК, която се явява приложимата разпоредба, тъй като се касае за публично вземане. Иска се отмяна на определението и връщане на делото за продължаване на съдопроизводствените действия.

Върховният административен съд, в настоящия съдебен състав преценява частната жалба като допустима, но неоснователна.

С предявения отрицателен установителен иск пред Административния съд в гр. Бургас, ищецът е искал да установи, че не дължи сумите по НП 506/04 г. на РУ"СО" Бургас, тъй като задълженията по него са погасени. Ищецът извежда извода си за погасяване на вземанията по въпросното НП от обстоятелствата, че СД"БУЮКСТРОЙ-БУЮКЛИЕВ И СИЕ" е в производство по несъстоятелност, че вземанията на държавата по НП не са приети и включени в списъка на приетите вземания срещу СД "БУЮКСТРОЙ-БУЮКЛИЕВ И СИЕ" - в несъстоятелност и по аргумент от чл. 739, ал. 1 от ТЗ, който гласи -"Непредявените в производството по несъстоятелността вземания и неупражнените права се погасяват".

Настоящият съдебен състав преценява определението на Бургаски административен съд за правилно като краен резултат, но по мотиви, различни от изложените в него. Основателно е възражението на частния жалбоподател, че изпълнителното основание в конкретния случай не е изпълнителният лист, а влязлото в сила наказателно постановление, което е измежду изпълнителните основания, визирани в чл. 209 ДОПК. В конкретния случай обаче не е налице положителната процесуална предпоставка за предявяване на иска, а именно факт/факти, настъпили след издаването на изпълнителното основание. Като такива факти ищецът сочи откритото производство по несъстоятелност на СД"БУЮКСТРОЙ-БУЮКЛИЕВ И СИЕ" и включването на вземането по въпросното постановление в списъка на предявените и неприети вземания към длъжника. сочените в исковата молба обстоятелства биха били релевантни в случай, че наказателното постановление установява задължения на дружеството в несъстоятелност, но в конкретния случай от данните по делото задълженията по наказателното постановление са за физическото лице-Георги Буюклиев, както впрочем е прието и с определение № 1/20.04.2005 г. на Бургаски окръжен съд, постановено по гр. д. № 144/04 г.

По тези съображения настоящият съдебен състав на касационната инстанция счита, че не са налице предпоставките на чл. 292 от АПК, поради което искът е недопустим. Обжалваното определение е правилно като краен резултат, макар и по мотиви, различни от изложените в него, поради което следва да бъде потвърдено.

Воден от горното Върховният административен съд

ОПРЕДЕЛИ:

ОСТАВЯ В СИЛА определение № 2598/24.11.2010 г., постановено от Административен съд Бургас по адм. д. № 2320/2010 г.

Определението е окончателно и не подлежи на обжалване. 

Определение № 1516 от 31.01.2013 г. на ВАС по адм. д. № 15340/2012 г., VII о., докладчик съдията Соня Янкулова

Производството е по чл. 229, ал. 1, т. 1 от Административнопроцесуалния кодекс (АПК).

Образувано е по частна жалба на "Мобилтел" ЕАД, седалище и адрес на управление гр. София, ул. "Кукуш" № 1 срещу определение № 5147 от 12.11.2012 г. на Административен съд, София град, постановено по административно дело № 10834/2012 г.

С обжалваното определение съдът отхвърлил искането на "Спектър Нет" ЕАД за спиране на изпълнението на покана за доброволно изпълнение, изх. № 12- 1.4904 от 5.09.2012 г., на председателя на Комисията за регулиране на съобщенията.

Частният жалбоподател - "Мобилтел" ЕАД (Мобилтел), счита определението за незаконосъобразно. Съдът служебно следи за процесуалната легитимация на страните, но не констатирал, че считано от 9.11.2012 г. "Спектър Нет" ЕАД е заличено в търговския регистър при Агенцията по вписванията, поради преобразуване чрез вливане в "Мобилтел" ЕАД, и не конституирал универсалния правоприемник. Съдът необосновано отхвърлил искането за спиране на поканата за доброволно изпълнение, тъй като не отчел, че решение № 1361 от 31.05.2012 г. на Комисията за регулиране на съобщенията, което е основание за изпълнението, е оспорено пред съда за неговата законосъобразност и производството е висящо. Не отчел, че изпълнението на процесната покана би лишило това висящо съдебно производство от предмет и довело до изгубване на правния интерес от оспорване на административния акт, което е именно вредата, която би настъпила при изпълнение на поканата за доброволно изпълнение. Съдът не отчел, че под заплахата от налагане на имуществена санкция, в изпълнение на разпореденото от Комисията и в предоставения едномесечен срок "Спектър Нет" ЕАД предприел действия по изменение на договорите за взаимно свързване. Сочи, че и в двата възможни случая е налице вреда за дружеството - ако изпълни поканата за доброволно изпълнение ще загуби активната си легитимация в съдебното производство срещу решение № 1361, а ако не изпълни поканата - ще подлежи на имуществена санкция. Моли съда да отмени обжалваното определение. Частният жалбоподател се представлява от адв. Елена Енчева-Атанасова, Софийска адвокатска колегия.

Ответникът по частната жалба - Комисията за регулиране на съобщенията (Комисията), счита същата за неоснователна. "Спектър Нет" ЕАД не посочил каквито и да било обстоятелства, които да обосновават необходимостта от спиране на изпълнението на оспорената покана за доброволно изпълнение. Декларирано е единствено, че съществува възможност да настъпят значителни или трудно поправими вреди, без да се сочат конкретно техния вид и размер и без да се представят доказателства за това. При доказана незаконосъобразност на оспорения административен акт твърдяните и недоказани вреди от имуществен характер биха могли да бъдат претендирани от молителя и обезщетени от страна на административния орган по исков ред. Счита, с оглед разпоредбата на чл. 277 ГПК, за неоснователно твърдението за неконституиране на правоприемника на "Спектър Нет" ЕАД в съдебното производство. Моли съда да остави без уважение жалбата. Ответникът се представлява от юрисконсулт Елица Байчева.

Върховният административен съд счита частната жалба за допустима - подадена е от надлежна страна, в срока по чл. 230 АПК и срещу подлежащ на обжалване съдебен акт.

Разгледана по същество частната жалба е неоснователна.

За да постанови обжалваното определение съдът приел от фактическа страна, че на "Спектър Нет" ЕАД е изпратена покана за доброволно изпълнение, изх. № 12-01-4904 от 5.09.2012 г., на председателя на Комисията за регулиране на съобщенията. С поканата дружеството било задължено да изпълни задълженията си, произтичащи от решение № 1361 от 31.05.2012 г. на Комисията за регулиране на съобщенията в определения срок. Приел, че в съдебното производство дружеството не посочило каквито и да било обстоятелства, които да обосновават необходимостта от спиране на изпълнението на оспорената покана за доброволно изпълнение. Декларирало единствено, че съществува възможност от настъпване на значителни или трудно поправими вреди, без да се сочи конкретно техния вид и размер и без да се представят доказателства в подкрепа на това. Въз основа на така установените факти съдът приел от правна страна, че спирането на изпълнението на акт на орган на изпълнението е вид обезпечение на оспорването, което цели да предотврати осъществяването на порочно разпоредени с акта правни последици и с оглед на разпоредбата на чл. 297, ал. 4 АПК съдът може да го разпореди, но при наличие на предпоставките на чл. 166, ал. 4 във вр. с ал. 2 във вр. с чл. 60, ал. 1 АПК. Тъй като последните не са налице съдът приел искането за неоснователно и го отхвърлил.

Обжалваното определение е недопустимо.

Релевираните от частния жалбоподател отменителни доводи са два - неправилно конституиране на страна в производството и необоснованост на извода на съда за липса на доказани значителни или трудно поправими вреди от изпълнението на поканата за доброволно изпълнение.

По конституирането на страните:

От доказателствата по делото е видно, че:

1. С протоколно решение № 25 от 23.08.2012 г. Комисията за регулиране на съобщенията, на основание чл. 276, ал. 1 и чл. 277, ал. 1 АПК, решила да започне изпълнително производство срещу "Спектър Нет" ЕАД за изпълнение на задълженията, произтичащи от решение № 1361 от 31.05.2012 г. на Комисията и възложила на председателя на Комисията да изпрати покана за доброволно изпълнение на дружеството.

2. Поканата била получена от "Спектър Нет" ЕАД на 17.09.2012 г.

3. Жалбата срещу поканата с искане за спиране на нейното изпълнение била подадена до съда от "Спектър Нет" ЕАД на 18.09.2012 г.

4. На 9.11.2012 г. "Спектър Нет" ЕАД бил заличен в търговския регистър поради преобразуването му чрез вливане в "Мобилтел" ЕАД.

5. Обжалваното определение е постановено на 12.11.2012 г.

Видно от доказателствата безспорно е, че към датата на постановяване на обжалваното определение "Спектър Нет" ЕАД е престанал да съществува поради вливането си в Мобилтел. Налице е приемство в процеса - чл. 227 ГПК, който следва да намери приложение в съдебното производство по обжалване на действията на органа по изпълнението макар и в дял пети "Изпълнение на административните актове и съдебните решения" на Административнопроцесуалния кодекс да няма изрично препращане към разпоредбите на Гражданскопроцесуалния кодекс така, както това е направено в дял трети "Производства пред съд" чрез разпоредбата на чл. 144 АПК. Безспорна е аналогията с правоприемството в съдебното производство по оспорване на административни актове, поради което празнотата следва да бъде запълнена чрез прилагане по analogia legis на нормата на чл. 227 ГПК.

При прекратяване на съществуването на юридическото лице поради вливането му в друго приемащото дружество става негов законен правоприемник - чл. 262 от Търговския закон. Следователно от датата на вписване на вливането именно частният жалбоподател е страна в производството по оспорване на поканата за доброволно изпълнение и по искането за спиране на нейното изпълнение като е обвързан от положението, в което процесът се е намирал в деня на заместването. Съдебното производство е образувано по искането за спиране на изпълнението на поканата за доброволно изпълнение, и с оглед на разпоредбата на чл. 297, ал. 4 във вр. с ал. 1 АПК, няма изискване да бъде проведено открито съдебно заседание, поради което съдът се произнесъл в закрито заседание, без да призовава страните. С оглед на това той не би могъл да получи информация за прекратяването на юридическото лице и да предприеме действия за конституиране на правоприемника освен ако самият правоприемник не го информира надлежно. Това той не е сторил, но правата му са надлежно защитени, тъй като първо, не са извършени каквито и да било процесуални действия от страна по делото без участието на правоприемника, и второ, именно поради правоприемството неговата частна жалба е допустима и това гарантира защитата на правата му.

Видно от изложеното липсата на нарочно определение за конституиране на правоприемника в случая не е съществено нарушение на съдопроизводствените правила и не е довело до нарушаване правото на защита на частния жалбоподател.

По необосноваността на съдебния акт:

Частният жалбоподател счита за необоснован извода на съда, че не са доказани значителни и трудно поправими вреди.

Преценката за обосноваността на изводите на съда задължително се прехожда от преценка за допустимостта на искането за спиране на изпълнението на поканата за доброволно изпълнение, тъй като именно тази преценка предопределя допустимостта на обжалвания съдебен акт. Преценката за допустимост съдът е длъжен да извърши преди да провери правилността на обжалвания съдебен акт.

Практиката да се разделят в две отделни, самостоятелни съдебни производства оспорването на акта и на искането за неговото спиране ярко илюстрира в настоящия случай трудностите, пред които съдът е изправен. По принцип спирането на изпълнението на един административен акт е способ за защита правата и интересите на адресата му, но само тогава, когато самия акт подлежи на обжалване. Т. е. съдът не може да се произнесе по искането за спиране на изпълнението на един акт, без да вземе отношение по допустимостта на неговото обжалване.

Какво показва настоящият случай?

На частния жалбоподател е връчена покана за доброволно изпълнение на невлязъл в сила, но с допуснато предварително изпълнение административен акт. Какво поискал частният жалбоподател - оспорил законосъобразността на поканата и поискал спиране на изпълнението й.

Поканата за доброволно изпълнение не е нито акт, нито действие на органа по изпълнението, което подлежи на съдебен контрол.

По принцип създадените с годно, по смисъла на чл. 268 АПК, изпълнително основание задължения подлежат на доброволно изпълнение. Тогава, когато то не е осъществено в определения срок законодателят е създал възможност целения материалноправен резултат да бъде осъществен чрез упражняването спрямо длъжника на държавна принуда. За да се гарантират правата на органа по изпълнението и на длъжника законодателят е създал изпълнителното производство. То е сложен динамичен състав, поредица от актове и действия на изпълнителния орган и на длъжника.

За да гарантира правата на длъжника и като ярка демонстрация на предпочитания от държавата способ на доброволно изпълнение на задълженията законодателят е приел, че първото действие на органа по изпълнението, след като вземе решение за започване на изпълнението по смисъла на чл. 276, ал. 1 АПК и преди да пристъпи към действията по принудително изпълнение, е отправянето до длъжника на покана за доброволно изпълнение.

Какъв е характерът на поканата за доброволно изпълнение? Е ли тя действие или акт (постановление) на органа по изпълнението, който с оглед на разпоредбата на чл. 294 АПК подлежи на обжалване по съдебен ред?

Видно от наименованието на акта той има характер на уведомление за съществуването на дължимо задължение. Този му характер се установява и от съдържанието на поканата. Тя не определя нито дължимостта и размера на задълженията, нито е основание за предприемане на принудително изпълнение по аргумент от чл. 268 АПК. Поканата само информира длъжника за субективното право на вземане на органа и за възможността доброволно да погаси кореспондиращото на това право задължение. Целта на поканата е да даде възможност на длъжника доброволно да погаси задълженията преди да се пристъпи към действията по принудителното изпълнение.

Освен че не е пораждащ задълженията акт, че не е основание за образуване на принудителното изпълнително производство поканата сама по себе си не засяга по какъвто и да е начин права и законни интереси на длъжника в процеса на изпълнение на задълженията. Тя се явява негова (на процеса на принудителното изпълнение) задължителна законова предпоставка, елемент от динамичния фактически състав на изпълнението и неизпращането й може да опорочи образуваното изпълнително производство, но тя не е акт, който едностранно определя материално правоотношение между адресата и адресанта. Тя не е и действие по принудително изпълнение, тъй като към тези действия органът може да пристъпи едва след като изпрати поканата.

Следва ясно да се разграничат релевантния за изпълнителното производство юридически факт - връчването на поканата за доброволно изпълнение (1), който поражда право на защита на длъжника било срещу удостовереното в изпълнителното основание материално право, било срещу незаконосъобразното, с оглед наличието на законови пречки, принудително изпълнение, от съдържанието на поканата (2), което има само известителна функция. Известителния, уведомителния характер на поканата прави обжалването й, при липса на изрична правна възможност, недопустимо, а осъществяването на релевантния юридически факт - връчването, е гарантирано от заплахата за опорочаване на следващите действия на сложния фактическия състав и с оглед на това на цялото изпълнително производство.

Какво по принцип може да обжалва длъжникът? Той или оспорва задължението, предмет на изпълнението, и тогава защитата му следва да се осъществи по реда на чл. 292 АПК, или счита, че макар да е налице годно изпълнително основание съществуват други обстоятелства - погасяващи или отлагателни, които налагат прекратяване на изпълнителното производство, и тогава защитата му ще се осъществи по реда на чл. 294 АПК.

Когато длъжникът счита, че е налице липса на изпълняемо материално задължение той ще се защити чрез отрицателен установителен иск по чл. 292 АПК. Макар да не е посочено изрично в чл. 293 АПК безспорно по искане на длъжника в това производство съдът може да спре принудителното изпълнение. Т. е. в рамките на срока на поканата за доброволно изпълнение длъжникът може да защити правата си включително и чрез спиране на изпълнителното производство.

Когато длъжникът, след като получи поканата за доброволно изпълнение, счита, че изпълнителното производство е недопустимо или е налице порочно действие или бездействие на изпълнителния орган, поради които изпълнителното производство не следва да бъде осъществено трябва, за да защити правата си, незабавно да поиска от органа прекратяване на производството на някое от визираните в чл. 282, ал. 1 АПК основания. Отказа на органа по изпълнението да прекрати изпълнителното производство подлежи на обжалване в седемдневен срок от постановяването му, а ако в седемдневен срок от сезирането органът не се произнесе бездействието му подлежи безсрочно на обжалване. Т. е. в рамките на срока за доброволно изпълнение (четиринадесет дни) длъжникът може да осъществи защитата на правата си, които счита, че са нарушени от образуването на изпълнително производство, за което са налице основания за прекратяване. В хода на съдебното производство по обжалване на отказа да се прекрати производството по искане на длъжника съдът може да разпореди спирането му - чл. 297, ал. 4 АПК. Законодателят не е посочил обстоятелства, при които това е допустимо, т. е. преценката е предоставена изцяло на съда.

Следователно с връчването на поканата за доброволно изпълнение длъжникът се поставя във възможност да защити правата си. Те обаче са нарушени не от поканата, а от други юридически факти. Поради това действието по връчване на поканата за доброволно изпълнение не отговаря на основния критерий за допустимост на обжалването - засягането на права и законни интереси. Общата разпоредба на чл. 294 АПК не следва да се тълкува в смисъл, че всеки акт, действие или бездействие, независимо дали засяга или не права на длъжника подлежи на обжалване. Такова разширително тълкуване противоречи на конституционния принцип за обжалваемост на административните актове при наличие на засягане, както и на целта на изпълнителното производство - да осигури в разумен срок признатото на органа право на изпълнение при защита правата на длъжника. Тези действия, които не засягат правата на длъжника не подлежат на обжалване.

Видно от изложеното поканата за доброволно изпълнение не е акт, който подлежи на обжалване. Тя е действие на органа по изпълнението, което обаче не отговаря на изискванията за допустимост на обжалването. Щом действието не подлежи на обжалване недопустимо е и искането за неговото спиране. Съдът счита за необходимо изрично да посочи, че изоставя практиката си в постановените от него определение № 14541 от 1.12.2009 г. по административно дело № 13211/2009 г. и определение № 7916 от 5.06.2012 г. по административно дело № 5921/2012 г.
Като не съобразил изложеното, а се е произнесъл по основателността на искането за спиране на изпълнението на поканата за доброволно изпълнение съдът постановил недопустим съдебен акт. Същият следва да бъде обезсилен и съдебното производство прекратено.

Водим от горното и на основание чл. 221, ал. 2 във вр. с чл. 236 АПК Върховният административен съд,

ОПРЕДЕЛИ:

ОБЕЗСИЛВА определение № 5147 от 12.11.2012 г. на Административен съд, София град, постановено по административно дело № 10834/2012 г.

ПРЕКРАТЯВА съдебното производство по административно дело № 15340/2012 г. по описа на Върховния административен съд.

ОПРЕДЕЛЕНИЕТО не подлежи на обжалване. 

Решение № 146 от 5.01.2011 г. на ВАС по адм. д. № 14151/2010 г., II о., докладчик председателят Георги Ангелов

 

чл. 292 АПК
 

Касаторът е обжалвал решението от 7.07.2010 г. по адм. д. № 279/09 г. на Видинския административен съд, в частта, с която е отхвърлен искът му против ДНСК и са прекратени останалите му искове, че не дължи премахването на гараж, построен без проект и строително разрешение, заповедта за което е влязла в сила, поради вредите от премахването му за цялата сграда.

Производството е по чл. 208 и сл. АПК. 

Ответниците не са взели становища по касационната жалба, прокурорът заключава, че е неоснователна.

1. Решението в частта си за отхвърлянето на този иск е недопустимо.

Съгласно чл. 292 АПК дължимостта на изпълнението може да се оспори само въз основа на факти, настъпили след влизането в сила на изпълнителното основание, станало в случая с потвърждаването от съда на заповедта за премахването на гаража. Твърденият факт на нарушаване на целостта на сградата, дори и да съществува, не е ново обстоятелство, тъй като е бил наличен и преди този момент. По тази причина исковете на основание на него са били недопустими, включително този срещу ДНСК.

Следва решението в тази част да се обезсили, а делото да се прекрати - чл. 221, ал. 3 АПК.

2. По същото съображение решението по тези искове в прекратителната си част е законосъобразно и следва да остане в сила - чл. 221, ал. 2 вр. чл. 218 АПК. 

Воден от горното Върховният административен съд,

РЕШИ:

Обезсилва решението от 7.07.2010 г. по адм. д. № 279/09 г. на Видинския административен съд в частта, в която е отхвърлен искът против Дирекцията за Национален строителен контрол за недължимост на премахването на гаража поради опасност за целостта на цялата сграда и прекратява делото по този иск.

Оставя в сила решението в прекратителната му част по отношение на останалите искове на това основание.

Решението не подлежи на обжалване. 

Решение № 669 от 15.01.2013 г. на ВАС по адм. д. № 11464/2012 г., II о., докладчик съдията Любомира Мотова

 

Съгласно чл. 292 АПК, задължението, предмет на изпълнението може да се оспори чрез иск само въз основа на факти, настъпили след издаване на изпълнителното основание. Когато това изпълнително основание е оспорено по съдебен ред фактите, настъпили до момента на приключване на устните състезания в последната инстанция по същество се считат преклудирани.

Съгласно чл. 285, ал. 1 АПК, ако специален закон не разпорежда друго, изпълнителното основание не се привежда в изпълнение, ако са изминали 5 години от влизането му в сила, като давността не се прилага служебно. По принцип давността като институт на правото може да се претендира чрез възражение (чл. 282, ал. 1, т. 9 АПК) или чрез иск (чл. 292 АПК). Погасителната давност като юридически факт е факт от време, с изтичането на който настъпват определени правни последици - погасяване на вземане и преклудиране възможността за изпълнението.

Производството е по реда на чл. 208 и сл. от Административнопроцесуалния кодекс (АПК).

Образувано е по касационна жалба на Милка Панкова Станчева и Емил Петров Станчев, двамата от гр. Варна против решение № 1963/20.07.2012 г. на Административен съд - Варна, постановено по адм. дело № 2170/2012 г.

С доводи за неправилност на решението поради нарушение на материалния закон и необоснованост се иска неговата отмяна и постановяване на друго по същество.

Ответникът началник на РДНСК - Североизточен район не взема становище.

Ответната страна началника на ДНСК - София не изразява становище по касационната жалба.

Заключението на представителя на Върховната административна прокуратура е за неоснователност на жалбата.

Върховният административен съд, състав на второ отделение намира касационната жалба за допустима - подадена срещу подлежащо на касационно обжалване съдебно решение, от страна по делото, за която то е неблагоприятно и в срока по чл. 211, ал. 1 АПК, а разгледана по същество за неоснователна.

С обжалваното решение Административен съд - Варна е отхвърлил предявения от жалбоподателите иск с правно основание чл. 292 АПК с петитум да бъде признато, че не дължат изпълнение на влезлите в сила заповед № РД-14-1327/05.06.2006 г. на зам. началника на ДНСК и заповед № ДК-02-ВН-23/24.03.2008 г. на началника на РДНСК - Варна за премахване на незаконен строеж поради настъпване след влизането им в сила на факти и изтекла погасителна давност по чл. 285, ал. 1 АПК.

За да постанови този правен резултат, съдът въз основа на доказателствата по делото е приел, че те отразяват факти, които са съществували към момента на влизане в сила на съдебните актове при оспорване на заповедите по съдебен ред и съгласно чл. 292, ал. 1 АПК възраженията на ищците следва да се считат преклудирани. Първоинстанционният съд приема за неоснователни и твърденията на жалбоподателите за погасено по давност задължение за премахване на процесната сграда, тъй като не са изминали пет години от влизане в сила на изпълнителните основания.

Така постановеното решение е валидно, допустимо и правилно.

Съгласно чл. 292 АПК задължението, предмет на изпълнението може да се оспори чрез иск само въз основа на факти, настъпили след издаване на изпълнителното основание. Когато това изпълнително основание е оспорено по съдебен ред фактите, настъпили до момента на приключване на устните състезания в последната инстанция по същество се считат преклудирани. Представените от ищците в хода на съдебното производство пред административния съд становища, заключение на вещо лице, конструктивна експертиза и доклад за инженерно-геоложко проучване, отразяват факти, които са съществували към момента на влизане в сила на съдебните актове при оспорване на заповедите по съдебен ред и по силата на чл. 292, ал. 1 АПК възраженията на касаторите следва да се считат преклудирани. Искът по цитираната разпоредба може да бъде основан единствено на нови обстоятелства, които са изменили или погасили подлежащото на изпълнение задължение.

Изложените в касационната жалба доводи за неправилност на атакувания с нея съдебен акт не могат да бъдат споделени. Административният съд е събрал и подробно коментирал относимите за правилното решаване на спора доказателства, проследил е хронологически правнорелевантните факти, посочил е последователно постановените административни и съдебни актове, отнасящи се до спорния въпрос, и след задълбочено обсъждане, е извел правилни и законосъобразни изводи, които се възприемат изцяло от настоящата инстанция. Обосновано съдът е приел, че представените от ищците документи не установяват

факти, настъпили след издаването на индивидуалните административни актове, поради което нямат за последица изменение, отмяна или погасяване на изпълняемото материално задължение, което е обусловено от изпълнителното основание - влезлите в сила заповеди на зам. началника на ДНСК и на началника на РДНСК - Варна.

Във връзка с възражението за изтекла давност по чл. 285, ал. 1 АПК, първоинстанционният съд е изложил законосъобразни мотиви, които се споделят от настоящия състав. Съгласно чл. 285, ал. 1 АПК, ако специален закон не разпорежда друго, изпълнителното основание не се привежда в изпълнение, ако са изминали 5 години от влизането му в сила, като давността не се прилага служебно. По принцип давността като институт на правото може да се претендира чрез възражение (чл. 282, ал. 1, т. 9 АПК) или чрез иск (чл. 292 АПК). Погасителната давност като юридически факт е факт от време, с изтичането на който настъпват определени правни последици - погасяване на вземане и преклудиране възможността за изпълнението. В случая петгодишният давностен срок не е изтекъл поради следното: заповед № РД-14-1327/05.06.2006 г. на зам. началника на ДНСК е влязла в сила на 11.12.2009 г., а заповед № ДК-02-ВН-23/24.03.2008 г. на началника на РДНСК - Варна на 13.09.2008 г., поради което и не е налице хипотезата на чл. 285, ал. 1 АПК, тъй като не са изминали пет години от влизане в сила на изпълнителните основания - посочените заповеди.

При неоснователност на касационните основания обжалваното решение следва да бъде оставено в сила.

Водим от горното Върховният административен съд, второ отделение, на основание чл. 221, ал. 2 АПК,

РЕШИ:

ОСТАВЯ В СИЛА решение № 1963/20.07.2012 г. на Административен съд - Варна, постановено по адм. дело № 2170/2012 г.

РЕШЕНИЕТО не подлежи на обжалване. 

Решение № 1317 от 2.02.2010 г. на ВАС по адм. д. № 11193/2009 г., II о., докладчик съдията Николай Гунчев

 

чл. 292 АПК, 

чл. 293 АПК
Производството по делото е по реда на чл. 208 и сл. от АПК. 

Образувано е по касационна жалба на Евгени Димитров Антов, подадена чрез адв. Марков, против решение № 60/2009 г., постановено от Административен съд София - град по административно дело № 2322/2009 г. по описа на съда, с което е отхвърлен искът му по оспорване на задължението за премахване на незаконен строеж, предмет на заповед № РД-14-773/29.12.2005 г. на началника на ДНСК. Решението се счита неправилно, претендира се отмяната му и решаване на спора по същество чрез уважаване на предявения иск. В съдебно заседание касаторът, редовно призован, не се явява и не се представлява.

Ответната страна - началникът на ДНСК, редовно призован, не изпраща представител и не депозира писмено възражение по допустимостта и основателността на касационната жалба.

Представителят на Върховната административна прокуратура дава мотивирано заключение за неоснователност на касационната жалба.

Върховният административен съд, в настоящия си състав при второ отделение, за да се произнесе, съобрази следното:

Касационната жалба е подадена в срок от надлежна страна, поради което е процесуално допустима.

Разгледана по същество, същата е неоснователна.

За да отхвърли отрицателният установителен иск, основан на разпоредбата на чл. 292 от АПК, с който ищецът, с твърдение за настъпили нови факти след издаване на изпълнителното основание, оспорва задължението си по изпълнение на влязлата в сила Заповед № РД-14-773/29.12.2005 г. за премахване на незаконен строеж, издадена на основание чл. 225 от ЗУТ, първостепенният съд е посочил, че Антов основава твърденията си и ангажира доказателства, които не представляват нови факти по смисъла на чл. 292 от АПК. Представените с исковата молба Скица № 1/20.12.2006 г. и Конструктивно становище на инж. Николова от 30.09.2008 г., са новосъздадени документи, които не удостоверяват наличие на факти, настъпили след 11.07.2006 г. (датата на влизане в сила на процесната заповед), които изключват или погасяват задължението за премахване на незаконен строеж, установен с влязъл в сила административен акт. Последните биха били относими в производство за установяване законността на процесния строеж, но са неотносими в конкретния случай, доколкото този въпрос е решен с влязъл в сила административен акт и не подлежи на преразглеждане по реда на чл. 292 от АПК. 

Като извърши служебно проверка на основание чл. 218, ал. 2 от Административнопроцесуалния кодекс и въз основа на фактите, установени от административния съд, съгласно чл. 220 от АПК, настоящият съдебен състав намира, че обжалваното решение е валидно и допустимо, като е постановено по отношение на акт, който подлежи на съдебен контрол, а произнасянето е извършено от компетентен съд в рамките на правомощията му. При постановяване на решението си съдът надлежно и аргументирано е обсъдил всички факти от значение за спорното право и е приложил правилно материалния закон. Не са допуснати съществени нарушения на съдопроизводствените правила, поради което оспореното решение ще следва да бъде оставено в сила.

Изложените в касационната жалба доводи за неправилност на атакувания с нея съдебен акт не могат да бъдат споделени. Административният съд е събрал и подробно коментирал относимите за правилното решаване на спора доказателства, проследил е хронологически правнорелевантните факти, посочил е последователно постановените административни и съдебни актове, отнасящи се до спорния въпрос, и след задълбочено обсъждане, е извел правилни и законосъобразни изводи, които се възприемат изцяло от настоящата инстанция. Обосновано съдът е приел, че представените от ищеца документи не съдържат факти, настъпили след издаването на индивидуалния административен акт, поради което нямат за последица изменение, отмяна или погасяване на изпълняемото материално задължение, което е обусловено от изпълнителното основание - влязлата в сила заповед на началника на ДНСК. Доколкото представените от ищеца в хода на съдебното производство пред административния съд скица и конструктивно становище, отразяват факти, които са съществували към момента на влизане в сила на съдебния акт за прекратяване на съдебно-административното производство по оспорване заповедта на ДНСК, по силата на чл. 292, ал. 1 от АПК възраженията на касатора следва да се считат преклудирани. Искът по цитираната разпоредба може да бъде основан единствено на нови обстоятелства, които са изменили или погасили подлежащото на изпълнение задължение.

Ето защо, при установените в процеса фактически данни, с основание съдът е преценил като ирелевантни основните доводи на жалбоподателя. Новосъздадените писмени документи, които не удостоверяват настъпването на нови факти (противно на голословните твърдения на касатора) след издаване заповедта за премахване на незаконен строеж, представляваща изпълнително основание по смисъла на чл. 268, ал. 1 от АПК, са неотносими за казуса при наличие на влязъл в сила административен акт.

Исковата защита по реда на чл. 292 - 293 от АПК не е способ за заобикаляне на закона чрез ревизия на стабилен административен акт след отпадане на възможността за това. В случая са водени няколко съдебни процеса, всички те приключили окончателно, поради което и законосъобразно, след като изпълнителното основание - Заповед № РД-14-773/29.12.2005 г. началникът на ДНСК, е влязла в законна сила, е започнал изпълнителният процес по премахването.

Гореизложеното обуславя извода, че решението, подложено на касация, е правилно и като такова следва да бъде оставено в сила.

Мотивиран така и на основание чл. 221, ал. 2, предложение 1 от АПК, Върховният административен съд, второ отделение, в настоящият съдебен състав,

РЕШИ:

Оставя в сила Решение № 60/2009 г., постановено от Административен съд София - град по административно дело № 2322/2009 г. по описа на съда.

Решението е окончателно. 

Решение № 1998 от 12.02.2014 г. на ВАС по адм. д. № 13883/2013 г., II о., докладчик съдията Галина Солакова

 

чл. 285, ал. 1 АПК
чл. 292 АПК
§ 16 ПР ЗУТ
§ 127 ПЗР ЗУТ
 

Съгласно чл. 292 АПК задължението, предмет на изпълнение, може да се оспори чрез иск само въз основа на факти, настъпили след издаването на изпълнителното основание

Решение № 2060 от 13.02.2014 г. на ВАС по адм. д. № 11507/2013 г., II о., докладчик председателят Ангел Калинов

Производството е по чл. 208 и сл. АПК и е образувано по жалба на началника на ДНСК срещу решение № 1200 от 2.07.2013 г. по адм. д. № 418/2013 г. на Благоевградски административен съд, като се иска отмяна на същото и да се постанови друго, с което да се отхвърли иска изцяло.

Ответникът по жалбата взема становище да се остави в сила решението.

Заключението на прокурора е, че жалбата е неоснователна.

Върховният административен съд - второ отделение приема, че касационната жалба е допустима, но разгледана по същество е неоснователна.

В случая петгодишната, погасителна давност е започнала да тече от 12.07.2006 г. и е изтекла на 12.07.2011 г., а поканата за доброволно изпълнение е от 8.04.2013 г. Това от една страна е основание за прекратяване на изпълнителното производство по чл. 282, ал. 1, т. 9 АПК, при възражение на длъжника и от друга страна е основание за уважаване на отрицателния установителен иск по чл. 292 АПК, каквото е извършил административният съд. Ето защо законосъобразното решение следва да се остави в сила. Искането за разноски е направено своевременно и е основателно за 250 лв. адвокатско възнаграждение. Ето защо касатора следва да ги изплати.

По изложените съображения и на основание чл. 221, ал. 2 АПК Върховният административен съд - второ отделение

РЕШИ:

ОСТАВЯ В СИЛА решение № 1200 от 2.07.2013 г. по адм. д. № 418/2013 г. на Благоевградски административен съд.

ОСЪЖДА ДИРЕКЦИЯТА ЗА НАЦИОНАЛЕН СТРОИТЕЛЕН КОНТРОЛ да заплати на Димитър Георгиев Полимеров сумата 250/двеста и петдесет/ лв. разноски по делото.

Решението не подлежи на обжалване.

Решение № 2813 от 24.02.2011 г. на ВАС по адм. д. № 11009/2010 г., IV о., докладчик съдията Кремена Хараланова

 

чл. 208 и сл. АПК
 

Производството по делото е по реда на чл. 208 и сл. от Административнопроцесуалния кодекс /АПК/. 

Образувано е по касационна жалба, подадена от председателя на Държавна комисия по стоковите борси и тържищата /ДКСБТ/, чрез процесуален представител юрисконсулт Мирослава Бонева, против решение № 1716/1.06.2010 г. постановено по адм. дело № 2467/2010 г. по описа на Административен съд - София град, II отделение, 27-ми състав, с което на основание чл. 292 АПК е прието за установено по отношение на ДКСБТ, че "Симеон Симеонов" ЕООД - гр. София не дължи сумата от 3 500 лв, представляваща имуществена санкция наложена му с влязло в сила наказателно постановление № 408/1.02.2002 г. на председателя на ДКСБТ, тъй като посоченото публично държавно вземане е погасено по давност, а на основание чл. 128, ал. 2 АПК - че търговското дружество не дължи лихви върху посочената сума за периода 19.01.2004 г. - 15.02.2010 г., определени в изпратената му покана за доброволно изпълнение в размер на 2 821.27 лв. В жалбата са наведени доводи за недопустимост на решението, като постановено по недопустими искове, а в отношение на евентуалност - че е неправилно, като постановено в нарушение на съдопроизводствените правила и материалния закон. Претендира се неговото обезсилване, а при констатиране на отменителните основания по чл. 209, т. 3 АПК - отмяната му с произтичащите от това последици.

Ответната страна "Симеон Симеонов" ЕООД - гр. София, представлявано от адвокат Матеева, в писмено становище и открито съдебно заседание по съществото на спора моли съда да отхвърли касационната жалба като неоснователна, по съображения относно правилността на атакувания съдебен акт.

Прокурорът от Върховна административна прокуратура дава заключение за основателност на касационната жалба, като излага доводи за недопустимост на първоинстанционното решение.

Касационната жалба е подадена в срока по чл. 211 АПК, от легитимирано лице, поради което е допустима. Разгледана по същество същата е основателна, по следните съображения:

Първоинстанционното производство е образувано по искова молба подадена от "Симеон Симеонов" ЕООД - гр. София срещу Държавната комисия по стоковите борси и тържищата. От дружеството са изложени твърдения, че е получило покана за доброволно изпълнение, по изпълнително дело образувано от частен съдебен изпълнител при условията на чл. 2, ал. 3 от Закона за частните съдебни изпълнители, за принудителното изпълнение на публично държавно вземане по влязло в сила наказателно постановление № 408/1.02.2002 г. на председателя на ДКСБТ, с което му е наложена имуществена санкция от 3 500 лв., ведно с лихви върху тази сума за периода 19.01.2004 г. - 15.02.2010 г. в размер на 2 821.27 лв. Наведени са доводи, че задължението за изплащане на имуществената санкция е погасено по давност на основание чл. 82 ЗАНН, както и че върху нея /тъй като е идентична по характер с глобите, налагани на физическите лица по реда на ЗАНН/ не се дължат лихви с оглед чл. 175, ал. 3 ДОПК, изрично изключващ начисляването на лихви върху глоби. Поради това ищецът претендира да бъде установено по отношение на ДКСБТ, че не дължи посочените суми - на основание чл. 292 АПК относно главницата и респективно - при условията на чл. 128, ал. 2 АПК относно лихвите, предвид липсата на изпълнително основание за тяхното събиране.

Административно дело № 2467/2010 г. на Административен съд - София град е образувано след прекратяването на образуваното по гореописаната искова молба, производство по гр. дело № 6768/2010 г. на Софийски районен съд и изпращането му по компетентност на АССГ. Последният съд е приел, че е компетентен да се произнесе, по следните съображения: чл. 162, ал. 2, т. 7 и т. 9 ДОПК определя като публични държавни вземания, тези, произтичащи от влезли в сила наказателни постановления и лихвите върху такива вземания; ДОПК не предвижда специален ред за тяхното оспорване въз основа на факти, възникнали след издаването на изпълнителното основание, поради което и на основание § 2 ПЗР ДОПК, в случая намират приложение разпоредбите на чл. 292 и чл. 128, ал. 2 АПК. Разгледаните при условията на тези текстове искови претенции са приети за основателни, по мотиви за наличието на предпоставките по чл. 82, ал. 3 ЗАНН /относно главницата/ и чл. 175, ал. 3 ДОПК /досежно лихвите/.

Между страните липсва спор относно факти и същите са правилно установени от първоинстанционният съд. За принудителното изпълнение на имуществена санкция, наложена на "Симеон Симеонов" ЕООД с наказателно постановление, влязло в сила на 19.01.2004 г. - датата на потвърждаването му с окончателно съдебно решение, е образувано изпълнително дело от частен съдебен изпълнител /ЧСИ/ рег. № 790 с район на действие СГС. В случая, последният действа по възлагане от ДКСБТ /публичният взискател/, при условията на чл. 2, ал. 3 ЗЧСИ, според който текст, органите компетентни да установяват публични държавни вземания могат да възложат събирането им на един или повече частни съдебни изпълнители. Тъй като действията на ЧСИ са в изпълнение на функциите на публичен изпълнител за тях важат правилата на ДОПК, включително тези относно обжалването им. Поради това компетентен да се произнесе по жалба подадена от длъжника по публичното вземане срещу тези действия, е органът по чл. 266, ал. 1 ДОПК - по реда на глава ХХVII ДОПК. Решението на последния може да се обжалва пред административния съд, чието решение е окончателно /чл. 268 ДОПК/. 

Съобразно чл. 79 ЗАНН наказателните постановления и решения на съда, с които са наложени глоби се изпълняват по реда за събиране на държавните вземания. По аргумент от чл. 83, ал. 2 ЗАНН посоченото правило е приложимо и относно имуществените санкции, наложени на юридически лица. Поради това правилно съдът е приел, че събирането на публично държавно вземане по смисъла на чл. 162, ал. 2, т. 7 ДОПК /вземане за имуществена санкция, наложена на ЮЛ по влязло в сила НП/ следва да бъде осъществено по реда на ДОПК. В този смисъл е и чл. 209, ал. 2, т. 5 ДОПК, според който принудително изпълнение се предприема включително въз основа на влязло в сила наказателно постановление.

Съгласно чл. 168, т. 3 ДОПК публичното вземане се погасява по давност, като в посочения случай се "отписва" съобразно императивното правило на чл. 173 ДОПК. Настоящият състав приема, че при осъществяване на последната хипотеза е приложим чл. 225, ал. 1 ДОПК, регламентиращ прекратяване на производството по принудително изпълнение на публичните вземания, с разпореждане на публичния изпълнител в нормативно уредените в посочения текст случаи, в т. ч. и тези по т. 7 - когато това е предвидено със закон. Общ принцип в прилагането на института на погасителната давност е, че с погасяването на едно вземане по давност не отпада дългът, а възможността за неговото принудително събиране. Предявяването на възражение за изтекла давност е право на длъжника, което той може да не упражни, а да изплати доброволно погасеното по давност задължение. В обратната хипотеза - при изтекла погасителна давност и след позоваване на този юридически факт, е налице основание за прекратяване на действията по принудителното изпълнение на публично държавно вземане от страна на публичния изпълнител. От момента на настъпване на основанието за прекратяване на принудителното изпълнение същото става недопустимо и следва да бъде прекратено. Публичният изпълнител е длъжен да съобрази този факт при наведено в този смисъл възражение /давността не се прилага служебно/, а в случай, че не възприеме наведеното възражение за изтекла погасителна давност - решаващият орган по чл. 266, ал. 1 ДОПК, като инстанция по същество следва да констатира изтичането на давностния срок, респективно - настъпването на основанието за прекратяване на изпълнителното производство, при което да отмени евентуално извършените действия по принудителното изпълнение на такова вземане.

Другояче казано, възраженията за недължимост на публичното държавно вземане поради настъпване на някой от фактите визирани в чл. 168 ДОПК, в т. ч. и за погасяването му поради изтекла погасителна давност следва да бъдат наведени пред публичния изпълнител /в случая пред изпълняващия функциите на такъв, частен съдебен изпълнител/. При евентуален отказ по искането за предприемане на действия по смисъла на чл. 225, ал. 1 вр. чл. 173 ДОПК, те могат да бъдат изтъкнати при защитата срещу действията на публичния изпълнител по принудителното изпълнение на погасено по давност вземане, а в случай, че незаконосъобразно не бъдат взети предвид и от решаващия орган по чл. 266, ал. 1 ДОПК - в производството пред административния съд, образувано при условията на чл. 268 ДОПК. Но след като е налице предвиден в ДОПК специален ред за защита на правата на длъжника срещу незаконосъобразно принудително изпълнение на публично държавно вземане, недопустимо е тези права да се упражняват по общия ред на АПК, с предявяването на отрицателен установителен иск по чл. 292 АПК, респективно - на такъв по чл. 128, ал. 2 АПК. Наред с липсата на абсолютна процесуална предпоставка за предявяване на иска по чл. 128, ал. 2 АПК, каквато е наличието на друг ред за защита - този по ДОПК, посочената разпоредба е неприложима и с оглед акцесорния характер на вземането за лихви, което следва главното задължение и това, че начисляването на лихви от публичен изпълнител не съставлява административно право или правоотношение по смисъла на същия текст.

Предвид изложеното настоящият състав на ВАС не възприема направените от първата инстанция изводи, че ДОПК не установява процесуален ред за разглеждане на правопогасителни възражения, произтичащи от факти настъпили след издаването на изпълнителното основание, а оттам и че спрямо подадената от "Симеон Симеонов" ЕООД искова молба са приложими чл. 292 и чл. 128, ал. 2 АПК, поради наличието на неуреден в ДОПК случай, спрямо който § 2 ПЗР ДОПК предвижда субсидиарна приложимост на Административнопроцесуалния кодекс. Преценката на основателността на твърденията, че задължение за заплащане на имуществена санкция е погасено по давност и не се дължат лихви върху нея, след като са предприети действия по тяхното принудително изпълнение, е от компетентността на публичния изпълнител /в случая на ЧСИ, действащ като публичен изпълнител по възлагане от ДКСБТ при условията на чл. 2, ал. 3 ЗЧСИ/. Както вече беше отбелязано по - горе, действията на последния подлежат на оспорване по реда на чл. 266 и сл. ДОПК, като на свой ред решението на органа по чл. 266, ал. 1 ДОПК може да се обжалва пред административния съд, постановяващ окончателно решение според чл. 268 ДОПК. Предвид естеството на търсената с исковата молба защита и липсата на предпоставките по § 2 ПЗР ДОПК за субсидиарната приложимост на АПК в процесния случай, неправилен е направеният от административния съд извод за допустимостта на предявените искове с правно основание чл. 292 и чл. 128, ал. 2 АПК. 

Според чл. 218, ал. 2 АПК допустимостта на обжалваното решение е предмет на касационната проверка, независимо дали този порок е посочен като отменително основание в касационната жалба. След като вместо да прекрати делото, образувано по недопустима искова молба, предвид наличието на друг процесуален ред за осъществяване на търсената от ищеца защита, административният съд се е произнесъл по съществото на заявените претенции, същият е постановил недопустимо съдебно решение, което следва да бъде обезсилено. При това, образуваното по недопустима искова молба административно дело по описа на АССГ следва да бъде прекратено.

Водим от горното Върховният административен съд, четвърто отделение,

РЕШИ:

Обезсилва решение № 1716/1.06.2010 г., постановено по адм. дело № 2467/2010 г. по описа на Административен съд - София град, II отделение, 27-ми състав и прекратява производството по това дело.

Решението е окончателно. 



Решение № 8567 от 14.06.2013 г. на ВАС по адм. д. № 5906/2013 г., II о., докладчик съдията Славка Найденова

 

Съгласно чл. 285, ал. 1 АПК, ако специален закон не разпорежда друго, изпълнителното основание не се привежда в изпълнение, ако са изминали 5 години от влизането му в сила, като давността не се прилага служебно.

Давността като институт на правото може да се претендира чрез възражение съгласно чл. 282, ал. 1, т. 9 АПК или чрез отрицателен установителен иск по чл. 292 АПК. 

Погасителната давност, като юридически факт, е период от време, с изтичането на който настъпват определени правни последици, а именно погасяване на вземане и преклудиране възможността за изпълнението на задължението по влязъл в сила индивидуален административен акт.

Решение № 11432 от 9.09.2013 г. на ВАС по адм. д. № 10359/2012 г., II о., докладчик съдията Джузепе Роджери

 

Съгласно чл. 292 АПК се допуска оспорването на задължението само въз основа на факти, които не са били преклудирани от изпълнителното основание. Това са относимите към законосъобразността на изпълнителното основание факти, които са настъпили тогава, когато вече не са могли да бъдат приобщени и ценени в производството по издаването или оспорването му. Този                          момент съвпада с издаването на изпълнителното основание само когато то не подлежи на оспорване. Когато е оспорено по съдебен ред, моментът е на приключването на устните състезания в последната инстанция, пред която е било допустимо приобщаването на факта, т. е. в последната инстанция по същество.

Решение № 15359 от 20.11.2013 г. на ВАС по адм. д. № 226/2013 г., III о., докладчик съдията Сребрина Христова

 

чл. 282, ал. 1, т. 9 АПК
чл. 285 АПК
чл. 292 АПК
 

Съгласно чл. 285 АПК, ако специален закон не разпорежда друго, изпълнителното основание не се привежда в изпълнение, ако са изминали 5 години от влизането му в сила. По принцип, давността като институт на правото може да се претендира чрез възражение по чл. 282, ал. 1, т. 9 АПК или чрез иск по чл. 292 АПК. Погасителната давност като юридически факт е факт от време, с изтичането на който настъпват определени правни последици - погасяване на вземане и преклудиране възможността за изпълнието.

Този документ е създаден в рамките на проект „Повишаване на компетентността на съдии, съдебни помощници и съдебни служители от ВАС и административните съдилища”, Договор № 13-24-2/10.09.2013 г., финансиран от Оперативна програма „Административен капацитет”, съфинансирана от Европейския съюз чрез Европейския социален фонд. 

